Mayor kamah annanvy aburukathilaigennenoon: Shifa\nމޭޔަރު ކަމަށް އަންނަންވީ އަބުރުކަތިލައިގެނެއްނޫން: ޝިފާ\nކޮރަޕްޝަންގެ ތުހުމަތުގައި މާލޭ ސިޓީ ކައުންސިލުގެ މޭޔަރު ޝިފާ މުހައްމަދު، އެންޓިކޮރަޕްޝަން ކޮމިޝަން (އޭސީސީ) އަށް ހާޒިރުކުރި ކަމަށް ބުނާ މައްސަލަ ޝިފާ ދޮގުކުރައްވައިފިއެވެ.\nޝިފާގެ މައްޗަށް ކޮރަޕްޝަންގެ ތުހުމަތުކޮށް، އޭސީސީން މާލޭ ސިޓީ ކައުންސިލަށް ވަދެފައިވަނީ މިއަހަރުގެ އޮކްޓޯބަރު މަހުގެ 30 ގައެވެ.\nއޭނާގެ މައްޗަށް ތުހުމަތުކުރީ ބިޑަށް ނުލައި ލޮނުޒިޔާރަތް ކޮޅުގައި ހަދަމުން އަންނަ ފާހާނާ ބަރީގެ އިމާރާތުގެ މައްސަލައިގައެވެ.\n''ވޮއިސް'' އަށް މައުލޫމާތު ދެއްވަމުން ޝިފާ މިއަދުވަނީ، އޭނާ އޭސީސީއަށް ހާޒިރުކުރި ކަމަށް ދައްކާވާހަކަތައް ދޮގު ކުރައްވާފައެވެ. ޝިފާ ވިދާޅުވީ، ހަގީގަތާ ހިލާފު އެފަދަ ވާހަކަ ދައްކަނީ ސިޓީ ކައުންސިލުގެ ދެ މެންބަރެއް ކަމަށެެވެ.\nއެގޮތުން މެދުހެންވޭރު ދާއިރާގެ ކައުންސިލު މެންބަރު އަލީ ނިޔާޒާއި މާފަންނު އުތުރު ދާއިރާގެ މެންބަރު ފަޒީން އަކީ އަންނަ އިންތިހާބުގައި މޭޔަރު ކަމަށް ވާދަކުރައްވާ ދެ މެންބަރުންކަން ޝިފާ ފާހަގަކުރެއްވިއެވެ.\nޝިފާ ވިދާޅުވީ ނިޔާޒުއާއި ފަޒީން އެފަދަ ވާހަކަތައް ދައްކަވަނީ އޭނާގެ އަބުރު ކަތިލައިގެން މޭޔަރުކަމަށް އައުމަށް ކަމަށެވެ.\n''އެސީސީއަށް ހާޒިރުކޮށްފި ކަމަށް ބުނެ ވާހަކަ ދައްކަވަނީ ނިޔާޒުއާއި ފަޒީން. މިއީ މޭޔަރު ކަމަށް ކުރިމަތިލައިގެން ތިއްބެވި ދެ މެންބަރުން. މީހުންގެ އަބުރު ކަތިލައިގެނެއް ނޫން މޭޔަރު ކަމަށް އަންނަން މަސައްކަތް ކުރަންވީ. ރައްޔިތުންގެ ރުހުން ހޯދައިގެން.'' އަންނަ އިންތިހާބުގައިވެސް މޭޔަރު ކަމަށް ވާދަކުރައްވާނެކަން އިއުލާން ކުރައްވާފައިވާ ޝިފާ ވިދާޅުވިއެވެ.\nފާހާނާ ބަރީގެ އިތުރުން ޕާކްގެ މަސައްކަތްތައް ކޮށްފައި ވަނީ ކޮރަޕްޝަންގެ ތެރެއިން ކަމަށާއި އެ ޖަރީމާ ފޮރުވުމަށް ލިޔެކިޔުމަށް މިހާރު ބަދަލު ގެންނަމުންދާ ކަމަށް ސިޓީ ކައުންސިލުގެ ބައެއް މެންބަރުން ކުރިން ވިދާޅުވެފައި ވެއެވެ.\nއެ ޕާކްގައި ފާހާނާ ބަރިއެއް ހެދުމުގެ މަސައްކަތް އަމިން ކޮންސްޓްްރަކްޝަނުން ކުރަނީ އެއްވެސް އެއްބަސްވުމަކާ ނުލައި، ރަސްމީކޮށް އެ މަސައްކަތް ހަވާލު ވެސް ނުކުރަނީސް ވެސް މެންބަރުން ވިދާޅުވިއެވެ.\nތިޔަވިދާޅުވާ އެއްޗެއް މިހާރު އޮވޭތޯ؟


Shaadi Mubarak inn Rajshri vakivejje | Mihaaru\n"ޝާދީ މުބާރަކް" ގެ ބަތަލާ ރާޖްޝްރީ ސިލްސިލާ އިން ވަކިވެއްޖެ\n15 އޮކްޓޯބަރ 2020 - 09:16\nމިދިޔަ އޮގަސްޓް މަހުން ފެށިގެން ސްޓާ ޕްލަސް އިން ދައްކަމުން އަންނަ ސިލްސިލާ "ޝާދީ މުބާރަކް" އިން އޭގެ ލީޑް ބަތަލާ ރާޖްޝްރީ ތާކްރޫވް ވަކިވެއްޖެ އެވެ.\nމިކަމާ ބެހޭ ގޮތުން އެ ސިލްސިލާގެ ޕްރޮޑިއުސަރު ޝަޝީ މިއްތަލް ބުނީ ރާޖްޝްރީ ސިލްސިލާ ދޫކޮށްލީ އަމިއްލަ ސަބަބުތަކާ ހެދި ކަމަށެވެ. އޭނާ ބުނިގޮތުގައި އެއަށް ވަގުތު ދޭން ޖެހޭ ވަރަށް ވަގުތު ދިނުމުގައި ރާޖްޝްރީ އަށް ދަތިތަކެއް ކުރިމަތިވެފައިވާތީ އެކަމާ ގުޅޭ ގޮތުން ގޮތެއް ނިންމީ ދެ ފަރާތުން ވާހަކަ ދައްކައި އެއްބަސްވުމަކަށް އައުމަށް ފަހު ކަމަށެވެ.\n"އަހަރެމެން އޭނަ އަށް ކާމިޔާބީ އަށް ވެސް އެދެން." ޝަޝީ ބުންޏެވެ.\n"ޝާދީ މުބާރަކް" ގައި ރާޖްޝްރީ ކުޅެމުން ދިޔަ ޕްރީތީ ޖިންދާލްގެ ރޯލް މިހާރު ވަނީ ރާޓީ ޕާންޑޭ އަށް ދީފަ އެވެ. އެހެންވެ ވަރަށް އަވަހަށް އޭނާ ސިލްސިލާ އިން ފެންނަން ފަށާނެ އެވެ. ރާޓީ، 38، ކުރިން ކުޅެފައިވާ ސިލްސިލާތަކުގެ ތެރޭގައި ޒީޓީވީގެ "ހިޓްލަރު ދީދީ" އާއި ސްޓާ ވަންގެ "މިލޭ ޖަބް ހަމް ތުމް" ގެ އިތުރުން ސްޓާ ޕްލަސްގެ "ދިވްޔާ ދުރިޝްތީ" ހިމެނެ އެވެ.\nA post shared by StarPlus (@starplus) on Oct 6, 2020 at 1:46am PDT\nރާޖްޝްރީ، 39، ބުނީ "ޝާދީ މުބާރަކް" ދޫކޮށްލަން ޖެހުނަސް އެ ދަތުރަކީ އޭނާ އަށް އުފާވެރި ތަޖުރިބާއެއް ކަމަށެވެ. އޭނާ ބުނިގޮތުގައި ސިލްސިލާ އިން ވަކިވާން ޖެހުނު އެންމެ ބޮޑު އެއް ސަބަބަކީ ސިއްހަތަށް ވަރަށް ބޮޑަށް ބަލައިގެން މި ދަނޑިވަޅުގައި އުޅެން ޖެހިފައިވާތީ އެހާ ބިޒީކޮށް މަސައްކަތް ކުރެވެން ނެތީމަ އެވެ.\nA post shared by Rati Pandey (@ratipandey) on Sep 4, 2020 at 10:25pm PDT\n"އެކަމަކު އަހަންނަށް ޕްރީތީގެ ކެރެކްޓާ އިން ލޯބި ދިން އެންމެންނަށް ޝުކުރިއްޔާ." ރާޖްޝްރީ ބުންޏެވެ.\nއޮގަސްޓް މަހުގެ 24 ގައި ދައްކަން ފެށި "ޝާދީ މުބާރަކް" ގެ ކާސްޓުންގެ ތެރޭގައި މާނަވް ކޯލް، ގޯރަވް ޝަރުމާ، އަކަންޝާ ސަރީން އަދި ރާޖޭޝްޗަރީ ސަޗްދޭވް ފަދަ ތަރިން ހިމެނެ އެވެ. މި ސިލްސިލާގެ 40 އަށް ވުރެ ގިނަ އެޕިސޯޑް މިހާތަނަށް ގެނެސްދީފައިވެ އެވެ.\n"Shaadi Mubarak" Star Plus ah\n1 ކޮމެންޓް,6ރިއެކްޝަންސް\nވަރަށް ރަނގަޅު އެންމެ ބޮޑަށް އިސްކަން ދޭންޖެހެނީ ސިއްޙަތަށް.


21 ނޮވެމްބަރ 2008\n21 ނޮވެމްބަރު 2008 – ހުކުރު – (މަދީނާ) : ޒަޢީ ގުރޫޕްގެ ޙަވާލުގައި މިއަހަރު ޙައްޖަށް އައި ޙައްޖުވެރިން މަދީނާގެ މުހިއްމު ތަންތަނަށް މިއަދު މެންދުރުފަހު ޒިޔާރަތްކޮށްފިއެވެ. މައުލޫމާތުލިބިފައިވާ ގޮތުގައި ޒަޢީ ގުރޫޕްގެ 208 ޙައްޖުވެރިން މިއަދު މެންދުރުފަހު 2:30ގައި މި ދަތުރުކޮށްފައިވަނީ4ބަހުގައެވެ. <?xml:namespace prefix = o />\nޙައްޖުވެރިންނާއެކު މަދީނާގެ ކިޔަވާކުދިންގެ ތެރެއިން6ކުދިން، ޙައްޖުވެރިންނަށް އިރުޝާދު ދިނުމާއި، ތަންތަނާ ބެހޭ މަޢުލޫމާތު ދިނުމުގައި ޙަރަކާތްތެރިވެފައިވެއެވެ.\nމި ދަތުރުގައި ޙައްޖުވެރިން އެންމެ ފުރަތަމަ ދިޔައީ ޤުބާ މިސްކިތަށެވެ. ޤުބާ މިސްކިތުގައި ޖަމާޢަތުގައި ޢަޞްރުނަމާދު ކުރުމަށްފަހު ދެން ޙައްޖުވެރިން ދިޔައީ އުޙުދުގެ މައިދާނަށެވެ. އެތަނުގައި ކޮންމެ ބަހެއްގެ ޙައްޖުވެރިންނަށް އެބަހެއްގައި އިރުޝާދު ދިނުމަށް ތިބި މަދީނާގައި ކިޔަވާ ދިވެހި ކުދިން، ވަރަށް ތަފްޞީލްކޮށް ގާތްގަނޑަކަށް ބައިގަޑިއެއްހާއިރު ނަސޭހަތާއި އިރުޝާދު ދީފައިވެއެވެ.\nއެކުދިންގެ ވާހަކައިގައި ރަސޫލުﷲ ޞައްލަﷲ ޢަލައިހި ވަސައްލަމްގެ އަމުރުފުޅުތަކާއި ޚިލާފްވުމުގެ ހުރި ނުރައްކަލުގެ ބޮޑުކަން ބަޔާންކޮށްދީފައިވެއެވެ. އަދި އުޙުދުގެ މައިދާނުގައި މުސްލިމުންގެ ލަޝްކަރަށް ދިމާވި ބޮޑު މުޞީބާތުގެ އަޞްލަކީ ރަސޫލުﷲ ޞައްލަﷲ ޢަލައިހި ވަސައްލަމްގެ އެއްމެ އަމުރުފުޅަކާ ޚިލާފްވެވުން ކަންވެސް ބަޔާންކޮށްދީފައިވެއެވެ.\nދަތުރު ނިންމުމަށްފަހު ޙައްޖުވެރިން އެނބުރި ހޮޓަލަށް އައިސްފައިވަނީ ހަވީރު 5:15 ގައެވެ.\nމީގެ އިތުރުން މިރޭގެ ވަގުތެއްގައި ޒަޢީ ގުރޫޕްގެ ޙައްޖުވެރިން ރައުޟާއަށް ޒިޔާރަތްކުރުމަށްވެސް ވަނީ ހަމަޖެހިފައެވެ. މިކަމުގައި ޙަރަކާތްތެރިވާ ކުއްޖަކު ނޫރުލްއިސްލާމްއަށް މަޢުލޫމާތުދެމުން ބުނެފައިވަނީ، މިރޭ ޢިޝާ ނަމާދަށްފަހު 9:30 ގައި ޙައްޖުވެރިންގެ ބަޔަކާއެކީ މަސްޖިދުއްނަބަވީގެ ރައުޟާއަށް ދިޔުމަށް ހަމަޖެހިފައިވާކަމަށެވެ.\nމިވަގުތު މަދީނާގައި ތިބި އަލްމަނާސިކް އާއި ޒަޢީ ގުރޫޕްގެ ހުރިހާ ޙައްޖުވެރިންގެ ޙާލު ރަނގަޅު ކަމަށް މައުލޫމާތު ލިބިފައިވެއެވެ.\nސިސިލްފަރު ގުރޫޕްގެ 230 ޙައްޖުވެރިންނާއި، އަތަމާ ގުރޫޕްގެ 233 ޙައްޖުވެރިންނާއި ޞަފާ ގުރޫޕްގެ 203 ޙައްޖުވެރިން މި ނޮވެމްބަރ މަހުގެ 23 ވާ އާދީއްތަ ދުވަހު މަދީނާއަށް އައުމަށް ވަނީ ހަމަޖެހިފައެވެ.\nމިހާތަނަށް މި ލިޔުން ކިޔާފައިވަނީ 841 ފަހަރު


Amilla account thakugai huri dollar thah sarukaarun nunagaane: MMA | Jazeera\t"އެކައުންޓްތަކުން ޑޮލަރެއް ނުނަގާނަން" - Jazeera\nއަމިއްލަ އެކައުންޓްތަކުގައި ހުރި ޑޮލަރުތައް ސަރުކާރުން ނުނަގާނެ: އެމްއެމްއޭ\nއަމިއްލަ އެކައުންޓްތަކުގައި ހުރި ޑޮލަރު ނެގުމަކީ އެމްއެމްއޭ އިން ކުރާނެ ކަމެއް ނޫން\nޑޮލަރުގެ އަގު ހިފެހެއްޓުމަށް ކަންތައްތަކެއް ކުރުމަށް ވަނީ ނިންމާފަ\nގާނޫނީ އޮނިގަނޑަށް ގެންނަ އިސްލާހާއެކު ވިޔަފާރިތަކަށާއި އަމިއްލަ ފަރުދުންނަށް ލުއި ލިބޭނެ\nމުޙައްމަދު އަފްޒަލް February 7, 2021 286 views0\nއެމް.އެމް.އޭ -- ފޮޓޯ: އަވަސް\nއާންމު ރައްޔިތުންގެ އެކައުންޓްތަކުގައި ހުރި ފައިސާތައް ނެގުމަކީ ރާއްޖޭގެ މަރުކަޒީ ބޭންކުން ކުރާނެ ކަމެއް ނޫންކަމަށް މޯލްޑިވްސް މަނިޓަރީ އޮތޯރިޓީ (އެމް.އެމް.އޭ) އިން ބުނެފިއެވެ.\nއެމް.އެމް.އޭ އިން މިފަދައިން ބުނެފައިވަނީ، ރާއްޖޭގެ ޑޮލަރުގެ އަގު ހިފެހެއްޓުމުގެ ގޮތުން އަމިއްލަ ފަރާތްތަކުގެ އެކައުންޓްތަކުގައި ހުރި ބޭރު ފައިސާތައް ދައުލަތައް ނެގުމާއި ގުޅޭ ގޮތުން މި ސަރުކާރުން މަޝްވަރާ ކުރަމުން ދާކަމަށްބުނެ ރާއްޖޭގެ އޮންލައިން ނޫހަކުން ލިޔެފައިވާ ލިޔުމަކާއި ގުޅިގެންނެވެ.\nމިނިސްޓަރ އޮފް ފޮރިން އެފެއާރޒް އިބްރާހިމް އަމީރު ޕީ.އެސް.އެމް އަށް ދެއްވި އިންޓަވިއުއެއްގައި ވަނީ، ރާއްޖޭގައި ޑޮލަރުގެ އަގު ހިފެހެއްޓުމަށް ގިނަ ކަންތައްތަކެއް ކުރުމަށް ނިންމާފައިވާކަން އިއުލާންކޮށްފައެވެ. އެގޮތުން، ކޮންމެ ފަރާތަކަށްވެސް 15.42 ގެ ރޭޓުގައި ޑޮލަރު ލިބޭނެ މަގު ތަނަވަސްކޮށްދިނުމަށް ސަރުކާރުން މަސައްކަތް ކުރައްވަމުން އަންނަކަމަށް އަމީރު ވިދާޅުވިއެވެ. މި މަސައްކަތް އެމް.އެމް.އޭ އާ ގުޅިގެން ކުރައްވަމުން ގެންދަވާ ކަމުގައި ވިދާޅުވިއެވެ.\nމިކަމާއި ގުޅިގެން، އިގްތިސާދު ޑީޑޮލޮރައިޒް ކުރުމަށްޓަކައި އަމިއްލަ ފަރާތްތަކުގެ އެކައުންޓް ތަކުގައި ހުރި ފައިސާތައް ދައުލަތަށް ނެގުމަށް މަސައްކަތް ކުރަމުންދާ ކަމަށް "ދިޔަރެސް" ނޫހުން ވަނީ ރިޕޯޓްކޮށްފައެވެ. މިކަމަށް ރައްދު ދެމުން އެމް.އެމް.އޭ އިން ބުނެފައިވަނީ، އަމިއްލަ އެކައުންޓްގައި ހުރި ޑޮލަރު ސަރުކާރަށް ނެގުމަކީ އެއްވެސް އިރެއްގައި އެ އޮތޯރިޓީ އިން ކުރާނެ ކަމެއް ނޫންކަމަށެވެ.\nމީގެއިތުރުންވެސް، ރާއްޖޭގެ ފޮރިން އެކްސްޗޭންޖް ބާޒާރުގެ ގާނޫނީ އޮނިގަނޑު އިސްލާހު ކުރުމުގެ މަސައްކަތް އެމް.އެމް.އޭ އިން މިހާރު ކުރަމުންދާ ކަމަށާއި، މި ބަދަލުތަކާއެކު ވިޔަފާރިތަކަށާއި އަމިއްލަ ފަރުދުންނަށް ބޭރު ފައިސާ ހޯދުމުގައި ލުއިތަކެއް ލިބިގެންދާނެކަމަށްވެސް އެމް.އެމް.އޭ އިން ވަނީ ބުނެފައެވެ.\nރާއްޖޭގައި މިހާރު ޑޮލަރު ލިބުން ދަތިވެ، ޑޮލަރުގެ އަގު ވަނީ 18ރ އަށް އުފުލިފައެވެ. މިއީ ކޮވިޑް-19 ގެ ސަބަބުން އިގްތިސާދަށް އައި ހީނަރުކަމުގެ ސަބަބުން ކުރިމަތިވި ޑޮލަރުގެ ޝޯޓޭޖެކެވެ. އެހެންނަމަވެސް، އިގްތިސާދު ހަމަ މަގަށް އެޅުމާއެކު އަނެއްކާވެސް ޑޮލަރުގެ އަގު ތިރިވާނެކަމަށް ސަރުކާރުން ވަނީ ހާމަކޮށްފައެވެ.\n"އެކައުންޓްތަކުން ޑޮލަރެއް ނުނަގާނަން"


ލަންކާ ހަމަލާތަކާއި ގުޅިގެން ހަފްތާ ބަންދުގައިވެސް ލަންކާގައި ހުންނަ ދިވެހި އެމްބަސީގެ ޚިދުމަތް ލިބޭނެ | Jazeera\tލަންކާ ހަމަލާތަކާއި ގުޅިގެން ހަފްތާ ބަންދުގައިވެސް ލަންކާގައި ހުންނަ ދިވެހި އެމްބަސީގެ ޚިދުމަތް ލިބޭނެ - Jazeera\nލަންކާ ހަމަލާތަކާއި ގުޅިގެން ހަފްތާ ބަންދުގައިވެސް ލަންކާގައި ހުންނަ ދިވެހި އެމްބަސީގެ ޚިދުމަތް ލިބޭނެ\nސަދާ ސައީދު April 27, 2019 108 views0\nމިދިޔަ އާދިއްތަ ދުވަހު ސިލްސިލާކޮށް ލަންކައަށް ދިން ހަމަލާތަކާއި ގުޅިގެން، ހަފްތާ ބަންދުގައިވެސް ލަންކާގައި ހުންނަ ދިވެހި އެމްބަސީއިން ހިދުމަތް ލިބެން ހުންނާނެ ކަމަށް އެމްބަސީއިން ވިދާޅުވެއްޖެއެވެ.\nމިކަން ހާމަކުރައްވާ ލަންކާގައި ހުންނަ ދިވެހި އެމްބަސިއިން ކުރެއްވި ޓުވީޓުގައިވަނީ ހަފްތާ ބަންދު ދުވަސް ތަކުގައިވެސް އެމްބަސީ ހުޅުވިފައި ހުންނާނެ ކަމަށާއި އަދި ލަންކާގެ ކަމާބެހޭ ފަރާތްތަކުން އަންގާފައިވާ އިރުޝާދުތަކާއި އެއްގޮތަށް އަމަލުތައް ބހެއްޓުމަށް ތަކުރާރުކޮށް އލްތިމާސް ކުރައްވާ ކަމަށެވެެ.\nއެމްބަސީއިން މިގޮތަށް ނިންމާފައިވަނި ލަންކާގައި އުލޭ ދިވެހި ރައްޔިތުންނަށް އެހީތެރިކަން ފޯރުކޮށްދިނުމުގެ ގޮތުންނެވެ.\nދިވެހި އެމްބަސީއިންވަނީ އެހީ ބޭނުންވާ ފަރާތްތަކުން އެމްބަސީއާއި ގުޅުމަށް ހޮޓްލައިނެއްވެސް ޤާއިމުކޮށްފައެވެ. މި ނަންބަރުތައް މެދުވެރިކޮށް 24 ގަޑިއިރު ދިވެހި ކޮންސިއުލަރގެ ޚިދުމަތް ލިބޭނެއެވެ. މިދިޔަ އާދީއްތަ ދުވަހު ލަންކާގައި ދިން ބޮމުގެ ހަމަލާތަކުގައި އެއްވެސް ދިވެއްސަކަށް ގެއްލުން ލިބިފައެއް ނުވެއެވެ.


ދަގަނޑު - ވިކިޕީޑިއާ\nދަގަނޑު (އިނގިރޭސި ބަހުން: Iron)އަޔަން ނުވަތަ އަކީ ބިމުގައި އެންމެ ގިނައިން އެކުލެވޭ އެއް މަޢުދަނެވެ. އަދި މިއީ ވަރަށް މުހިއްމު ޓްރޭސް އެލިމެންޓް އެކެވެ. މީހެއްގެ ހަށިގަނޑުގައި 3.5 އާއި 4.5 ގްރާމް ގެ ދަގަނޑު ހުރެއެވެ. މީގެ ތިންބައިކުޅަ ދެބައި ހުންނަނީ ލޭގައެވެ. އަނެއް ބައި ކޮށާރު ކުރެވިފައި ހުންނަނީ ކަށީގެ މަދުގައްޔާއި، ހުންކޮށި ގަޔާއި، އަދި ފުރަމޭ ގައެވެ. ދަގަނޑު އަކީ ލޭގައި ހިމެނޭ ރަތް މާއްދާ ކަމުގައިވާ ހީމޯގްލޯބިން އުފެއްދުމަށް ބޭނުންވާ އެންމެ މުހިއްމު އެއްބާވަތެވެ. ހީމޯގްލޯބިންގެ މުހިއްމު މަސައްކަތަކީ ހަށިގަނޑަށް ބޭނުންވާ އޮކްސިޖަން ފުއްޕާމޭ އިން ނަގައިގެން ހަށިގަނޑުގެ އެކި ހިސާބުތަކުގައިވާ ދިރު ތަކަށް ގެންގޮސް ދިނުމެވެ. މީގެ އިތުރުން ދަގަނޑު އަކީ ހަށިގަނޑުގައި ހިމެނޭ ދިރުތައް ބަރާބަރަށް މަސައްކަތްކުރުމަށް ވެސް އެހީވެދޭ އެއްޗެކެވެ. އާންމުކޮށް ބޭނުންކުރާ ކާބޯތަކެތީގައި ދަގަނޑު ހިމެނޭ ތަކެތި ބޭނުންކުރުމަކީ ތިރީގައި އެވާ ހާލަތްތަކަށް ވަރަށް ބޭނުންތެރި ކަމެކެވެ.\nލޭގެ ތެރޭގައި ހިމެނޭ ކޮންމެ ރަތް ދިރު އެއްގެ އުމުރަކީ4މަސް ދުވަހެވެ. އެއަށްފަހު އެދިރުތައް ފަނާވެ ނެތިދެއެވެ. އަދި އިތުރު އާދިރުތައް އުފެދޭނެ އެވެ. މިގޮތަށް ދިރުތައް ފަނާވުމަށާއި، އަލުން އުފެދުމަށްޓަކައި ދަގަނޑު ހިމެނޭ ކާނާ ކެއުން މުހިއްމެވެ.\nތަފާތު ހާލަތްތަކުގައި ހަށިގަނޑުން ބޭރުވާ ލޭ އަލުން އުފެދުމަށްޓަކައި ދަގަނޑު ހިމެނޭ ކާނާ ކެއުން މުހިއްމެވެ. މިސާލަކަށް ތަނެއް ކަނޑައިގެން ގޮސްގެން ހަށިގަނޑުން ބޭރުވާ ލޭ އަލުން އުފެދުމަށް ނުވަތަ އަންހެނުން މައްސަރު ކަންތައް ޖެހުމާއި ގުޅިގެން ބޭރުވާ ލޭ އަލުން އުފެއްދުމަށް ދަގަނޑު ބޭނުންވާނެ އެވެ.\nހަށިގަނޑުގައި އުފެދޭ ސެލޯށި ތަކާއި، ލޭގެ ރަތް ދިރު ތައް އިތުރު ވަމުންދާ މިންވަރުން ދަގަނޑު ހިމެނޭ ކާނާ ކެއުން މުހިއްމެވެ. މިސާލަކަށް ކުޑަކުދިން ހެދި ބޮޑުވަމުން އަންނަ ދުވަސްވަރު، ހަށިގަނޑުގައި އިތުރުކުރަން ބޭނުންވާ ސެލޯށިތަކާއި، ދިރުތައް އުފެދުމަށްޓަކައި، ދަގަނޑު ހިމެނޭ ކާނާ ބޭނުން ވެއެވެ. އަދި މާބަނޑު ދުވަސްވަރު އާ ސެލޯށިތަކާއި ލޭގެ ރަތް ދިރުތައް އުފެދުމަށްޓަކައި ދަގަނޑު ހިމެނޭ ކާނާ މާބަނޑު މީހުން އިތުރަށް ކާން ޖެހެއެވެ.\nދަގަނޑުގެ ކެލަމިން(އިނގިރޭސި ބަހުން: Recommanded Dietary intake) ( ދުވަހެއްގެ ކެއުމަށް ލަފާދޭ މިންވަރު ) ފިރިހެނުންނަށް 10 މިލިގްރާމް އަދި އިއްދައިން ނުކެނޑޭ އަންހެނުންނަށް 15 މިލިގްރާމް އެވެ. ކާބޯތަކެތީގައި ހުންނަ ދަގަނޑުން ހަށިގަނޑަށް ނެގެނީ ދުވަހަކަށް ހަމައެކަނި ދިހަބައިކުޅަ އެއްބައެވެ. ދަގަނޑު މަދުވުމުން ޖެހޭ ބަލިތަކަށް ފަރުވާއެއްގެ ގޮތުގައި މީގެ ބޭސް ދެވެއެވެ. އެކަމަކު ދަގަނޑަކީ މެގްނީޒިއަމް، ކޮޕަރ، ކެލްސިއަމް، އަދި ޒިންކް ހަށިގަނޑަށް ބޭނުންކުރެވޭނެ ގޮތް ހެދުމަށްޓަކައި ގޮހޮރުގައި އެއްމާއްދާ އަނެއް މާއްދާއާއި ވާދަކުރާ ބާވަތްތަކެކެވެ. އެހެންކަމުން މީގެ ތެރެއިން އެކައްޗެއް މާގިނަވެއްޖެނަމަ އެހެން މާއްދާތައް ހަށިގަނޑަށް ލިބުން މަދުވެއެވެ. ދަގަނޑު އިތުރަށް ބޭނުންވެގެން ބޭހެއްގެ ގޮތުގައި ދަގަނޑު އެކުލެވިގެންވާ ބޭސް ބޭނުން ކުރުމުގައި ބަނޑުގައި ފާރު ހުންނަ މީހުންނާއި، ގިނަގިނައިން ލޭ އަޅަންޖެހޭ މީހުން ފަރުވާތެރި ވާންޖެހެއެވެ. އެއީ ދިރުތައް ހަލާކުވެގެންދާއިރު އޭގައި ހުންނަ ދަގަނޑުކޮޅު ގެއްލުނަނުދީ އަލުން ހަށިގަނޑު ބޭނުންކުރާތީ އެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 26 ނޮވެމްބަރު 2018، 12:04 ގައެވެ.


އޭދަފުއްޓާއި ތުޅާދޫން ގޯތި ދޫކުރަން ނިންމާފައިވާ ކަން ރައީސް އިއުލާން ކުރައްވައިފި\n4 އޭޕްރީލް 2019\nބ. އޭދަފުށި. އޭދަފުއްޓާއި ތުޅާދޫން ގޯތި ދޫކުރަން ނިންމާފައިވާ ކަން ރައީސް ވަނީ މއިަދު އިއުލާން ކުރައްވާފައި\nބ. އޭދަފުއްޓާއި ތުޅާދޫން ވަރަށް އަވަހަށް ގޯތި ދޫކުރައްވަން ނިންމަވާފައިވާކަމަށް ރައީސް އިބްރާހިމް މުހައްމަދު ސޯލިހް މިއަދު އިއުލާން ކުރައްވައިފި އެވެ.\nމިއަދު މެންދުރުފަހު ނ. ހެނބަދޫގައި ބޭއްވި ރައްޔިތުންގެ މަޖިލީހުގެ އިންތިހާބުގެ ކެންޕޭން ޖަލްސާގައި ރައީސް ވިދާޅުވީ ރައްޔިތުންނަށް މިހާރު އެންމެބޮޑަށް ދަތިވެފައިވާ މައްސަލައަކީ ގޯތިގެދޮރުގެ މައްސަލަ ކަމަށާ، އެކަން ހައްލުކުރުމަށްޓަކައި އޭދަފުއްޓާއި ތުޅާދޫގެ އިތުރުން ނ. ވެލިދޫއާއި، ހިންނަވަރުން ވެސް ވަރަށް އަވަހަށް ގޯތިދޫކުރައްވަން ތައްޔާރުވަމުންދާ ކަމަށެވެ.\n“އެމްޑީޕީގެ ކުރީގެ ވެރިކަމުގައި ގިނަ ރައްރަށެއްގައި ބިން އަޅުގަނޑުމެންނަށް ހިއްކުނު. އެ ރަށްރަށުން އަދިވެސް މިހާތަނަށް އޮތީ ރައްޔިތުންނަށް އޭގެފައިދާ ފަސޭހަ ލިބޭގޮތް ނުވެފައި. އެހެންނަމަވެސް އަޅުގަނޑުމެން މިދަނީ އެރަށްރަށުގެ ލޭންޑްޔޫސް ޕްލޭން ހަދައި އަދި ގެންނަންޖެހޭ ބަދަލުތައް ގެނެސް ރައްޔިތުންނަށް ގޯތިދޫކުރުމަށް ފެށުމަށް. އެގޮތުން ބ. އޭދަފުއްޓާ، ތުޅާދޫއާ، ވެލިދޫއާ އަދިވެސް ހިންނަވަރާ އަދިވެސް އެބަހުރި މިހެން ހިއްކިފައިހުރި. އެރަށްރަށުން ރައްޔިތުންނަށް ބޭނުންވާ ގޯތި ލަހެއްނުވެ އަޅުގަނޑުމެން ދޫކުރާނަން،” ރައީސް ވިދާޅުވި އެވެ.\nމީގެ9އަހަރު ކުރން ތުޅާދޫ ބިންހިއްކި ނަމަވެސް އެރަށުން މިހާތަނަށް ގޯތި ދޫކޮށްފައެއް ނުވެއެވެ. އޭދަފުށީގެ ބިން ހިއްކީ 2014 ވަނައަހަރު އަހަރު އެވެ. އޭގެ ފަހުން ކޮންމެ އަހަރަކުވެސް ދައުލަތުގެ ބަޖެޓްގައި އޭދަފުށީގައި 100 ހައުސިންގް ޔުނިޓް އެޅުމަށް ފައިސާ ހިމެނި ތިން ބުރެއްގެ މަތިން ހައުސިން ޔުނިޓް އަޅާނެ ބަޔަކު ހޯދަން އިއުލާންވެސް ކުރިއެވެ. ނަމަވެސް މިހާތަނަށް އޭގެ އަމަލީ މަސައްކަތް ފެށިފައެއް ނުވެއެވެ.


މި މެޗު ކުޅުމަށް އަބަހާނީއަށް އިތުރު ގޮންޖެހުމެއް ވަނީ ކުރިމަތުވެފައި\nއެއެފްސީން ވަނީ މި މެޗު މި މަހުގެ 21 ވަނަ ދުވަހަށް ފަސްކޮށްފައި\n14 އޭޕްރިލް 2021 | ބުދަ 03:03\nއޭއެފްސީ ކަޕުގެ ކޮލިފައިންގެ ޕްރިލިމިނަރީ ދެވަނަ ބުރުގައި ބަންގްލަދޭޝްގެ ޑާކާ އަބަހާނީ އާއި ރާއްޖޭގެ ކުލަބު އީގަލްސް ބައްދަލުކުރާ މެޗު ނޭޕާލުގައި ކުޅެން ނިންމައިފިއެވެ.\nމި މެޗު މީގެ ކުރިން ބަންގްލަދޭޝްގައި ކުޅެން މަސައްކަތްކުރި ނަމަވެސް، ކޮވިޑް-19 ގެ ކޭސްތައް އެ ޤައުމުގެ އިތުރުވެ، އެ ޤައުމު ލޮކްޑައުން ކޮށްފައި އޮތުމުން މި މެޗު ބަންގްލަދޭޝްގައި ކުޅެވޭނެ ގޮތް ވަނީ ނުވެފައެވެ. އަދި އެ ޤައުމުގެ ޞިއްޙަތާ ބެހޭ ވުޒާރާއިންވެސް މި މެޗު ބަންގްލަދޭޝްގައި ބޭއްވުމަށް އެއްބާރުލުން ދީފައެއް ނުވެއެވެ. އެހެންކަމުން އޭއެފްސީން ވަނީ މި މެޗު ނިއުޓްރަލް ދަނޑެއްގައި ކުޅެން ނިންމައި، ދަނޑެއް ހަމަޖެއްސުމަށް އަބަހާނީއަށް މިދިޔަ ހޮނިހިރު ދުވަހުގެރޭގެ ނިޔަލަށް މުހުލަތު ދީފައެވެ.\nއެއާއެކު މި މެޗު އިންޑިއާގައި ކުޅެން އަބަހާނީން މީގެ ކުރިން މަސައްކަތްކުރި ނަމަވެސް، އެ ޓީމުން ފަހުން ވަނީ މި މެޗު ނޭޕާލުގެ ވެރިރަށް ކަތަމަންޑޫގައި ކުޅެން ހުށަހަޅާފައެވެ. އަދި އޭއެފްސީން އަންގާރަ ދުވަހު ވަނީ ކޮލިފައިން މެޗު ނޭޕާލުގައި ކުޅެން ނިންމާފައިވާކަން ލިޔުމުން އީގަލްސް އާއި އަބަހާނީއަށް އަންގާފައެވެ.\nއަބަހާނީ އާއި އީގަލްސްގެ މެޗު ނޭޕާލުގައި ކުޅޭއިރު، މީގެ ކުރިން މި މެޗު ކުޅެން އޭއެފްސީން ތާވަލުކޮށްފައި އޮތީ ބުދަ ދުވަހަށެވެ. އެކަމަކު މި މެޗު ބަންގްލަދޭޝްގައި ކުޅެވޭނެ ގޮތް ނުވުމުން، އޭއެފްސީން މިހާރު ވަނީ މި މެޗު މި މަހުގެ 21 ވަނަ ދުވަހަށް ފަސްކޮށްފައެވެ. ނަމަވެސް ކޮވިޑުގެ ނުރައްކާ ބޮޑުވެ، ބަނގްލަދޭޝްއިން ވަނީ ބުދަ ދުވަހުން ފެށިގެން ހަފުތާއަކަށް ވައިގެ ދަތުރުތައް ހުއްޓާލަން ނިންމާފައެވެ. އެހެންކަމުން ކޮލިފައިން މެޗު ކުޅުމަށް ނޭޕާލަށް އަބަހާނީ ޓީމު ދެވޭނެ ގޮތެއްވެސް މިހާރު ނެތެވެ.\nއަބަހާނީގެ ޓީމު މެނޭޖަރު ސަތުޔަޖީތު ދާސް ރޫޕޫ ބަންގްލަދޭޝް މީޑިއާއަށް ދިން އިންޓަވިއުއެއްގައި ވިދާޅުވީ އެ ޓީމުން މަސައްކަތްކުރަނީ އަންނަ ހަފުތާގެ ހޯމަ ދުވަހު ލަސްވެގެން ނޭޕާލަށް ދިއުމަށެވެ. އެކަމަކު ވައިގެ ދަތުރުތައް ހުއްޓާލުމުން ގޮންޖެހުންތަކެއް ހުރުމުން، އޭއެފްސީއަށް އެކަން އަންގާފައިވާނެ ކަމަށްވެސް ވަނީ ވިދާޅުވެފައެވެ.


Viyafaareegai deligate kurumaai masakayi havaalu kurun!\nވިޔަފާރީގައި ޑެލިގޭޓް ކުރުމާއި މަސައްކަތް ހަވާލު ކުރުން!\nމީގެ ކުރީގައި މައިކްރޯ މެނޭޖްމަންޓާއި ބެހޭގޮތުން ލިޔުނު ލިޔުމުގައި ޑެލިގޭޝަން ނުވަތަ މަސައްކަތް ޙަވާލުކުރުމުގެ ވާހަކަ ވަރަށް ގިނަ ފަހަރަށް ދެކެވިފައި ވުމާއިއެކު، މިފަހަރު މިބަލާލަނީ ޑެލިގޭޓް ކުރުމާއި އެކަމުގެ މުހިންމު ކަމާއި އެކަމުގެ ފައިދާ ތަކުގެ މައްޗަށެވެ.\nއެންމެ ފުރަތަމަވެސް ޑެލިގޭޝަން ނުވަތަ ޑެލިގޭޓް ކުރުމަކީ ކޮބައިތޯ ބަލާލަމާ ތޯއެވެ. މެނޭޖްމަންޓާއި ބެހޭ ފޮތްފޮތުގައި ޑެލިގޭޝަން އަކީ ކޮންއެއްޗެއްކަން ބުނެދިނުމުގައި ކުދިކުދި ތަފާތު ހުރެއެވެ. ނަމަވެސް ޖުމްލަ ގޮތެއްގައި މެނޭޖްމަންޓް ދާއިރާގައި ޑެލިގޭޝަން މާނަ ކުރެވޭ ގޮތަކީ، ކަނޑައެޅިފައިވާ ވަކި ކަމެއް ޙާޞިލް ކުރުމަށްޓަކައި، އެކަމެއް ކުރުމަށް ތިމާއަށް ލިބިފައިވާ ބާރާއި އިޚްތިޔާރާއި އެކު އެހެން ފަރާތަކަށް މަސައްކަތެއް ޙަވާލުކުރުމެވެ. ދިވެހި ބަހުން ޑެލިގޭޝަން މާނަކުރާ ގޮތަށް ބަލާލާއިރު، މަސައްކަތް ޙަވާލުކުރެމޭ ބުނުމުން މިމާނަ ފުރިހަމައަށް ދޭހަ ނުވާކަމަށް އަޅުގަނޑަށް ފެންނާތީ، މިލިޔުމުގައި އަޅުގަނޑު ޑެލިގޭޝަން މިބަސް ބޭނުން ކުރަމުން ގެންދާނަމެވެ.\nމަތީގައިވާ މާނައަށް ބަލާލާއިރު ދެ ކަމެއް ފާހަގަކުރެވެއެވެ. ފުރަތަމަ ކަމަކީ، ކަނޑައެޅިފައިވާ ވަކި ކަމެއް ޙާޞިލް ކުރުމުގެ ވާހަކައެވެ. އާދެ ޑެލިގޭޓް ކުރުމަކީ، ވަކި ކަމެއް ކުރުމަށް ކަނޑައަޅާ އެކަމެއް ކުރުމަށް ޙަވާލުކުރުމެވެ. މިސާލަކަށް ވިޔަފާރި އަކަށް ބަލާނަމަ، އެވިޔަފާރި އާއިބެހޭ ހުރިހާ ކަމެއް ބެލެހެއްޓުން، ވިޔަފާރިވެރިޔާ ވަކި ޖެނެރަލް މެނޭޖަރަކާއި ޙަވާލުކޮށްފައި އޮއްވާ، އެއިގެތެރެއިން އެވިޔަފާރި އާއި ބެހޭ ހުރިހާ މާލީ ހިސާބުތަކެއް ބެލެހެއްޓުމުގެ މަސައްކަތް، ޖެނެރަލް މެނޭޖަރަށް އެހެން އެކައުންޓަންޓަކާއި ޙަވާލުކުރެވިދާނެއެވެ. އާދެ ޖެނެރަލް މެނޭޖަރ ގެ މަސްއޫލިއްޔަތުތަކުގެ އެއްކަމެއް ކަމުގައިވާ ވިޔަފާރީގެ މާލީ ހިސާބުތައް ބެލެހެއްޓުން އެހެންމީހަކަށް ޑެލިގޭޓް ކުރީއެވެ.\nޑެލިގޭޝަން މާނަ ކުރާ ގޮތުން ދެވަނައަށް ފާހަގަކުރެވޭ ކަމަކީ، ބާރާއި އިޚްތިޔާރާއިއެކު ޙަވާލުކުރުމުގެ ވާހަކައެވެ. އާދި މަތީގައިވެސް ދެންނެވުނު މިސާލަށް ބަލާ ކަމުގައި ވަނީނަމަ، އެކައުންޓެންޓަށް އޭނާގެ މަސައްކަތް އެންމެ ފުރިހަމަ ގޮތުގައި ކުރިއަށް ގެންދެވޭނީ، މާލީ ހިސާބުތައް ބެލެހެއްޓެމުގައި އަދާކުރަންޖެހޭ ހުރިހާ މަސައްކަތްތައް އަދާކުރުމުގެ ފުރިހަމަ ބާރާއި އިޚްތިޔާރު އޭނާއަށް ލިބިގެންނެވެ. އެހެން ގޮތަކަށް ދަންނަވާނަމަ، އެކައުންޓު މެނޭޖްކުރުމަށް ކުރަންޖެހޭ ކޮންމެ ކަމެއް މެނޭޖަރު ކައިރީގައި އަހާ ހުއްދަ ހޯދައިގެން ކުރާނަމަ، ފުރިހަމަ މާނައިގައި ޑެލިގޭޓް ކުރެވުނީ ކަމުގައެއް ނުބެލެވޭނެ އެވެ. އަދި އެކަމަކުން އެވިޔަފާރިއަށް ލިބޭނެ ކުރިއެރުމެއްވެސް، ނުވަތަ މެނޭޖަރަށް ލިބޭނެ ލުއި ފަސޭހައެއްވެސް ނޯންނާނެއެވެ.\nމެނޭޖްމަންޓްގެ ދާއިރާގައި ކުރިއަށް ދިއުމުގައި، ވަކިން ޚާއްޞަކޮށް، ވާޒީފާގެ ކުރިއެރުންތައް ލިބި ޒިިންމާތައް އިތުރުވެގެން ދާ ދިއުމުގައި، މެނޭޖްމަންޓްގެ ދާއިރާއިން ތިމާއަށް އެންމެބޮޑު އެހީތެރިކަމެއް ލިއްބައިދޭނެ އެއް ކަމަކީ ހެޔޮގޮތުގައި ޑެލިގޭޓް ކުރަން ދަސްކުރުމެވެ. އެހެނީ ހެޔޮގޮތުގައި ޑެލިގޭޓް ކުރުމަކީ، ތިމާގެ މަސައްކަތް ވަރަށްބޮޑުތަން ލުއިވެ، ތިމާގެ ދަށުން މަސައްކަތް ކުރަން ތިބީ މީހުންގެ ފުރިހަމަ ބޭނުން ތިމާއަށް ހިފި، އަދި ތިމާކުރަންޖެހޭ އަސްލު މަސައްކަތަށް ފޯކަސް ކޮށް އެކަމުގައި ތިމާގެ އުފެއްދުންތެރިކަން އިތުރުކުރުމަށް ކުރެވޭނެ އެންމެ މުހިންމު މަސައްކަތެވެ. އެހެން ގޮތަކަށް ދަންނަވާނަމަ، މެނޭޖަރެއްގެ ޙައިސިއްޔަތުން، ތިމާގެ އުފެއްދުންތެރިކަން ދެއްކުމަށް އެއްކަމަކުން އެންމެ ބޮޑު ފައިދާއެއް ކުރާނެ ކަމަކީ ޑެލިގޭޓް ކުރުމެވެ.\nއިތުރަށް ވިސްނާވަޑައިގަތުމަށްޓަކައި އަދިވެސް އެހެން ގޮތަކަށް ހަމަ މިވާހަކަ ދަންނަވާލެވޭތޯ ބަލާނަމެވެ. ވިޔަފާރިއެއްގައި ނުވަތަ އޮފީހެއްގައި މެނޭޖަރެއްގެ ހައިސިއްޔަތުން ތިމާގެ ރޯލަކީ، އެވިޔަފާރިއެއް ކުރިއެރުވުމަށްޓަކައި ކުރުމުއްދަތުގަޔާއި ދިގު މުއްދަތުގައި ރާވަންޖެހޭ ކަންތައްތައް ރާވާ ޕްލޭންތައް ހެދުމެވެ. އެހެން ނަމަވެސް ވިޔަފާރީގައި ނުވަތަ އޮފީހުގައި ދުވަހުން ދުވަހަށް ކުރަން ހުންނަ މަސައްކަތްތަކުގައި ތިމާ މާބޮޑަށް ޝާމިލްވާން ޖެހިއްޖެނަމަ، ކުރީގައި ދެންނެވުނު މަސައްކަތަށް ތިމާއަށް ވަގުތުހުސް ކުރެވޭނެ ގޮތެއް ނޯންނާނެއެވެ. ވީމާ ދުވަހުން ދުވަހަށް ކުރަންޖެހޭ ކަންތައްތައް ތިމާގެ ދަށުން މަސައްކަތް ކުރާ ފަރާތްތަކަށް ޑެލިގޭޓް ކުރުމުން، ވިޔަފާރި ހިންގުމުގެ ބޮޑު މަންޒަރާއިމެދު ވިސްނާ، ކަންތައްތައް ރާވާ ޕްލޭންކުރުމަށް ވަގުތު ހުސްކުރެވި، އެކަމުގެ ސަބަބުން ތިމާގެ މަސައްކަތުގެ އުފެއްދުންތެރިކަން އިތުރުވެގެން ދާނެއެވެ.\nޑެލިގޭޓް ކުރުމުގެ އަނެއް ފައިދާއަކީ، ތިމާގެ ޓީމްގެ އެހެން މެންބަރުންނަށް އެމީހުންގެ ވަޒީފާއާއި މެދު އިތުބާރުބޮޑުވެ، އިތުރަށް ކުރާ މަސައްކަތްތަކުން ތަޖުރިބާތަކެއް ލިބި އެކަމަށް ފައްކާވުމާއިއެކު، އެމަސައްކަތް ކުރުމަށް އިތުރު ބައެއްގެ އާޚިޔާލުތައްވެސް ލިބިގެން ދިއުމެވެ. އަދި ތިމާގެ ވިޔަފާރި ހިންގަން ތިބާ ޓީމް ވަރުގަދަވެގެން ދިއުމެވެ.\nމެނޭޖްމަންޓާއި ބެހޭ މާހިރުން ވިދާޅުވާގޮތުން ހެޔޮގޮތުގައި ޑެލިގޭޓް ކުރުމުގައި މުހިންމު ތިން އަސާސަކަށް ބަލަން ޖެހެއެވެ.\n1. މަސައްކަތެއް ޑެލިގޭޓް ކުރެވޭ ފަރާތަށް، އެމަސައްކަތެއް ފުރިހަމަކާމާއިއެކު އަދާކުރުވޭވަރުގެ ބާރުތަކާއި އިޚުތިޔާތުތައް ދިނުން.\n2. މަސައްކަތެއް އެހެން ފަރާތަކަށް ޑެލިގޭޓް ކުރެވުނު ކަމުގައި ވިޔަސް، އެމަސައްކަތުގެ ފުރިހަމަ ކުރުވުމުގެ ޒިންމާ ތިމާގެ ބޮލުން ނައްޓާނުލާ އެޒިންމާ އަދާކުރުން. އެހެން ގޮތަކަށް ދަންނަވާނަމަ، އެހެން ފަރާތަކަށް މަސައްކަތް ޑެލިގޭޓް ކުރުމަކުން ތިމާގެ ޒިންމާ ނިމުނީކަމުގައި\nބަލައިގެން ނުވާނެއެވެ. އެޒިންމާ ތިމަގެ ބޮލުގައި އަބަދުވެސް އޮންނާނެއެވެ. ކުރީގެ މިސާލަށް ބަލާނަމަ، ވިޔަފާރީގެ ހިސާބުތައް ބެލެހެއްޓުން އެކައުންޓެންޓާއި ޙަވާލުކުރިނަމަވެސް، ޖެނެރަލް މެނޭޖަރގެ ބޮލުގައި އަބަދުވެސް އެ ހިސާބުތައް ރަނގަޅަށް ބެލެހެއްޓުމުގެ ޒިންމާ އޮންނާނެއެވެ. އަދި ވިޔަފާރީގެ ވެރިޔާ އަށް ޖެނެރަލް މެނޭޖަރ ޖަވާބުދާރީ ވާންވެސް ޖެހޭނެއެވެ.\n3. ޑެލިގޭޓް ކުރެވޭ މަސައްކަތާއި އެކުގައި ޙަވާލުކުރެވޭ ބާރުތަކާއި އިޚްތިޔާރުތައް އެޙަވާލުކުރެވޭ މަސައްކަތަކާއި، މަސައްކަތް ޙަވާލުކުރެވޭ ފަރާތުން ކުރަންޖެހޭ މަސައްކަތާއި ހަމަހަމަ ވާންޖެހޭނެއެވެ. އެހެން ގޮތަކަށް ދަންނަވާނަމަ، މަސައްކަތެއް ޙަވާލުވުމުގެ ސަބަބުން، އޭނާއަށް ލިބޭ ބާރުތަކަކީ، އެމަސައްކަތާއި ނުގުޅޭ އެހެން ހުރިހާ ކަމަކަށް ބާރުފޯރުވޭނެ ބާރުތަކަކަށް ވެގެން ނުވާނެއެވެ. އާދެ އެއްކަލަ ފައިސާގެ ހިސާބުތައް ބަލަހައްޓަން ޙަވާލުކުރި އެކަންޓެންޓަށް، ފައިސާގެ ހިސާބު ތައް ބެލެހެއްޓުމާއި ނުގުޅޭ ކަންތައްތަކަށް ބާރުފޯރުވޭފަދަ ބާރުވެރިކަމެއް ދީގެން ނުވާނެއެވެ.\nހެޔޮގޮތުގައި ޑެލިގޭޓް ކުރުމުގައި ވިސްނާލަން މުހިންމު ބައެއް ކަންތައްތައް ހުރެއެވެ. އެއްކަމަކީ، މަސައްކަތް ޑެލިގޭޓް ކުރެވޭ ފަރާތަކީ، އެ ޙަވާލުކުރެވޭ މަސައްކަތެއް ފުރިހަމައަށް އަދާކުރެވޭވަރުގެ ޤާބިލްކަމެއް ހުރި މީހެއްކަން ޔަޤީންކުރުމެވެ. އަނެއް ކަމަކީ، މަސައްކަތް ޑެލިގޭޓް ކުރާއިރު، އެކުރަންޖެހޭ މަސައްކަތެއް ވަރަށް ރަނގަޅަށް، ޑެލިގެޓް ކުރެވޭ ފަރާތަށް އަންގައިދިނުމާއިއެކު، އެމަސައްކަތުގައި ޙާޞިލްކުރަންޖެހޭ މިންވަރާއި ގެންގުޅެންޖެހޭން މިންގަނޑުތައް އަންގައިދިނުމެވެ. ތިންވަނަ ކަމަކީ ޑެލިގޭޓް ކުރެވުނު ފަރާތުން އެމަސައްކަތް ކުރަމުންދާގޮތް ބަލަހައްޓާނެ ސިސްޓަމެއް ކަނޑައަޅާ، މަސައްކަތް ހިންގަމުން ގެންދާގޮތް ބަލަހައްޓަމުން ގެންދިއުމެވެ. އެކަށީގެންވާ ރަނގަޅު މޮނިޓަރިންގ ސިސްޓަމެއް ޤާއިމުކުރުމަކީ، މަސައްކަތް ޑެލިގޭޓް ކުރާ މެނޭޖަރަށް އެކަމުގެ ހިތްހަމަޖެހުން ލިބު، މަސައްކަތް ރަނގަޅަށް ހިންގަމުން ދާކަން ޔަޤީންކުރެވޭނެ ގޮތެވެ. އެހެން ނަމަވެސް، މޮނިޓަރ ކުރުމުގެ ނަމުގައި މައިކްރޯ މެނޭޖްކޮށް، އެފަރާތުން ކުރާ ހުރިހާ ކަމެއް އަބަދު ބަލަހައްޓައިގެން ހުރުމުގެ ވިސްނުން ނުގެންގުޅުއްވާށެވެ. އާދެ ކުރީގައި އަޅުގަނޑު ލިޔުނު ލިޔުމުގައިވެސް ދަންނަވާލި ފަދައިން ޑެލިގޭޓް ކުރުމަކީ މައިކްރޯ މެނޭޖްކުރުމުގެ އިދިކޮޅެވެ. އެހެންކަމުން މިދެކަންތައް އެކެއް ނުކުރެވޭނެއެވެ.\nޑެލިގޭޓް ކުރުމުގައި އިތުރަށް ވިސްނާވަޑައިގަތުން މުހިންމު ކަމެއްގެ ވާހަކަ ދަންނަވާލާނަމަވެ. އާދެ ޑެލިގޭޓް ކުރުމުގައި، އެކުރަންޖެހޭ މަސައްކަތެއް އެކުގައި ޑެލިގެޓް ކުރުމަކީ ވަރަށްވެސް މުހިންމުކަމެކެވެ. މެނޭޖްމަންޓާއި ބެހޭ ފަހުގެ ހޯދުންތަކުން ދައްކާގޮތުގައި މީހަކު، އޭނާކުރާ މަސައްކަތަށް އަހުލުވެރިކުރުވާ (މޯޓިވޭޓް) ކަންތައްތަކުގެ ތެރެއިން އެންމެ މުހިންމު އެއްކަމަކީ، އޭނާ ކުރާ މަސައްކަތަކީ، އެމަސައްކަތުން އޭނާއަށް މަސައްކަތެއް ފުރިހަމަ ކުރެވުނު ކަމުގެ ހިތްހަމަޖެހުން ލިބޭ މަސައްކަތަކަށް ވުމެވެ. އެހެންކަމުން މަސައްކަތް ޑެލިގޭޓް ކުރުމުގައި އެމަސްކަތް ކުރާ ފަރާތަށް މަސައްކަތެއް ފުރިހަމަ ކުރެވުނުކަމުގެ ހިތްހަމަޖެހުން ލިބޭވަރުގެ މަސައްކަތެއް އެކުގައި ޙަވާލުކުރުމަކީ، އެމަސައްކަތް ޙަވާލުރެވުނު ފަރާތުން ޝައުޤުވެރިކަމާއިއެކު މަސައްކަތް ކުރުމަށް ބާރުއަޅާނެކަމެކެވެ.\n* މެނޭޖްމަންޓުގެ ދާއިރާތަކާއި ގުޅޭގޮތުން www.bizconsultancy.co/blog ގައި އެކި ލިޔުންތައް ޝާއިޢު ކޮށްފައި ހުންނާނެއެވެ.\nއެޑިޓަރުގެ ނޯޓް: މ. އާސްތާނާ އަލީ އާމިރަކީ، ހިންގުމާއި މެނޭޖްމަންޓްގެ ދާއިރާގެ ތަޖުރިބާކާރެކެވެ. ސަރުކާރުގެ އިސް މަގާމުތަކެއްގައި ގިނަ އަހަރުތަކެއްގައި ޚިދުމަތް ކުރެއްވުމުގެ އިތުރުން ކުޅިވަރުގެ ހިންގުމުގެ ދާއިރާގައި ވެސް ގިނަ ދުވަސްތަކެއް ވަންދެން ޚިދުމަތް ކުރައްވާފައިވާ، އާމިރު ވަނީ ބިޒްނަސް އެޑްމިނިސްޓްރޭޝަންގެ ރޮނގުން މާސްޓާސް ޑިގްރީ ޙާޞިލުކުރައްވާފައި ވެއެވެ. ލިޔުއްވުމަކީ އޭނާގެ އާއިލާގެ ތެރެއިން އައިސްފައިވާ އޭނާގެ ވެސް ވަރަށް ބޮޑު ޝައުގުވެރި ކަމެކެވެ.


Libunu aniyage badhalu beynun: Nasheed\nލިބުނު އަނިޔާގެ ބަދަލު ބޭނުން: ނަޝީދު\nރައީސް ނަޝީދު ޖަރުމަނުގެ ހޮސްޕިޓަލުގައި ފަރުވާ ހޯއްދެވިއިރު، މިހާރު ހުންނެވީ އިނގިރޭސިވިލާތުގައި\nހައެއްފަހެއްގެ ހަމަލާގައި ލިބުނު އަނިޔާގެ ބަދަލު ބޭނުންވާ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nރައީސް ނަޝީދު މިހެން ވިދާޅުވީ މިއަދު ބޭއްވި ނޫސްވެރިންގެ ބައްދަލުވުމުގައި އަވަސް އިން ކުރި ސުވާލަކަށް ޖަވާބު ދެއްވަމުންނެވެ. ރައީސް ނަޝީދު ވިދާޅުވީ އެމަނިކުފާނަށް އަމާޒުކޮށް ދިން ހަމަލާ އާއި ގުޅިގެން ލިބުނު ޒަހަމްތަކުގެ ދިޔަ ނަގަން ބޭނުންވެވަޑައިގަންނަވާ ކަމަށެވެ.\nހަމަލާއާއި ގުޅިގެން ލިބިފައިވާ ޒަހަމްތަކަށް ޖެހޭ ދިޔައިގެ ކަންކަން ކަނޑައެޅުމަށްޓަކައި، މުއްތަހަމުން ކުރެން، ކާކު ކުރީ ކޮން އަމަލެއްތޯ ދެނެގަތުމަށް ލިޔުންތައް ހޯދުމަށް ޕީޖީ އޮފީހުގައި އެމަނިކުފާނުގެ ވަކީލުން ވަނީ އެދިވަޑައިގެންފަ އެވެ. މިކަމާ ގުޅިގެން ރައީސް ނަޝީދު ވިދާޅުވީ އެ ލިޔުންތައް ދިނުމަށް ދައުލަތުގެ ފަރާތުން ދެކޮޅު ނުހަދާނެ ކަމަށާއި އަދި ފުލުހުން ވެސް އެފަދަ ކަމަކަށް ހުރަސް ނާޅާނެ ކަމަށެވެ. ވަކީލުންނާއި ސަރުކާރުން ގުޅިގެން އެކަންކަން ކުރިއަށް ގެންދާ ކަމަށް ވެސް ވިދާޅުވި އެވެ.\nހަމަލާއަށްފަހު ފުރަތަމަ ފަހަރަށް ނޫސްވެރިންނާ ބައްދަލުކުރައްވައި ވާހަކަދައްކަވަމުން ރައީސް ނަޝީދު މިއަދު ވިދާޅުވީ އެމަނިކުފާނުގެ ހާލުކޮޅު ވަރަށް ބޮޑަށް ރަނގަޅު ކަމަށެވެ. ނަމަވެސް ކަނާއަތުގެ ތިން އިނގިލި އައްސިވެފައިވާ ކަމަށާއި އިނގިލިތައް ރަނގަޅު ވާނެ ކަމުގެ އުއްމީދު ޑޮކްޓަރުން ދެއްވާ ކަމަށެވެ. އެކަމަކު އެމަނިކުފާނަށް އެއީ "ފަނޑު އުއްމީދެއް" ކަމުގައި ވިދާޅުވި އެވެ.\nރައީސް ނަޝީދު ވިދާޅުވީ ކޮންމެ ތިން ހަފްތާ އަކުން އެއް ހަފްތާ ޑޮކްޓަރަށް ދައްކަންޖެހޭތީވެ ކުރިން ލަފާ ކުރި ގޮތަށް މިމަހުގެ ފަހުކޮޅު މިހާރު ރާއްޖެ ވަޑައިނުގެންނެވޭ ކަމަށެވެ. އަދި ރާއްޖެ ވަޑައިގެންނެވޭ އިތުރު ތާރީހެއް ވެސް ހިއްސާކުރައްވާފައެއް ނުވެ އެވެ.\nރައީސް ނަޝީދަށް ދިން ޓެރެރިސްޓް ހަމަލާއާއި ގުޅިގެން 10 މީހަކު ހައްޔަރުކުރި އެވެ. އޭގެތެރެއިން ހަތަރު މީހަކަށް މިހާރު ވަނީ ދައުވާކޮށްފަ އެވެ. އެއީ ވ. ތިނަދޫ ލަކީ އަދުހަމް އަހްމަދު (25) އާއި، މއ. ފޭރުގެ މުޖާޒް އަހުމަދު (21) އާއި، ގއ. ކޮނޑޭ ފޮޅޭމާ ތަހުމީން އަހްމަދު (32) އަދި ނ. މަނަދޫ ނޫރީގެ އަލީ ހައިޝަމް (27) އެވެ.\nހަމަލާއާއި ގުޅިގެން ދައުވާ ކުރަން ފުލުހުން ފޮނުވި އަހުމަދު ފާތިހަށް ދައުވާ ކުރެވެން ނެތް ކަމަށް ޕްރޮސެކިއުޓާ ޖެނެރަލްގެ އޮފީހުން ކަނޑައެޅުމުން ފުލުހުން މިހާރު ވަނީ އޭނާ ދޫކޮށްލާފަ އެވެ.\nމި މައްސަލަ އާއި ގުޅިގެން އަދިވެސް ތަހުގީގު ކުރިއަށް ގެންދާއިރު ފަސް މީހެއްގެ ތަހުގީގު އަދިވެސް އަންނަނީ ކުރަމުންނެވެ. ހަމަލާ ރޭވުމުގައި އިސްކޮށް އުޅުނު ކަމުގެ ތުހުމަތުގައި ހައްޔަރުކޮށްފައިވާ އެހެން މީހުންނަކީ މ. ކުދެހިގެ އިސްހާގާއި، ގއ. ވިލިނގިލި ހުދުރުވާގެ ފަހްމީ އަލީ އާއި، ހއ. މޮޅަދޫ ބަހާރުގެ އަބްދުﷲ އަލި މަނިކާއި، އއ. މާޅޮސް އަސަރީގެ މުހައްމަދު ނާޒިމްގެ އިތުރުން ހއ. ހޯރަފުށި އަލަނާސިގެ މުހައްމަދު ތަސްލީމް އެވެ.\nރައީސް މުހައްމަދު ނަޝީދު ނަޝީދަށް އަމާޒު ކުރި ހަމަލަ ޓެރަރިސްޓް ހަމަލާ + ހައެއް ފަހެއްގެ ހަމަލާ


India ga dhiriulhey dhivehinaa Faisal miadhu bahdhalukurahvaane\nއިންޑިއާގައި ދިރިއުޅޭ ދިވެހިންނާއި ފައިސަލް މިއަދު ބައްދަލުކުރައްވާނެ\nބައްދަލުވުން އޮންނާނީ ހަވީރު 5:00 ގައި\nޓްރިވެންޑްރަމްގައި ވެސް ދޮރުން ދޮރަށް ކެމްޕެއިން\nކ. މާލެ2ސެޕްޓެންބަރ 2018 | އާދީއްތަ 07:21 2,012\nީ ޓްރިވެންޑްރަމްގެ ވިސާ ޖަގަހާގައި ހޮނިހިރު ދުވަހުގައި ބޭއްވި ބައްދަލުވުމުގެ ތެރެއިން - ރާއްޖެ އެމްވީ\nސެޕްޓެމްބަރު 23 ގައި ބާއްވާ ރިޔާސީ އިންތިހާބަށް ގުޅިފައިވާ ޕާޓީތަކުގެ ކެންޑިޑޭޓް އިބްރާޙިމް މުހައްމަދު ސޯލިހަށް ތާއިދު ހޯއްދެވުމަށް އެމަނިކުފާނުގެ ރަނިން މޭޓް ފައިސަލް ނަސީމް، މިއަދު އިންޑިއާގައި ދިރިއުޅޭ ދިވެހިންނާ ބައްދަލުކުރާނެ ކަމަށް ކެމްޕެއިން ޓީމުން ބުނެފި އެވެ.\nދެ ދުވަހުގެ ކެމްޕެއިން ދަތުރުފުޅެއްގައި އިންޑިއާގެ ޓްރިވެންޑްރަމަށް ފައިސަލް ވަޑައިގެން އުޅުއްވާއިރު ދިވެހިންނާއި ބައްދަލުކުރެއްވުމަށް ހަމަޖައްސާފައިވަނީ މިއަދު ހަވީރު 5:00 ގައި ހޮޓެލް ރޫބީ އެރީނާގައެވެ. ފައިސަލްގެ އިތުރުން އެމްޑީޕީގެ ޗެއާޕާސަންގެ ނައިބް އަލީ ނިޔާޒާއި، ޖުމްހޫރީ ޕާޓީގެ ނައިބު ރައީސް ޑރ. އަބްދުﷲ މައުސޫމާއި، މައުމޫން ރިފޯމް މޫވްމެންޓް (އެމްއާރްއެމް) ގެ ފަރާތުން އައިމިނަތު ނާދިރާ ބައިވެރިވަޑައިގަންނަވާނެ އެވެ.\nމި ބައްދަލުވުމުގައި ފައިސަލް ވާހަކަފުޅު ދައްކަވާއިރު، އިންޑިއާގެ އެކި ސިޓީތަކުގައި ދިރިއުޅޭ ދިވެހިން ބައިވެރިވުމަށް ގުޅިފައިވާ ސިޔާސީ ޕާޓީތަކުން ވަނީ ގޮވާލާފައެވެ.\nހޮނިހިރު ދުވަހު ފައިސަލް ވަނީ ގުޅިފައިވާ ޕާޓީތަކުގެ ޓްރިވެންޑްރަމް ޖަގަހައިގައި، ކެމްޕެއިން ޓީމުތަކާ ބައްދަލުކުރައްވައިފަ އެވެ. މިއީ ކެމްޕެއިންގައި ފައިސަލް ރާއްޖެއިން ބޭރަށް ވަޑައިގެންނެވި ފުރަތަމަ ދަތުރުފުޅެވެ.\nއިންޑިއާގެ ކެމްޕެއިން ޓިމާ ފައިސަލް ބައްދަލުކުރައްވަނީ\nއިންތިހާބަށް ތާއިދު ހޯއްދެވުމަށް ގުޅިފައިވާ ޕާޓީތަކުގެ ކެންޑިޑޭޓް އިބްރާހިމް މުހައްމަދު ސޯލިހް ސްރީލަންކާއަށް ވަޑައިގެން އެ ގައުމުގައި ދިރިއުޅޭ ދިވެހިންނާ މިދިޔަ ހަފުތާގައި ވަނީ ބައްދަލުކުރައްވައިފަ އެވެ.


ރޫހު – Esfiya – Dhivehi Vaahaka Site\nބިރުވެރި / ކުރުވާހަކަ\n- by shuuu - 34- January 10, 2019\nގަޑިން ރޭގަނޑު 10 ޖެހީއެވެ. ދުވަހަކީ ހޮނިހިރު ދުވަސްކަމުން ހުޅުމާލޭގެ ފެރީ ޓާރމިނަލް އޮތީ ފުރިބާރުވެފައެވެ. އެ ބައިގަނޑު ތެރެއިން ޖާގަ ހޯދަމުން އަވަސްގޮތެއްގައި މާހިން ގޮސް ފެރީއަށް އެރިއެވެ. ގެއަށް ގޮއްސައި ފެންވަރައިގެން އޮފީހަށް ދާން ނިކުންނަން ޖެހޭތީއެވެ. އޮފީހުން ގުޅާފައި މާ ހައިރާން ކުރުވަނިވި ކަމެއް ވެގެން އުޅޭ ވާހަކަ ބުނެގެންނެވެ.\nމާހިން ވަޒީފާ އަދާކުރަމުންދަނީ މޯލްޑިވްސް ޕޮލިސް ސަރވިސްގެ މަރުގެ މައްސަލަތައް ދިރާސާ ކުރާ ޓީމްގައެވެ. އެއީ މައްސަލަތައް އަވަސް ގޮތެއްގައި ތަޙުޤީޤުކޮށް ނިންމުމަށް ޕޮލިހުން ޓީމުތަކެއް ބަހައިގެން ޢަމަލު ކުރި ކުރުމުގައި މާހިން ދިޔަ ޓީމެވެ. މި ދުވަސްކޮޅޫގައި މާހިންމެންގެ ޓީމްގެ އިސްވެރިޔާ ހުރީ ޗުއްޓީގައިކަމުން، ވަގުތީ ގޮތުން އެ ޓީމުގެ އިސްވެރިޔާކަން ޙަވާލުކުރީ މާހިންއަށެވެ. އަދި މިކަމުގެ ސަބަބުން ވަޒީފާގައި އުޅެން ޖެހޭ ވަގުތު ވަނީ އިތުރުވެފައެވެ. އޮފް ދުވަސްތަކުގައިވެސް އޮފީހުން ގުޅުމުން ޖެހެނީ އޮފީހަށް ނިކުންނާށެވެ. މިރެއަކީވެސް އެފަދަ ރެއެކެވެ. މާހިން ހެނދުނާއި ހުޅުމާލެއަށް ދިޔައީ އޮފް ދުވަހަކަށް ވީމައެވެ. އަނެއް ދުވަހު އަންނަ ގޮތަށެވެ. އެކަމަކު އޮފީހަށް މީހަކު އައިސް ކުރި ރިޕޯޓެއްގެ ސަބަބުން، އޮފީހުން ގުޅައިގެން ދާން ޖެހުނީއެވެ. އަލަށް އަންނަ ކޭސަސްތައް ދިރާސާ ކުރުމުގައި ވެރިއެއް ހުރުމަކީ ކޮންމެހެން މުހިންމުކަމަށް ވާތީއެވެ.\n“ރަޒާން.. މިއޮއް އައީ މާހިން.. ” އުނީފޯމްގައި ހުރި މާހިން ސެކްޝަނަށް ވަނުމާއެކު އޭނާއާ އެއްކޮށް މަސައްކަތް ކުރަމުން ގެންދާ ވިޝާމް ބުންޏެވެ. މި އަޑު އިވުމާއެކު ރަޒާން އޭނާގެ ކައިރީގައި އިން މީހާ ގާތުގައި މަޑުކުރުމަށް ބުނެ އަވަހަށް މާހިން އާ ދިމާލަށް ހިނގައިގަތެވެ. “އަހަންނަށް ހީވަނީ މިތާ އެއިން މީހާ މޮޔަހެން.. މާހިން ލަސްވާތީ އަހަރެން އޭނާ ގާތުގައި ވެގެން އުޅޭ ގޮތް އަހާލައިފިން.. ޔޫ ވޯންޓް ބިލީވް އިޓް… އޭނާ ބުނަނީ އޭނާ މީހަކު މެރިކަމަށް..” ދުމެއްހެން އަރާ މާހިންއާ ހަމަކުރަމުން ރަޒާން ބުންޏެވެ. މާހިން އިޝާރާތް ކޮއްލީ ސައިކޮޓަރިއަށެވެ. އަދި އެއަށްފަހު މަޑުމަޑުން ހިނގަމުން އެ ސެކްޝަންގެ ސައިކޮޓަރިއާ ދިމާލަށް ދިޔައެވެ. އަދި ސުވާލުކުރާ ކޮޓަރީގައި އިން ރަޒާން ބުނި މީހާއަށް ބަލާލިއެވެ. ފެންނަ ފެނުމަށް މަޢުސޫމް މީހެކެވެ. ނިއްމަތީގައި ހުރި ދާތަކުން ހުރީ ބިރުގެންފައިކަން ހާމަވެއެވެ. މީހުން މެރުންފަދަ ރަޙުމު ކުޑަ ޢަމަލެއް ކޮއްފާނެކަމަށް އޭނާއަށް ބަލާލައިފައި މީހަކު ނުބުނާނެކަން ޔަޤީނެވެ. އިތުރު އެއްޗެކޭ ނުބުނެ މާހިން ގޮސްވަނީ ސައިކޮޓަރިއަށެވެ. ފަހަތުން ރަޒާންވެސް ދިޔައެވެ. އެމީހާ ގާތުގައި މަޑުކުރީ ވިޝާމެވެ.\n“ކޮބާ އެހެން މީހުން..؟” ސެކްޝަންގައި އިތުރަށް އުޅޭ3ފިރިހެނުން އެތާނގައި ނެތުމުން މާހިން ފުރަތަމަ ބޭނުންވީ އެކަން އޮޅުންފިލުވާށެވެ. “އަސްލު އަހަންނަކަށް ހިއެއް ނުވޭ މިއީ ކޭސްއެއް ކަމަކަށް. އެހެންވެ އިތުރު މީހަކަށް ނުގުޅީ.. މާހިންއަށް މިވަގުތު ހިންގުން ހަވާލުކޮއްފައި ހުރީމައި މާހިންއަށްވެސް މިގުޅީ..ނޫންނަމަ އަހަރެން މިހާރު މި މީހާ ދޮގުހަދާކަމަށް މައްސަލަ ރިޕޯޓްކޮށް އެތާނގައި ރީއްޗަށް ގޮޑީގައި ނުބައިންދާ އެކަމަށް ހައްޔަރުގައި ބެހެއްޓީސް.. އޭނާ މެރިކަމަށް އެކިޔަނީ އަހަރެން ދަންނަ މީހެކޭ.. އަހަރެން ގުޅާފައި ޗެކްވެސް ކޮއްފިން މިހާރު.. އޭނަ އެބުނާ މީހާ ދުނިޔޭގައި އެބަ ހުރި.. ދެން އޭނައަކީ ޤާތިލަކަށް ވާންވީ ގޮތެއް އަހަންނަކަށް ނުވިސްނުނު..” ދެ އަތް ހަށަންބަދެލައިގެން ހުންނަ ގޮތަށް ހަދާލުމަށްފަހު ރަޒާން ފަތިވަރެއްހެން އަމުނާލިއެވެ. މާހިން އަދި އިތުރަށް ސުވާލުކުރުމަށްފަހު ގޮތެއް ނިންމާނީކަމަށް ބުނެ، އޭނާއަށް ކޮފީތައްޓެއް ހަދަންފެށިއެވެ. ކުރިއަށް އޮތީ ވަރަށް ބުރަ ވަގުތުތަކެއްކަން މާހިންއަށް ހީވެފައި އޮތީމައެވެ.\nކޮފީ ތަށި ހިފައިގެން މާހިން ސުވާލު ކުރާ ކޮޓަރިއަށް ދިޔައެވެ. އަދި އެތާނގައި އިން މޭޒު ކައިރީގައި ވިޝާމް އިން ގޮޑިއާ ޖެހިގެން އިން ގޮޑީގައި އިށީނެވެ. ފަހަތުން އައި ރަޒާންވެސް އިތުރު ގޮޑިއެއް ކައިރިކޮށް މާހިން ކައިރީގައި އިށީނެވެ. “އަޅުގަނޑު މިއީ މި ވަގުތަށް މި ފަދަ މައްސަލަތައް ބަލަން ހެދިފައިވާ ޓީމުގެ ވަގުތީ ހިންގުންތެރިޔާ.. އަޅުގަނޑަށް ކިޔަނީ މާހިން.. ތިއީ ކޮން ބޭފުޅެއްތޯ؟ ރިޕޯޓުކުރަން ބޭނުންވަނީ ކޮންކަމެއްތޯ؟” މާހިން އޭނާގެ ކުރިމަތީގައި ބިރުގަނެފައި އިން މީހާއަށް ސުވާލުކުރިއެވެ. “ހައިދަރު.. އަހަންނަށް ކިޔަނީ ހައިދަރު.. އަޅުގަނޑު މީހަކު މަރާލީ.. ރަތްފުސްގޭ މޫސަ މަރާލީ” މާހިންގެ ސުވާލަށް އެމީހާ ޖަވާބުދިނެވެ.\nމާހިން ހައިރާންވިއެވެ. ރަޒާން ބުނިހެން އެމީހާ އެއީ މޮޔަ މީހެއްބާއޭ ހިތަށް އެރިއެވެ. މޫސައަކީ އޭނާގެވެސް ރަޙްމަތްތެރިއެކެވެ. އެފަދަ ބޮޑުކަމެއް މޫސައަށް ވާނެއިރު އޭނައަށް ނުއެނގި ހުންނާނެކަމަކަށް ޤަބޫލެއް ނުކުރެވުނެވެ. މާހިންއަށް ވިސްނުނީ އެންމެ ގޮތެކެވެ. ވީޑިއޯ ކޯލް ކޮއްގެން މޫސަ އެމީހާއަށް ދެއްކުމަށެވެ. ހަމަލޮލުން ފެނުމުން އެމީހާ ޤަބޫލުކުރާނެކަމަށް އަދި ހަދާ ދޮގުތަކުގެ އަސްލު ކިޔަދީފާނެހެން ހީވާތީއެވެ. މާހިން ވަގުތުން އޭނާގެ ފޯން ނެގިއެވެ. އަދި މޫސައަށް ވައިބަރ މެދުވެރިކޮށް ވީޑިއޯ އޮން ކޮށްގެން ގުޅާލިއެވެ. އަދި ފޯން ނެގުމުން އެތާގައި އިށީދެގެން އިން މީހާއަށް ދެއްކިއެވެ. އެމީހާ ހުރީ ބަސްހުއްޓިފައެވެ. ފެންނަ މަންޒަރު ޤަބޫލުނުކުރެވިފައެވެ. “އެކަމަކު އަޅުގަނޑު މޫސަ ކޮއްޕާ ވައްޓާލިން.. މޫސަ މަރާލިން.. މޫސަ ހުރީ ރާބޮއިގެން.. އެހެންވެ މަރާލީ..ނުބައި ޢަމަލެއް ކުރީމަ..” މާހިން ފޯން ބޭއްވުމާއިއެކު ބިރެއް ފެނިގެން އުޅޭހެން އެމީހާ އެހެން ކިޔަން ފެށިއެވެ. މާހިންއަށް އިތުރަށް ބުނާނެ އެއްޗެއް ނޭނގުނެވެ. އެމީހާ އަދިވެސް ބުނަމުން އެ ދަނީ އޭނާ މޫސަ މެރިކަމަށެވެ. އެމީހާ ގާތުގައި އިށީނދެގެން އިނުމަށް ބުނުމަށްފަހު ރަޒާންއާ ވިޝާމަށް ބޭރަށް އައުމަށް އިޝާރަތް ކުރަމުން މާހިން ބޭރަށް ދިޔައެވެ.\n“ކިހިނެއް ދެން ހަނދާނީ؟ އެމީހާ އަދިވެސް އެ ބުނަނީ އޭނާ މޫސަ މެރިކަމަށް. މޫސަ ވައްޓާލީކަމަށް…” މާހިން އޭނާއާއެކު ހުރި ދެމީހުންނަށް އަމާޒުކޮށް ސުވާލުކޮށްލިއެވެ. އެވަގުތު އެތާނގައި ހުރި ފޯން ރިންގުވިއެވެ. ވިޝާމް ގޮއްސައި ފޯނު ނެގިއެވެ. ފޯނު ބޭއްވިއިރު ވިޝާމު ހުރީ ބިރުވެރިކަމެއްގައެވެ. ދުވެފައި ސުވާލުކުރާ ކޮޓަރިއަށް ވަނެވެ. މާހިންމެންނަށް ތިބީ ވާނުވާ ނޭނގިފައެވެ. ތިން މީހުންނަށް އެތެރެއަށް ވަދެވުމާއެކު ހައިރާންކަން ލިބުނެވެ. ދެންމެ އެތާނަގއި އިން މީހާއެއް މިހާރަކު ނެތެވެ. “މޫސަގެ ގެ ކައިރީ މީހަކު ގުޅީ… މައްސަލަ ރިޕޯޓް ކުރަން.. މޫސަ ވެއްޓުނީއްޔޯ.. ވަރަށް ލޭ އޮހުނޯ… ހޮސްޕިޓަލަށް ގެންދިއުމުގެ ކުރިން މަރުވެއްޖެއޯ.. އެމީހުން ދިޔައިމޯ އެގެވެސް ބަލަން.. އެކަކުވެސް ފެންނާކަށް ނެތޯ… ގޭ މީހަކުވެސް ފެންނާކަށް ނެތޯ” މާނޭވާލެވޭ ހާލުގައި ހުރެ ވިޝާމް ބުންޏެވެ. މާހިން އާ ރަޒާން އެކަކު އަނެކަކަށް ބަލާލިއެވެ. އެނެމެންގެ ސިކުނޑީގައި ވަނީ ސުވާލުތައް އުފެދިފައެވެ.\nލަސްނުވެ މޫސަގެ މަރުގެ ޚަބަރު މުޅި މާލެ ތެރޭގައި ފެތުރިއްޖެއެވެ. މޫސަގެ ޢާއިލާ މީހުންވެސް ހުޅުމާލޭގައި ހުރެފައި އެވާހަކަ އަޑު އިވިގެން އަވަސް ގޮތެއްގައި މާލެއައެވެ. މާހިން ޓީމުގެ އެންމެން ހަމަކޮށް ޕޮލިސް ޖިޕުގައި އެ ގެއަށް ދިޔައެވެ. އޭރުގައި ފަތިސް ވެއްޖެއެވެ. ތަޙުޤީޤުކުރަން ދިޔަ ޓީމް މުޅި ގޭގެ ތަންތަނުގެ ފުޓޯ ނަގައި ވަށައިގެން ހުރި ގެ ތަކާއި މޫސަ ގޭގައިވެސް ހަރުކޮއްފައި ހުރި ސީސީޓީވީ ކެމެރާތައް ޗެކުކުރުމަށް އެ ގެ ތަކުގެ ވެރި ފަރާތްތަކުގެ އަތުން ވީޑިއޯ ފުޓޭޖް ނެގިއެވެ. މާހިން އާއި ވިޝާމްއާއި ރަޒާން ނިންމީ އެހެން މީހުން ބަހައްޓާފައި ގޮއްސައި ވީޑިއޯ ފުޓޭޖްތައް ބަލައި ކުރީބައިގައި ވީޑިއޯ އެނާލަސިސް ރިޕޯޓެއް ހެދުމަށެވެ. އެހެންކަމުން މާހިން ދެން ހުރި ޓީމުގެ މީހުން ގާތުގައި އިތުރަށް އެތަން ރަގަޅަށް ބަލައި ހެއްކާއި ޤަރީނާ ހޯދުމަށް ބުނުމަށްފަހު އެ ތިން މީހުން އަނބުރާ ފުލުސް އޮފީހަށް ދިޔައެވެ.\n“މިއަކު ނެތެއްނު އެކައްޗެއްވެސް.. މިއިން މި ފެންނަނީ މޫސަ އަމިއްލައަށް ފުންމާލާތަން..ކިހިނެއްތަ މި ވަނީ؟” ބިރުގަންފައި ހުރެ ރަޒާން މާހިންއަށް ސުވާލު ކޮށްލިއެވެ. މާހިން ދެފަރާތަށް ބޯހޫރާލައިފައި އަތުގެ އިޝާރާތުން އޭނާއަށް ނޭނގޭކަމަށް ބުންޏެވެ. އިތުރަށް ދޭނެ ޖަވާބެއް މާހިންއަކަށްވެސް ނުވިސްނުނެވެ. ވާނީވެސް އެހެން ނޫންހެއްޔެވެ. ރޭގައި މީހަކު އައިސް އޭނަ މޫސަ ކޮށްޕާ މަރާލިކަމަށް ބުނިއިރު މޫސަ ދުނިޔޭގައި ހުރިއެވެ. އެމީހާ ބައިންދާފައި ބޭރަށް ވާހަކަ ދައްކާލަން ނުކުތް އިރުގައިވެސް އޭނާ ހުރީ އޮފީހުގައެވެ. ބޭރަކަށް ނުދެއެވެ. ނަމަވެސް މޫސަގެ މަރުގެ ޚަބަރާއިއެކު އޭނާ ގެއްލިއްޖެއެވެ. އެމީހާ ދިޔަ ތަނެއް، ދިޔަ ގޮތެއް އެކަކަށްވެސް ނޭނގެއެވެ. “އައިޑިޔާއެއް… ހިނގާ މި އޮފީހުގެ ފުޓެޖްތައް ބަލަން.. ސުވާލު ކޮޓަރީގެ ކެމެރާތައް ބަލާން” ފުންމައިގެން ތެދުވެ ވިޝާމް ބުންޏެވެ. ރަޒާންއާ މާހިންއަށްވެސް މިކަމަށް އެއްބަސްވެވުނެވެ.\nތިން މީހުން އެއްކޮށް އޮފީހުގެ ވީޑިއޯ ކެމެރާތަކުން ވާގޮތް ފެންނަ ގޮތަށް ހަދާފައިވާ ރޫމަށް މިސްރާބު ޖެހިއެވެ. އަދި ވަދެފައި ފަހަރަކު ކެމެރާއެއް ޗެކު ކުރަން ފެށިއެވެ. ބިރުވެރިކަން އިތުރުވުން ނޫންކަމެއް ނުވިއެވެ. އެއިން އެއްވެސް ކެމެރާއަކުން ހައިދަރޭ ކިޔުނު އެމީހާއެއް ފެންނާކަށް ނެތެވެ. ސެކްޝަންގައި ހަރުކޮއްފައި ހުރި ކެމެރާތަކުންވެސް ފެންނަނީ އެތިންމީހުން އެކަންޏެވެ. އިތުރު މީހަކު ވާހަކަ ދައްކާތަނެއް އަދި ވާހަކަ ދައްކާ އަޑެއްވެސް ނީވެއެވެ. އެމީހުން ހައިދަރާއި ވާހަކަ ދެއްކި ވަގުތުތަކުގައި އެތާގައި މީހަކު ހުރިކަމަށް ނުވެސް ދައްކައެވެ. އެހެންކަމުން އެމީހުން ނިންމީ އެ ވާހަކަ މީހަކު ގާތުގައި ނުބުނެ ސިއްރުކޮށް ބެހެއްޓުމަށެވެ.\nހެނދުނު9ޖެހިކަށްހާއިރު ޓީމުގެ ދެން ތިބި މީހުން މޫސަގެ ގެ ދިރާސާ ކުރުމަށްފަހު ފޮޓޯ ނަގައިގެން އެނބުރި އޮފީހަށް އައެވެ. އެތަނުން އެއީ މީހަކު ކޮއްފައިވާކަމެއްކަމަށް އިޝާރަތްކުރާ އެއްވެސް ހެއްކެއް ނުފެނުނެވެ. އެހެނަސް އެމީހުން ނެގި ފޮޓޯތައް ބެލުމުގެ މަސައްކަތް މާހިން ފެށިއެވެ. ދެން ތިބި މީހުންތައްވެސް މޮނީޓަރު ގާތުގައި އެއްވެގެން ތިއްބެވެ. “އޭއް… މަޑު.. ޒޫމް ކޮށްލަބަލަ” އެތަނުން މޫސަ މަންމަ މެންގެ ކޮޓަރީގެ ފޮޓޮއެއް އެޅުވުމާއެކު ރަޒާން ހަޅޭލަވައިގަތެވެ. މާހިން ރަޒާން ބުނި ފޮޓޮއަށް ޒޫމް ކޮއްލިއެވެ. ފެނުނު މަންޒަރުން ލޯ ބޮޑުވިއެވެ. އެމީހުންގެ ޢާއިލީ ފޮޓޯގައި އެހުރީ ރޭގައި އެމީހުން ގާތުގައި ހުރި ހައިދަރު ކަން ޔަގީނެވެ. އެހެން މީހަކަށް އެއިން ކަމެއް ފާހަގަ ނުވިޔަސް އެމީހުންގެ ސިކުނޑީގައި ފޮޓޯއާމެދު ސުވާލުތައް އުފެދެންފެށިއެވެ.\nމެންދުރު ވީއިރު މޫސަގެ ގައިން ނެގުނު ޓެސްޓުތަކުގެ ނަތީޖާތައް ލިބުނެވެ. އޭގައި ވަނީ މޫސަގެ ހަށިގަނޑުގައި މަސްތުވާތަކެތީގެ އަސަރު ހުރިކަމަށެވެ. މިކަމާއި ގުޅިގެން އެންމެންވެސް ނިންމީ މިއީ މޫސަ އަމިއްލައަކަށް ފުންމާލައިގެން ވީ މަރެއްކަމަށެވެ. ހެކިތައް ހުރި ގޮތުން އެހާ ހިސާބުން މައްސަލަ ނިންމާލަން ޖެހުނެވެ. ނަމަވެސް މާހިންމެންނަށް މިކަން ޤަބޫލެއް ނުކުރެވުނެވެ. އެހެނެއްކަމަކު މިއިން އެއްވެސް ވާހަކައެއް އެ ތިން މީހުން އިތުރު މީހަކާ ޙިއްސާއެއް ނުކުރެއެވެ. އެންމެން ދިއުމުން ފޮޓޯގެ ކުޑަ ޕްރިންޓެއް ނަގައި މާހިން ޖީބަށްލިއެވެ.\nއެދުވަހުގެ އަސުރު ނަމާދަށްފަހު މޫސަގެ ކަށުނަމާދު އޮތެވެ. މާހިން އާއި ރަޒާންއާ ވިޝާމްވެސް ދިޔައެވެ. ކަޝުނަމާދުކޮށް ވަޅުލުމުގެ ކަންތައް ނިމުމުން އެނެމްން ގެއަށް ދާން މިސްރާބު ޖެހިއެވެ. މާހިންމެންގެ މިސްރާބު ހުރީ ހައިދަރު ޢާއިލާގެ ގާތަށެވެ. “ބޭބެ..އަޅުގަނޑުވެސް ވަރަށް ދެރަވެފައި މިހިރީ ކަންތައް މިދިމާވި ގޮތުން..ރިޕޯޓުތަކުންވެސް ދައްކަނީ މިއީ އޭނާ އަމިއްލައަށް ކުރި ކަމެއްކަމަށް..އެކަމަކު..ބޭބޭ އަޅުގަނޑު މި ދައްކާ ފޮޓޯގައި އިން މީހާގެ މަޢުލޫމާތު ދެވިދާނެތަ؟” މޫސަގެ ބައްޕައާ އަރާ ހަމަވެފައި ޖީބުގައި އޮތް ފޮޓޯ ނަގާލުމަށް ފަހު މާހިން ބުންޏެވެ. އަދި މޫސަ ބައްޕައަށް އެ ފޮޓޯ ދެއްކިއެވެ. “މިއީ ބޭބެގެ އެންމެ ބޮޑު ދަރިފުޅު ހައިދަރު.. މާ ގިނަ މީހުންނަށް މީނައެއް ނޭނގޭނެ.. މޫސަ އުފަންވިއިރު ހައިދަރު ދުނިޔޭގައެއް ނުހުންނާނެ..ބަލިވެގެން ފަރުވާ ނުކުރެވި މަރުވީ” މޫސަ ބައްޕަ ބުނި އެއްޗިހި އަޑު އިވިފައި މާހިންމެން ސިއްސައިގެން ދިޔައެވެ. މޫސަ ބައްޕަ ކިހިނެއްވީތޯ ސުވާލު ކުރުމުން، ކަމެއް ނުވާކަމަށް ބުނެ އެތަނުން ދާން ތިން މީހުން އަވަސްވެގަތެވެ.\nވެގެންދިޔަ ކަންތައް ތިން މީހުންނަށް ވިސްނުނު ކަހަލައެވެ. ކިހިނެއް ވެގެން ވީކަމެއްކަން ނޭނގުނަސް މޫސަގެ މަރުގެ ހަޤީޤަތް ތިން މީހުންނަށް ހާމަވިއެވެ. ނަމަވެސް މިއިން އެއް ކަމެއްގެ ވާހަކަވެސް އިތުރު މީހެއް ގާތުގައި ނުދައްކާން ތިން މީހުން ނިންމިއެވެ. އެއްވެސް މީހަކު ޤަބޫލު ނުކޮއްފާނެތީއެވެ. އޭގެ ބަދަލުގައި ތިން މީހުން އެމީހުންގެ ދިރިއުޅުމުގެ ވައްޓަފާޅި ބަދަލުކުރިއެވެ. ވަޒީފާ އަދާކުރަމުންވެސް ދީނީ އަޅުކަންތައް ގަޑިން ގަޑީއަށް ކުރަމުންއައެވެ. ޖިންނި ޝައިޠާނުންނާއި ބެހޭގޮތަށް އިތުރަށް ދިރާސާކޮށް މިކަމަށް މީހުން ދީނީ ކަންކަމަށް އަހުލުވެރިކުރުމުގެ މަސައްކަތްތަކުގައި ބައިވެރިވާން ފެށިއެވެ.\nލޯތްބައްޓަކައި އެދުނީމޭ 2\nYey me 1st. Mi vahaka varah reethi. Masha allah.\nmiy konmeves thanakun kiyaafa in vaahaka eh


3 Gaanoonakah islaahu gennan husahalhaifi\nކުރީގެ ސަރުކާރުން ބަދަލުގެނައި ތިން ގާނޫނެއް އިސްލާހުކުރަން ހުށަހަޅައިފި\nމީގެ ކުރިން މާލޭގައި ބޭއްވި މުޒާހަރާ އެއްގެ ތެރެއިން-- އެއްވެ އުޅުމުގެ ގާނޫނާއި، އިތުރު ދެ ގާނޫނަކަށް ރައީސް ޔާމީންގެ ސަރުކާރުން ގެނައި އިސްލާހުތައް ބަދަލު ކުރަން ރައީސް އޮފީހުން ވަނީ މަޖިލީހަށް ފޮނުވަން ހުށަހަޅާފައި -- ފޮޓޯ: އަހުމަދު ޝުރާއު | އަވަސް\nތިން ގާނޫނަކަށް އިސްލާހު ގެނައުމަށް ރައްޔިތުންގެ މަޖިލީހަށް ހުށަހަޅަން ސަރުކާރުން ފޮނުވައިފި އެވެ.\nރައީސް އޮފީހުން ބުނީ، ސަރުކާރުން އިސްލާހު ގެނައުމަށް ހުށައަޅަން ނިންމަވާފައިވާ ތިން ގާނޫނަކީ ރިޔާސީ އިންތިހާބުގެ ގާނޫނާއި، ސުލްހަވެރިކަމާއެކު އެއްވެއުޅުމުގެ މިނިވަންކަމުގެ ގާނޫނާއި ރައީސުލްޖުމްހޫރިއްޔާކަން ކޮށްފައިވާ މީހަކަށްދޭންޖެހޭ ރައްކާތެރިކަމާ އިނާޔަތާބެހޭ ގާނޫނު ކަމަށެވެ. އަދި އެ ތިން ގާނޫނަށް އިސްލާހު ގެނައުމަށް ސަރުކާރުން ފޮނުވާފައިވާއިރު، ވަކި މީހަކަށް ނުވަތަ ބަޔަކަށް ގެއްލުމެއް ދިނުމަށް ނުވަތަ މަންފާއެއް ހޯދައިދިނުމަށް ބަދަލުކޮށް ނުވަތަ ފާސްކޮށްފައިވާ ގާނޫނުތަކާއި ގަވާއިދުތައް މުރާޖައާކުރުމަކީ މިސަރުކާރުގެ ވައުދެއް ކަމަށެވެ.\nމަޖިލީހަށް ހުށަހަޅަން ފޮނުވާފައިވާ ތިން އިސްލާހުގެ ތެރެއިން ރައީސްކަން ކޮށްފައިވާ މީހަކަށް ދޭންޖެހޭ ރައްކާތެރިކަމާއި އިނާޔަތާބެހޭ ގާނޫނަށް ހުށައަޅާފައިވާ އިސްލާހަކީ، އެ ގާނޫނަށް އަމަލުކުރަން ފެށުމުގެ ކުރިން ރައީސް ކަން ކޮށްފައިވާ މީހަކު، އެ މަގާމުގައި ހުރިއިރު، ޖިނާއީ ކުށެއް ކުރިކަން ޝަރީއަތަށް ސާބިތުވެފައިވާނަމަ، އޭނާއާ އޭނާގެ އަނބިމީހާއަށް ނުވަތަ ފިރިމީހާއަށް ގާނޫނުގެ ދަށުން ލިބިދޭ ރައްކާތެރިކަމާއި އިނާޔަތް ނުލިބޭގޮތަށް އޮތް އޮތުން އިސްލާހުކުރުމަށް ހުށަހަޅާ އިސްލާހެކެވެ.\nއެގޮތުން ސަރުކާރުން ހުށަހަޅާފައިވާގޮތަށް އިސްލާހު ވެގެން ދިއުމުން، ރައީސް ކަން ކޮށްފައިވާ މީހާއާއި، އޭނާގެ އަނބިމީހާއަށް ނުވަތަ ފިރިމީހާއަށް ގާނޫނުގެ ދަށުން ލިބިދޭ ރައްކާތެރިކަމާއި އިނާޔަތް ނުލިބޭ ގޮތަށް ހަމަޖެހޭނީ، އެ ގާނޫނު ވުޖޫދަށް އައުމަށްފަހު ރައީސްކަން ކޮށްފައިވާ މީހަކު އެ މަގާމުގައި ހުރިއިރު، ޖިނާއީ ކުށެއް ކުރިކަން ޝަރީއަތަށް ސާބިތުވުމުންނެވެ.\nރިޔާސީ އިންތިހާބުގެ ގާނޫނަށް އިސްލާހު ގެނައުމަށް ހުށަހަޅާފައިވަނީ ރިޔާސީ އިންތިހާބަށް ކުރިމަތިލާ މީހަކު އެއްވެސް އިރެއްގައި ބޭރު ގައުމެއްގެ ރައްޔިތަކު ކަމުގައި ވެފައިވާނަމަ، ނުވަތަ ބޭރު ގައުމެއްގެ ހިމާޔަތް ނުވަތަ ރައްކާތެރިކަން ހޯދާފައިވާނަމަ އެފަދަ މީހަކަށް ރިޔާސީ އިންތިހާބަށް ކުރިމަތިލެވޭނީ އެމީހަކު ބޭރު ރައްޔިތުކަން ނުވަތަ ބޭރު ގައުމެއްގެ ހިމާޔަތް ނުވަތަ ރައްކާތެރިކަން ދޫކޮށްލިތާ މަދުވެގެން 10 (ދިހައެއް) އަހަރު ފަހުން ކަމަށް އޮތް ބައި އުނިކޮށް އެ ގާނޫނު އިސްލާހުކުރުމަށް ކަމަށް ރައީސް އޮފީހުން ވަނީ ބުނެފަ އެވެ.\nމީގެ އިތުރުން، ސުލްހަވެރިކަމާއެކު އެއްވެއުޅުމުގެ މިނިވަންކަމުގެ ގާނޫނަށް ސަރުކާރުން އިސްލާހު ހުށަހަޅާފައިވަނީ އެއްވެއުޅުމުގެ މިނިވަންކަން ހަނިކޮށް، އެއްވެއުޅެވޭނެ ސަރަޙައްދުތަކެއް ކަނޑައެޅުމަށް ވަރަށް ފުޅާ ދާއިރާއެއްގެ އިހުތިޔާރުތަކެއް ސަރުކާރަށް ލިބިދިނުމަށާއި، އެވަގުތު އިދިކޮޅު ފަރާތްތަކުގެ ސިޔާސީ ހަރަކާތްތައް ހުއްޓުވުމުގެ ގޮތުން ފުލުހުން ލިޔުމުން ދޭ ހުއްދައަކާއެކު ފިޔަވައި، މާލޭގައި އެއްވެސް ބާވަތެއްގެ އެއްވުމެއް ނުވަތަ ހިނގާލުމެއް ނުވަތަ އުޅަނދުބުރެއް ބޭއްވޭނީ، ހޯމް މިނިސްޓްރީން ކަނޑައަޅައި އާންމުކޮށް އިއުލާންކޮށްފައިވާ ތަންތަނުގައި އެކަނިކަމަށް ކަނޑައަޅާފައިވާބައި އުނިކުރުމަށެވެ.\nރައީސް އަބްދުﷲ ޔާމީން ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ރައީސް އޮފީސް


SunOnline: Male rayyithun dhathuru dhiumah tharaggee kuraa Galufalhu mi mahu hikkan fashanee\nމާލެ ސަރަހައްދުގައި ޕިކްނިކް އައިލެންޑެއްގެ ގޮތުގައި ތަރައްގީކުރަން ޕްލޭންކޮށްފައިވާ ކ. ގަލުފަޅު ---\nމާލޭ ރައްޔިތުން ދަތުރު ދިއުމަށް ތަރައްގީކުރާ ގަލުފަޅު މި މަހު ހިއްކަން ފަށަނީ\n1 ހަފްތާ 21 ގަޑި ކުރިން - 11 ޖުލައި 2018 7\nމާލެ ސަރަހައްދުގައި ދިރިއުޅޭ ރައްޔިތުން ޕިކްނިކާއި ދަތުރު ދިއުމަށްޓަކައި، ހިއްކައިގެން ތަރައްގީކުރަން ނިންމާފައިވާ ކ. ގަލުފަޅު ހިއްކުމުގެ މަސައްކަތް މި މަހުގެ ތެރޭގައި ފެށޭތޯ މަސައްކަތްކުރާ ކަމަށް އެ މަޝްރޫއު ހިންގާ މޯލްޑިވްސް އިންޓަގްރޭޓެޑް ޓޫރިޒަމް ޑިވެލޮޕްމެންޓް ކޯޕަރޭޝަން (އެމްއައިޓީޑީސީ)އިން ބުނެފިއެވެ.\nކ. ގަލުފަޅު އޮންނަނީ މާލޭގެ ހުޅަނގު އުތުރުން، އަދި ކ. ފޭދޫފިނޮޅާއި ކ. ދޫނިދޫއާ ދެމެދުގައެވެ.\nއެމްއައިޓީޑީސީގެ މެނޭޖިންގް ޑިރެކްޓަރު މުހައްމަދު ޝާހިދު "ސަން"އަށް މިއަދު ވިދާޅުވީ، ގަލުފަޅު ތަރައްގީކުރުމުގެ މަސައްކަތް ކުރާނީ އެކި މަސައްކަތް އެކި ކުންފުނިތަކާއި ފަރާތްތަކަށް ހަވާލުކޮށްގެން ކަމަށެވެ.\nއެމްއައިޓީޑީސީގެ މެނޭޖިންގް ޑިރެކްޓަރު މުހައްމަދު ޝާހިދު -- ސަން ފޮޓޯ: ފަޔާޒް މޫސާ\nއަދި މިހާރު އެންމެ ބޮޑު އިސްކަމެއް ދީގެން ކުރިއަށްދަނީ އެ ފަޅު ހިއްކާނެ ފަރާތެއް ހޯދުމުގެ މަސައްކަތް ކަމަށް ޝާހިދު ވިދާޅުވިއެވެ.\n"މިހާރު މި ހޯދަނީ ރެކްލެމޭޝަންގެ މަސައްކަތް ކުރާނެ ބައެއް. އަދި ވަކި ބައެއް ފައިނަލް ނުކުރަން. ދެ ތިން ފަރާތަކާ ވާހަކަދައްކަމުން މި ދަނީ،"\nޝާހިދު ވިދާޅުވީ ގަލުފަޅު ހިއްކާނެ ފަރާތެއް ކަނޑައަޅާހާ އަވަހަށް އެ މައުލޫމާތު ހާމަކުރައްވާނެ ކަމަށެވެ.\nއެމްއައިޓީޑީސީއިން އިއްޔެ ނެރުނު ބަޔާނެއްގައި ބުނެފައިވަނީ، ގަލުފަޅުގައި ޕިކްނިކް އައިލެންޑެއް ތަރައްގީކުރުމުގެ މަޝްރޫއު މި މަހުގެ ތެރޭގައި ފެށޭ ވަރު ވާނެ ކަމަށާއި، މަސައްކަތް ފަށާތާ ހަ މަސް ތެރޭގައި މަޝްރޫއު ނިންމާލެވޭނެ ކަމަށް ލަފާކުރެވޭ ކަމަށެވެ.\nމާލެއިން ފުރައިގެން 15 މިނިޓު ތެރޭގައި ދެވޭ ގަލުފަޅުގައި ތަރައްގީކުރާ ޕިކްނިކް އައިލެންޑުގައި ވޯޓާސްޕޯޓްސް، ކެފޭ އަދި ރެސްޓޯރަންޓް، އެކޮމޮޑޭޝަން އަދި ބާބަކިއުއާއި އެހެނިހެން ރެކްރިއޭޝަނަލް ފެސިލިޓީތައް ގާއިމު ކުރަން ހަމަޖެހިފައިވާ އިރު، އެމްއައިޓީޑީސީގެ މެނޭޖިންގް ޑިރެކްޓަރު ވިދާޅުވީ މިއިން ކޮންމެ ޚިދުމަތެއްވެސް ދޭން ހަވާލުކުރާނީ ތަފާތު ފަރާތްތަކާ ކަމަށެވެ.\nމާލޭ ސަރަހައްދުގައި ރައްޔިތުން ޕިކްނިކް ދިއުމަށް ރަށެއް ހިއްކައިގެން ތަރައްގީކުރުމަށް ސަރުކާރުން ނިންމީ، މިސަރަހައްދުގައި ރައްޔިތުން ދަތުރު ދިއުމަށް ބޭނުންކުރަމުން އައި ކ. ފޭދޫފިނޮޅުގައި ރިސޯޓެއް ތަރައްގީކުރުމަށް ޗައިނާ ކުންފުންޏަކަށް ހަވާލުކުރުމުންނެވެ.\nއޭގެ ކުރިން، ރައްޔިތުން ދަތުރުގޮސް އުޅުނު ރަށް ކ. ކުޑަބަނޑޮސްވެސް މިހާރު ވަނީ "މަލަހިނި ކުޑަބަނޑޮސް"ގެ ނަމުގައި، ރިސޯޓެއްގެ ގޮތުގައި ހުޅުވާފައެވެ.\nފަތުރުވެރިކަމުގެ ދާއިރާ ފަތުރުވެރިކަން ރާއްޖޭގެ އިގްތިޞާދު އެމްއައިޓީޑީސީ\nމިއަހަރުގެ އެންމެ ފެންވަރު ރަނގަޅު އެއާލައިނަކަށް ސިންގަޕޯ އެއާލައިންސް! 18 ގަޑި 31 މިނެޓް ކުރިން


ފަތުރުވެރިން ތިބޭ ތަންތަން ބަލާ ޗެކްކުރުމަށް އިންސްޕެކްޝަނެއް ފަށައިފި - AO News\nފަތުރުވެރިން ތިބޭ ތަންތަން ބަލާ ޗެކްކުރުމަށް އިންސްޕެކްޝަނެއް ފަށައިފި\nމީހުން ދިރުއުޅޭ ރަށްރަށުގައި ފަތުރުވެރިން ތިބޭ ތަންތަން ބަލާ ޗެކްކުރުމަށް އިންސްޕެކްޝަނެއް ފަށައިފިއެވެ.\nފުލުހުން ވިދާޅުވީ މިއަދުން ފެށިގެން މާލެ އާއި މީހުން ދިރިއުޅޭ އެހެން ރަށްރަށުގައި ކުރިއަށް ގެންދިއުމަށް ހަމަޖެހިފައިވާ މި އިންސްޕެކްޝަނަކީ ހެލްތު ޕްރޮޓެކްޝަން އެޖެންސީ އާއި ފުލުހުންނާއި މޯލްޑިވްސް އިމިގްރޭޝަނާއި މިނިސްޓްރީ އޮފް ޓުއަރިޒަމް އާއި މިނިސްޓްރީ އޮފް އިކޮނޮމިކް ޑިވެލޮޕްމަންޓް އަދި ލޯކަލް ގަވަރމަންޓް އޮތޯރިޓީ ގުޅިގެން ކުރިއަށް ގެންދާ އިންސްޕެކްޝަނެއްކަމަށެވެ\nމި އިންސްޕެކްޝަންގައި ކޮވިޑްގެ ހާލަތާ ގުޅިގެން ރާާއްޖެ އަންނަ ފަތުރުވެރިން މާލެއާއި މީހުން ދިރިއުޅޭ އެހެން ރަށްރަށުގައި ޗުއްޓީ ހޭދަކުރުމާއި ގުޅޭގޮތުން އެޗްޕީއޭއިން ކަނޑައަޅާފައިވާ އުސޫލުތަކާ އެއްގޮތަށް އަމަލުރަމުންދޭތޯ ބަލާނެކަމަށް ފުލުހުން ވަނީ ވިދާޅުވެފައެވެ. އަދި އިތުރަށް ބަލަންޖެހޭ ކަންކަން ބަލާ، އުސޫލާ ޚިލާފުވާ ފަރާތްތަކާމެދު އަޅަންޖެހޭ ފިޔަވަޅުތައް އަޅަމުންދާނެކަމަށްވެސް ފުލުހުން ވަނީ ވިދާޅުވިއެވެ.\nމެދުއިރުމަތީގެ ގައުމުތަކާއި އެ ނޫން ވެސް ބައެއް ސަރަހައްދުގެ ގައުމުތަކަށް ދަތުރުކުރާ އިންޑިއާ މީހުން ކަރަންޓީނަށް ރާއްޖެ އައިސް ގެސްޓްހައުސްތައް ފުރާލާފައިވާއިރު ކަރަންޓީނަށް އަންނަ އިންޑިއާ މީހުން މުޅި ރަށުގައި އުޅޭ މައްސަލަ ވަނީ ބޮޑުވެފައެވެ. އަދި ފަތުރުވެރިން ގޭގައި ބައިތިއްބާ މައްސަލަތައްވެސް ފެންމަތިވެފައިވާއިރި މިކަމާއި ގުޅުގެން ހަރުދަނާ ފިޔަވަޅުތަކެއް އެޅުމަށް ގިނަ ބަޔަކު އަންނަނީ ގޮވާލަމުންނެވެ،\nރާއްޖެ އަށް ޒިޔާރަތްކުރާ ފަތުރުވެރިންމޯލްޑިވްސް އިމިގްރޭޝަންފުލުހުން\nފުލުހުންގެ ތެރޭގައި ބްލެކްމެއިލް ރިންގެއް ހިންގާ: ރައީސް ނަޝީދު\nއިސްމާލްދީނުގައި ހަރާމް ކޮށްފައިވާ ފާހިޝް އަމަލެއްކޮށްފައެއް ނުވާނެ: ސަލީމް\nހުޅުމީދޫ ޕޮލިސް ސްޓޭޝަނުން ތަހުގީގު ކުރަމުންދާ މައްސަލައަކާއި ގުޅިގެން މީހަކު ހޯދަނީ


Gaanoonugai Bunefaivaa Muhdhathah Gavaaidhuh Nuhedhumun Fisheries Ministry Gaanoonaai Khilaafu Vejje: Committee Report\nގާނޫނުގައި ބުނެފައިވާ މުއްދަތަށް ގަވާއިދު ނުހެދުމުން ފިޝަރީޒް މިނިސްޓްރީ ގާނޫނާއި ހިލާފުވެއްޖެ: ކޮމެޓީ ރިޕޯޓު\nފިޝަރީޒް މިނިސްޓަރު ޒަހާ ވަހީދު/ ފޮޓޯ: ރައްޔިތުންގެ މަޖިލިސް\nމަސްވެރިކަމުގެ ގާނޫނުގައި ބަޔާންކޮށްފައިވާ ގަވާއިދުތައް ގާނޫނުގައި ބުނެފައިވާ ދުވަހަށް ހެދިފައި ނުވާތީ ފިޝަރީޒް މިނިސްޓްރީ ގާނޫނާއި ހިލާފުވެއްޖެ ކަމަށް ގަވާއިދު ކޮމެޓީން ބުނެފިއެވެ.\nކޮމެޓީން ވަނީ އެކަމުގައި މަޖިލީހަށް ފެންނަ ގޮތެއް ނިންމައި ދިނުމަށް އެދި ކޮމެޓީ ރިޕޯޓު ތަޅުމަށް ހުށަހަޅާފައެވެ. އަދި މާދަމާ އޮންނަ ޖަލްސާ އަށް މި ރިޕޯޓު ވަނީ އެޖެންޑާވެސް ކޮށްފައެވެ.\nމިއަހަރުގެ ފެބްރުއަރީ މަހުގެ 10ވަނަ ދުވަހު ބޭއްވި ރައްޔިތުން މަޖިލީހުގެ ޖަލްސާގައި މަޖިލިސް ރައީސް، ރައީސް މުހައްމަދު ނަޝީދު ވެސް ވަނީ ފިޝަރީޒް މިނިސްޓަރުގެ އަރިހުން މަސްވެރިކަމުގެ ގާނޫނުގައި ބަޔާންކޮށްފައިވާ ގަވާއިދުތައް އަވަސް ކޮށްދިނުމަށް އެދިވަޑައިގެންފައެވެ.\n"އެހެންވީމަ އެކަން އިއްޒަތްތެރި ވަޒީރު ވަރަށް ބޮޑަށް ބަލައިގަންނާތި. އަދި އެ މަގަށް މަސައްކަތްކޮށްދެއްވުމަށް ނިހާޔަތަށް އަޅުގަނޑު އެދެން. ދެ ހަފްތާވެސް މި މަޖިލިސް ބަލައިގެންފި ނަމަ އަޅުގަނޑު އަޖައިބު ވާނެ،" ފިޝަރީޒް މިނިސްޓަރު ހާޒިރު ކުރެއްވި އެ ޖަލްސާގައި ރައީސް ނަޝީދު ވަޒީރު ޒަހާއަށް ވިދާޅުވިއެވެ.\nމަސްވެރިކަމުގެ ގާނޫނު އެކުލަވާލާފައި ވަނީ މިދިޔަ ސެޕްޓެމްބަރު މަހުގެ ތެރޭގައެވެ.


Ashafa haassa ee, Haassa ehee ge kudhinnah!\nއަޝްފާ ހަމްދީ: ސެޕްޝަލް އެޑިއުކޭޝަންގެ ހިދުމަތްތެރި ޓީޗަރެއް\nކޮންމެ ދުވަހަކު ހެނދުނު ހޭލައިގެން ވިލިމާލޭ ފެރީގައި އޭނާ ނައްޓާލަނީ އިއްޔެވެސް އޮތް އަޒުމަކާއެކު އެވެ. އޭނާގެ އަޒުމަކީ އިއްޔެއެކޭ އެއްގޮތަށް މިއަދުވެސް ހާއްސަ އެހީއަށް ބޭނުންވާ ކުދިންނާއެކު އާދައިގެ ކްލާސްރޫމެއްގައި ދުވަސް ހޭދަކޮށްލައި އެކުދީންނަށް އެހީތެރިވެ ދިނުމެވެ. އެހެން ކުދިންނާއެކު މިކުދިންނަށްވެސް ޕްރީސްކޫލް މަރުހަލާގައި ކްލާސްރޫމެއްގައި އުނގެނުމަށާއި ކުޅެލާ އެހެން ކުދިންނާއި ގުޅުންބަދަހި ކުރުމަށް ދަސްކޮށްދިނުމެވެ.\nއުމުރުން 33 އަހަރުގެ އަޝްފާ ހަމްދީގެ ހިތަށް އަރައެވެ؛ ދިރިއުޅުމުގެ އަސާސީ ބޭނުންތައް ފުއްދަން އެހެންމީހުންގެ ފަރާތުން ހާއްސަ އެހީތެރިކަން ބޭނުންވާ މީހުންނާއި ކުދިން ތިބޭއިރު މުޖުތަމައެއް ފުރިހަމަ ވާނީ ވަށައިޖެހޭ މި ބުރުގެ ތެރެއިންނެވެ. އިންސާނީ ހުނަރާއި ފެންވަރާއި ފަންވަރުގެ ލާމެހޭ ގުޅުމަކުންނެވެ. އެއަށް އެހެވީދޭން ހުއްޓާ ނުލައި މަސައްކަތް ކުރާނީ އެވެ.\nއަޝްފާއަކީ ސްޕެޝަލް އެޑިއުކޭޝަނަށް ހާއްސަވެފައިވާ ޓީޗަރެކެވެ. އަޝްފާ ވަނީ 2016 ގައި އޮސްޓްރޭލިއާ އެއިޑްގެ ދަށުން އަންޑަގްރެޑުއޭޓް ޑިގްރީ އިން އިންކުލޫސިވް އެޑިއުކޭޝަން އެންޑް ޑިސްއެބިލިޓީ ސްޓަޑީސް ފުރިހަމަކޮށްފަ އެވެ.\nއަޝްފާ ބުނިގޮތުގައި އޭނާ މަސައްކަތް ކުރަނީ ފައުންޑޭޝަން ސްޓޭޖްގައި ހާއްސަ އެހީއަށް ބޭނުންވާ ކުދިންނަށް އާލީ އިންޓަވެންޝަން ނަގައިދޭށެވެ. އޭނާ އެ ފީލްޑް ހިޔާރު ކުރީވެސް އެހެން ވެގެނެވެ.\n"މިއީ ރާއްޖެއަށް ވަރަށް ބޮޑަށް ބޭނުން އެއް ދާއިރާ ކަމަށްވާތީ ނެގީ. އަދި މި ދާއިރާއިން ގައުމަށް ކޮންޓިރިބިއުޓް ކުރެވިދާނެތީ. އަބަދުވެސް ކިޔަވާދޭ ހިތްވޭ... އަދި މީހުންނަށް އެހީތެރިކަން ފޯރުކޮށްދޭ ހިތްވޭ،" އަޝްފާ ބުންޏެވެ.\nއަކުރު ދަސްކުރުމަށާއި ފައިން މޮޓޮރ ސްކިލްސް ތަރައްގީ ކުރުމަށް މަލްޓިސެންސަރީ އެޕްރޯޗް ބޭނުން ކުރަނީ\nނުކުޅެދުންތެރިކަން ހުންނަ ކުދިންވެސް ބޮޑުވެ ތަސައްރަފު ފުދި މުޖުތަމައުއަށް ނިކުމެ އުޅޭނީ އެހެން މީހުނާއި އެކުއެވެ. ޕްރީސްކޫލް މަރުހަލާއިން ފެށިގެން އެ ކުދިން އުގެނެން ފަށަނީ ވެސް އެހެން ކުދިންނާއި އެކުއެވެ.\n"ވަރަށް ގިނަ ފަހަރަށް މީހުން އަހާނެ ކޮބައިހޭ މި ކުދިންނަށްވާ ފައިދާއެއް މި ގޮތަށް މި ކްލާސްތަކަށް ގެންދިޔައިމަ... ފުރަތަމަ ކަމަކަށް އެ ކުދިންނަށް މޮޑެލް ކުރާނެ ބިހޭވިއާ. އެހެން ކުދިންގެ ފަރާތުން ސްކޫލަށް އައިސް ބޫޓު ބަހައްޓާ، ދަބަސް އަޅުވާލާ، އިންޓަވަލް ނަގައި، ވޯކް ހަދަން. ކްލާހުގެ އެހެން ކުދިންނަށް އަދި މީގެން ދަސްވާ ކަންކަން ބޮޑު،" " އަޝްފާ ކިޔައި ދިނެވެ. "އެންމެންނަކީ އެއްވަރަކަށް ކަންކަން ކުރެވޭނެ ބައެއް ނޫންކަން އެބަދަސްވޭ. ތިމާއަށްވުރެ ތަފާތު ކުދިންއެބައުޅޭ ކަމާއި އެކުދިން އެޕްރިޝިއޭޓްކޮށް އެކަކު އަނެކަކަށް އެޙީތެރިވާން ދަސްވެ، މިކަހަލަ ކަންކަމާށް ވަރަށް ބޮޑަށް ލޯ ހުޅުވިގެން މި ދަނީ ތުއްތު އިރުންސުރެ. އަދި ޓޮލެރެންސާއި ޑައިވާސިޓީ އެސެޕްޓް ކުރަން ދަސްވޭ،"\nފައިން މޮޓޮރ ސްކިލް ތަރައްގީ ކުރުމަށް ރޯދިލައްވާ ކަހަލަ އެކްޓިވިޓީސް ހެއްދިދާނެ\nއަޝްފާ ބުނިގޮތުގައި އޭނާގެ ދުވަސް ނިންމާ ގެއަށް ދާއިރު އޮންނަ އެންމެ ބޮޑު ހިތްހަމަ ޖެހުމަކީ ކުދިންނަށް ލިބޭ ކުރިއެރުން ފެންނާތީ އެވެ.\n"10 މިނެޓް އިށީނދެގެން ވެސް މަސައްކަތެއް ކުރަން ނީދެވޭ ކުއްޖަކަށް އަހަރު ނިމޭއިރު ގަޑިއެއްހާރު އިށީނދެލައިގެން މަސައްކަތް ކުރެވޭތަން ފެނުމަކީ ވަރަށް ކާމިޔާބީއެއް! އެހެން ކުދިން އެ ކުދިން ބަލައިގަތުމަކީވެސް ކާމިޔާބީއެއް. ފައިން މޮޓޯ އަދި ގްރޮސް މޮޓޯ ސްލިލްސް ތަރައްގީ ވާތަން ފެނުމަކީ ވެސް ލިބޭ ވަރަށް ބޮޑު ހިތްހަމަ ޖެހުމެއް،"\nއަޝްފާގެ ރަސްމީ ވަޒީފާއަކީ ކިޔަވައިދިނުމެވެ. އެކަމަކު އަމިއްލަ އިސްނެގުމުގައި ވޮލަންޓިއާކޮށް ކޮމިއުނިޓީ މަސައްކަތުގައި ހަރަކާތްތެރިވާން "ވިލިޖޯލި" އެންޖީއޯގެ މެންބަރެއްގެ ގޮތުގައި އަޝްފާ ހަރަކާތްތެރިވެއެވެ. އޭނާ ބުނާ ގޮތުން ވޮލަންޓިއާ މަސައްކަތަކީ ވަރަށް ކުރާ ހިތުން އޭނާ ކުރާ މަސައްކަތެކެވެ.\nއަޝްފާގެ ބޭނުމަކީ އެކަކު އަނެކަކަށް އޯގާތެރި އަދި ޝާމިލް ކުރުވާ މުޖްތަމައެއް ބިނާ ކުރުމެވެ. ވިލި ޖޯލި ޕޭރަންޓް ސަޕޯޓް ގޮރޫޕްގެ ނަމުގައި ހާއްސަ އެހީއަށް ބޭނުންވާ ކުދިންގެ ބެލެނިވެރިންނަށް ސަޕޯޓް ގްރޫޕެއް ވިލިޖޯލި ޓީމާއިއެކު އަޝްފާ ފެސިލިޓޭޓް ކޮށް ދެއެވެ.\nވިލިޖޯލީގެ މެންބަރުންތަކެއް: އަޝްފާއަކީ ވިލިޖޯލި ހިންގުމަށް ވޮލަންޓިއާ ކުރާ ފަރާތެއް\n"އަޅުގަނޑުގެ ދަރިފުޅަށް 12 އަހަރު. އޭނާގެ ސްކޫލް ކަންކަން ވެސް އޮވޭ. ފިރިމީހާގެ ސަޕޯޓް ގޭތެރޭގެ ކަންކަމުގަ އާއި ދަރިފުޅުގެ ކަންކަމުގައި ލިބޭތީ މިގޮތަށް މަސައްކަތް ކުރެވެނީ،" އޭނާ ބުންޏެވެ.\nއަޝްފާގެ އުއްމީދަކީ ހާއްސަ އެހީއަށް ބޭނުންވާ މީހުން އެމީހުންގެ ހައްގުތަކަށް ވަކާލާތުކުރާ ސެލްފް އެންޕަވާޑް ބަޔަކަށްވާ ދުވަހަކަށް އިރު އެރުމެވެ.


Taxige Aguthakaai Gulheygothun Aammunge Hiyaalu Hadhan Baavvaa Forum Maadhamaa Rey - Vaguthu\nޓެކްސީގެ އަގުތަކާއި ގުޅޭގޮތުން އާއްމުންގެ ހިޔާލު ހޯދަން ބާއްވާ ފޯރަމް މާދަމާ ރޭ\nޓެކްސީ ހިދުމަތުުން ނަގާ އަގުތަކާއި ގުޅޭގޮތުން އާއްމުންގެ ހިޔާލު ހޯދުމަށް ބާއްވާ ފޯރަމް މާދަމާ ރޭ ބޭއްވުމަށް ޓްރާންސްޕޯޓް މިނިސްޓްރީން ނިންމައިފިއެވެ.\nއެ މިނިސްޓްރީން މިއަދު ވިދާޅުވީ، އެކަމަށް ހާއްސަކޮށްގެން ބާއްވާ ފޯރަމް މާދަމާ ރޭ 8:30 ގައި ދަރުބާރުގޭގައި އޮންނާނެ ކަމަށެވެ.\nއެ ފޯރަމްގައި ގިނަ ކަންތައްތަކާއި ގުޅޭގޮތުން އާއްމުންގެ ހިޔާލާއި މަޝްވަރާ ހޯދުމަށް ވަނީ ނިންމާފައެވެ. އެގޮތުން އެޕްލިކޭޝަން ނުވަތަ މީޓަރު ޓެކްސީއަށް ބަދަލުކުރޭތޯ ބެލުމާއި، އެކަމަށް މުއްދަތު ދިނުމާއި، އެއަޕޯޓަށާއި، ހުޅުމާލެއަށް ކުރާ ޓެކްސީތަކުން ނަގާ އަގާއި މާލެގޭ ޓެކްސީތަކުން މިހާރު ނަގާ އަގާއި މެދު ހިތްހަމަޖެހޭތޯ މަޝްވަރާ ކުރުމަށް ވަނީ ނިންމާފައެވެ.\nއޭގެ އިތުރުން އެއާޕޯޓަށް ހާއްސަކޮށްގެން ޓެކްސީއެއް ތައާރަފުކުރުމާއި ގުޅޭގޮތުންނާއި، މާލެ ސަރަހައްދުގައި މިހާރު ދުއްވާ ޓެކްސީތަކުގެ ހާލަތާ ގުޅޭގޮތުން ވެސް މަޝްވަރާކުރުމަށް ނިންމާފައިވާކަމަށް އެ މިނިސްޓްރީން ވިދާޅުވިއެވެ.\nރައީސް އިބްރާހިމް މުހައްމަދު ސޯލިހުގެ ސަރުކާރުން މިހާރު ގެންދަނީ ގިނަ ކަންތައްތަކުގައި ރައްޔިތުންގެ ހިޔާލާފައި މަޝްވަރާ ހޯދަމުންނެވެ. ޓެކްސީ ކަންތަކުގެ މައްސަލައަކީ މިހާރު ވަރަށް ބޮޑު މައްސަލައަކަށްވެފައިވާއިރު، އާއްމުންގެ ހިޔާލާއެކުވެސް، ޓެކްސީ ތަކުން ކުރާ ދަތުުރުތަކަށް ހެޔޮ ބަދަލެއް އައުމަކީ ގިނަ ރައްޔިތުންގެ އެދުމެކެވެ.\nޖެނުއަރީ 7, 2019 17:53\nދުއްވާ ދުރުމިނަށް ބަލައިގެން މީޓަރު ހަރުކޮށްގެން އަގު ނެގުންް ބުއްދިވެރި\nޖެނުއަރީ 7, 2019 17:55\nތައްޔިތުންގެ ހިޔާލު ހޯދަނީ ހަމައެކަނި ޓެކްސީގެ އަގު ކަޑައަޅަން ކަމަށްވާނަމަ ތީވަރަށް ބޮޑު ގޯހެއް ޓެކްސީއަކީ ނިކަމެތިރައްޔިތުންގެ މުދަލެއް ސަރުކާރުން ލޯލާރިއެްއްވެސް ދީގެން އުފައްދާފަވާ މުދަލެއްނޫން އަމިއްލަފަރުދުން ވަރަށް ބުރަމަސައްކަތުން ކުރާމަސައްކަތެއް އެހެންކަމަށްވާނަމަ ރައްޔިތުންގެ ހިޔާލު ހޯދަން ނުވަތަ ސަރުކާރުން ބޭނުންވާގޮތެއް ނިންމުން އެއީ ތަފާތުކުރުމުގެ ލާމަސީލުމިސާލެއް ހަމައެކަނި ޓެކްސީ އަގު ކަޑައަޅަން ދަންނަވަތޯ ގެދޮރު ވިޔަފާރި ތަކުގެ އަގުކަޑަ އަޅަން ރައްޔިތުންގެ ހިޔާލެއް ނުހޯދަވަނީ ކީވެތޯ މިރާއްޖޭގަ ކުރާހުރިހާ ވިޔަފާރިގެ އަގުކަޑައަޅަން ތައްޔިތުންގެ ފޯރަމަކަށް ދިޔުން އެއީ އެއްމެ އިސާފުވެރިގޮތަކީ\nޖެނުއަރީ 7, 2019 18:26\nރައްޔިތު މީހާ އަތުން ޓެކްސީތަކުން ހަމަ ފެލާލަނީ ސަރުކާރުންވެސް ހަމަ އެގޮތައްކަންތައްކުރަނީ ޓެއްސީތަކުގެ ވެރިން ބޭނުން ވާގޮތް އަބަދުވެސްވަނީ ނިކަމެތި ރައްޔިތުން ހަނާވަނީ\nޖެނުއަރީ 7, 2019 19:34\nބަހުގެ އަގު ކަންޑައަޅަން ވެސް ރައްޔިތުންގެ ހިޔާލު ހޯދަން ގޮވާލަން.\nޖެނުއަރީ 7, 2019 21:40\nޓެކްސީ ދުއްވާފަރާތްތަކުން ދަނީ ނިކަމެތިން ފެލާލަމުން. މިއީ އަވަސް ފިޔައަޅަންޖެހޭވަރުގެ ކަމެއް. ގަވައިދާއިޚިކާފަށް ޓެކްސީ ދުއްވާފަރާތްތަކުގެ ހުއްދަ ބާޠިލުކުރުމަށްގޮވާލަން


ގެވެށި އަނިޔާގެ ޝިކާރައަކަށްވާ ފަރާތްތަކާއި ވަކި ޖިންސަކަށް ނިސްބަތްވީތީ އަނިޔާ ލިބޭ ފަރާތްތަކަށް ހިމާޔަތް ފޯރުކޮށްދޭ ބޫޓާންގެ އަމާންހިޔާއަކަށް މިނިސްޓަރ އޮފް ޖެންޑަރ އެންޑް ފެމިލީ، އަލްފާޟިލާ ޒެނިޝާ ޝަހީދު ޒަކީ، ޒިޔާރަތްކުރައްވައިފި – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nPosted on 20/07/2016 21/11/2017\nގެވެށި އަނިޔާގެ ޝިކާރައަކަށްވާ ފަރާތްތަކާއި ވަކި ޖިންސަކަށް ނިސްބަތްވީތީ އެކި ބާވަތުގެ އަނިޔާ ލިބޭ ފަރާތްތަކަށް ހިމާޔަތް ފޯރުކޮށްދިނުމަށް ބޫޓާންގެ ވެރިރަށް ތިމްޕޫގައި ޤާއިމްކޮށްފައިވާ އަމާންހިޔާއަކަށް މިނިސްޓަރ އޮފް ޖެންޑަރ އެންޑް ފެމިލީ، އަލްފާޟިލާ ޒެނިޝާ ޝަހީދު ޒަކީ، ޒިޔާރަތްކުރައްވައިފިއެވެ.\nމި ޒިޔާރަތުގައި، މިދާއިރާއާ ގުޅޭގޮތުން ބޫޓާންއިން ކުރަމުންގެންދާ މަސައްކަތްތަކާބެހޭ ގޮތުން މަޢުލޫމާތު ހޯދުމަށާއި މި ސަރަހައްދުގައި އަމަލުކުރަމުންދާ ‘ބެސްޓް ޕްރެކްޓިސް’ އުސޫލުތައް ދެނެގަތުމަށްޓަކައި، އަމާންހިޔާގެ ވެރިންނާއި މުވައްޒަފުންނާ މިނިސްޓަރ ޒެނީޝާ ބައްދަލުކުރެއްވިއެވެ. އަދި ހިޔާގައި ދިރިއުޅުއްވާ ފަރާތްތަކަށް އެކިއެކި ހުނަރާއި ތަމްރީންތައް ދަސްކޮށްދޭ ކްލާސްރޫމްތައް މިނިސްޓަރ ޒެނީޝާ ބައްލަވާލައްވައި، ހިޔާގައި ކުރިއަށް ގެންދާ ޕްރޮގްރާމްތަކާ ބެހޭ މަޢުލޫމާތު އޮޅުންފިލުއްވިއެވެ.\nމިނިސްޓަރ ޒެނީޝާ ޒިޔާރަތްކުރައްވާފައިމިވާ އަމާންހިޔާ އަކީ، އަންހެނުންނާއި ކުޑަކުދިންގެ ޙައްޤުތައް ކުރިއެރުވުމަށް މަސައްކަތްކުރާ ބޫޓާންގެ އަމިއްލަ ޖަމްޢިއްޔާއެއްކަމަށްވާ “ރިނިއު” ގެ ފަރާތުން ހިންގާ ހިޔާއެކެވެ.\nމިނިސްޓަރ ޒެނީޝާގެ ބޫޓާންއަށް ކުރައްވާ މިދަތުރުފުޅަކީ، 2010 ވަނަ އަހަރު ސާކްގެ އެޕެކްސް ބޮޑީއެއްގެ ގޮތުގައި ޤާއިމްކުރެވުނު “ސައުތު އޭޝިއާ އިނީޝިއޭޓިވް ޓު އެންޑް ވަޔަލަންސް އަގެއިންސްޓް ޗިލްޑްރަން” (ސައިވާކް) ގެ ފަރާތުން އިންތިޒާމްކޮށްގެން ބޫޓާންގެ ވެރިރަށް ތިމްޕޫގައި މި ދެ ދުވަހު ކުރިއަށް ގެންދާ ރީޖަނަލް ކޮންސަލްޓޭޝަންގައި ބައިވެރިވެވަޑައިގަތުމަށްޓަކައި ކުރައްވާ ދަތުރުފުޅެކެވެ. މި ރީޖަނަލް ކޮންސަންޓޭޝަންގެ މަޤްސަދަކީ، ސައިވާކް އާއި ސައުތު އޭޝިއާ ކޯޑިނޭޓިންގ ގްރޫޕް އޮން އެކްޝަން އަގެއިންސްޓް ވަޔަލަންސް އަގެއިންސްޓް ޗިލްޑްރަން (އެސްއޭސީޖީ) ގުޅިގެން، ދެކުނު އޭޝިއާ ސަރަޙައްދުގެ ޤައުމުތަކުގެ ކަމާގުޅުންހުރި ފަރާތްތަކުގެ މެދުގައި، ސަސްޓެއިންނަބަލް ޑިވެލޮޕްމަންޓް ގޯލްސް (އެސްޑީޖީ 8.7) ނުވަތަ ދެމެހެއްޓެނިވި ތަރައްޤީގެ ލަނޑުދަނޑި ޙާސިލްކުރުމަށްޓަކައި ސަރަޙައްދީ ފެންވަރުގައި ކަމާ ގުޅުންހުރި ފަރާތްތައް ގުޅިގެން މަސައްކަތްކުރާނެގޮތްތައް ދެނެގަނެ މަޝްވަރާކުރުމަށް ބާއްވާ ބައްދަލުވުމެކެވެ.\nރީޖަނަލް ކޮންސަލްޓޭޝަން އޮން އެސްޑީޖީ އެލަޔަންސް- ސައުތު އޭޝިޔާ ލޯންޗުގައި މިނިސްޓްރީ އެންޑް ޖެންޑަރ އެންޑް ފެމިލީ، އަލްފާޟިލާ ޒެނީޝާ ޝަހީދު ޒަކީ ތަޤްރީރް ކުރައްވައިފި →\n← ނުކުޅެދުންތެރިކަން ހުންނަ މީހުންގެ ޙައްޤުތައް ޙިމާޔަތްކުރާ ކައުންސިލްގެ މަސައްކަތް ކުރުމަށް ޚާއްސަ އޮފީހެއް މިނިސްޓަރ އޮފް ޖެންޑަރ އެންޑް ފެމިލީ، އަލްފާޟިލާ ޒެނިޝާ ޝަހީދު ޒަކީ ހަމަޖައްސަވައިފި


Mi aharuge Ran laari award 14 faraathakah libihje | Mihaaru\nރަންލާރި އެވޯޑު ދިނުމަށް ބޭއްވި ހަފްލާގެ ތެރެއިން-- ފޮޓޯ: މީރާ\nމި އަހަރުގެ ރަން ލާރި އެވޯޑު 17 ފަރާތަކަށް ލިބިއްޖެ\n05 އޯގަސްޓް 2019 - 12:084comments\nކޮންމެ އަހަރަކު މީރާ އަށް އެންމެ ގިނައިން ފައިސާ ދައްކާ ފަރާތްތަކަށް ދޭ ރަން ލާރި އެވޯޑު މި އަހަރު 17 ފަރާތަކަށް ލިބިއްޖެ އެވެ.\nމި އެވޯޑުތައް ދީފައިވަނީ މީރާގެ އަހަރީ ދުވަހާ ގުޅިގެން މި މަހުގެ ދެ ވަނަ ދުވަހު ދަރުބާރުގޭގައި ބޭއްވި ހަފްލާއެއްގަ އެވެ. މި އެވޯޑުތައް ހަވާލުކޮށްދެއްވީ ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު އެވެ.\nމީރާ އަށް އެންމެ ގިނައިން ފައިސާ ދެއްކި ފަރާތްތަކުގެ ތެރެއިން ހަ ކެޓަގަރީން ވަނީ އެވޯޑުތައް ދީފަ އެވެ. އެގޮތުން ބިޒްނަސް ޕްރޮފިޓް ކެޓަގަރީން ރަން ލާރި އެވޯޑު ލިބިފައި ވަނީ އުރީދު އާއި ޓްރާންސް މޯލްޑިވިއަން އެއާލައިން (ޓީއެމްއޭ) އާއި ޔުނިވާސަލް އެންޓަޕްރައިސަސް އަށެވެ.\nޖީއެސްޓީގެ ޓޫރިޒަމް ކެޓަގަރީން ހަތް ރިސޯޓަކަށް މި އެވޯޑު ލިބިފައިވާއިރު ޖީއެސްޓީގެ ޓޫރިޒަމް ނޫން ކެޓަގަރީން މި އެވޯޑު ލިބިފައިވަނީ ތިން ފަރާތަކަށެވެ. ޓޫރިޒަމް ކެޓަގަރީން މި އެވޯޑު ލިިބުނު ރިސޯޓުތަކުގެ ތެރޭގައި ޝެވަލް ބްލާންކް ރަންދެލި އާއި ފޯ ސީޒަންސް އާއި ލަނޑާ ގިރާވަރާއި ކުރަމަތި އާއި އިންޓުއާ މޯލްޑިވްސްގެ އިތުރުން ހުޅުލޭ އައިލެންޑް ހޮޓަލާއި ފޯ ސީޒަންސް އެކްސްޕްލޯރާ އަދި ސީސަން ޕެރެޑައިޒް ހިމެނެ އެވެ. ޓޫރިޒަމް ނޫން ކެޓަގަރީން ގަލޮޅު އޮޓޯ ގަރާޖާއި ޑީ ބްލޫ ޕްރައިވެޓް ލިމިޓެޑާއި ބެއިޖިން އާބަން ކޮންސްޓްރަކްޝަނަށް ވަނީ މި އެވޯޑު ލިބިފަ އެވެ.\nމީގެ އިތުރުން ވިތްހޯލްޑިން ޓެކްސްގެ ކެޓަގަރީން ޓީއެމްއޭ އަށް ރަން ލާރި އެވޯޑު ލިބިފައިވާއިރު ބޭންކް ޕްރޮފިޓް ޓެކްސް ކެޓަގަރީން ބޭންކް އޮފް މޯލްޑިވްސް އިން ވަނީ މި އެވޯޑު ކާމިޔާބުކޮށްފަ އެވެ. އެސްއޯއީގެ ކެޓަގަރީން މި އެވޯޑު ހާސިލް ކުރީ ދިރާގުންނެވެ.\nޓެކުހާއި ޓެކުހަށް ނުވާ ފައިސާ މީރާ އަށް ދައްކާ ފަރާތްތަކުގެ ތެރެއިން ހޮވާލެވޭ ފަރާތްތަކަށް ރަން ލާރި އެވޯޑު ދޭން ފަށާފައިވަނީ 2014 ވަނަ އަހަރުން ފެށިގެންނެވެ. މިދިޔަ އަހަރު ވެސް 17 ފަރާތަކުން ވަނީ މި އެވޯޑު ހާސިލްކޮށްފަ އެވެ.\nއިތުރު ލިޔުންތައް ޓީއެމްއޭ ދިރާގު މީރާ ފޯ ސީޒަން ރިސޯޓް ފޯ ސީޒަން ލަނޑާ ގިރާވަރު ޝެވަލް ބްލޮންކް ރަންދެލި ރިސޯޓް އުރީދޫ ކުރަމަތި ރިސޯޓް


Ep.7— Nooru | Safuhaa\nއޭރު ލިއަމް ހުރީ އޭނާގެ ހިނިތުންވުން ފުޅާކޮށްލަމުން ސާރާއަށް ބަލަހައްޓައިގެންނެވެ.\nއޭގައިވި އެއްޗެއް ކިޔާފައި ސާރާއަށް ހުރެވުނީ ހުއްޓުން އަރާފައެވެ. ހީވަނީ ކުޑަ ވަގުތު ކޮޅަކަށް ސިކުނޑީގެ މަސައްކަތް ހުއްޓުނީ ހެންނެވެ. ސާރާގެ ހަރާކާތްތައް ހުރި ގޮތުން އިސާހިތަކު، ލިއަމްގެ ތުންފަތް މަތީގައިވި ހިނިތުންވުން ވެސް ފަނޑުވިއެވެ. ކުޑަ ވަގުތު ކޮޅަކަށް ހިތުގައި ހިނގައިގަތް ޖަޒުބާތުގައި ޖެހި, ކުރެވުނީ ރަނގަޅު ކަމެއް ނޫންކަމުގައި ސިކުނޑި ވިސްނައިދިނީ އެވަގުތެވެ. ލިއަމަށް ބޮލުގެ އިސްތަށިގަނޑުގެ ތެރެއަށް އަތް މަހާލެވުނެވެ. ބަލައިލެވުނީ ސާރާއަށެވެ. ހިނދުކޮޅަކަށް ދެމީހުންގެ ހަތަރު ކަޅި ބައްދަލުވިއެވެ. އޭނާ އެހުރި ގޮތަށް ހުއްޓާ ސާރާ ދުވެފައި ގޮސް ގޭތެރެއަށް ވަނެވެ.\nދޮރުގައި ލެނގިލި ސާރާގެ ހިތް ނޭނގޭ ބާރުމިނުގައި ތެޅެމުން ދިޔައެވެ. އަދިވެސް އެއްފަހަރު އޭގައިވި އެއްޗެއް އޭނާ ކިޔައިލިއެވެ. އަމިއްލަ ބާރުގެ ދަށަށް ހިތް, ގެންނަން މަސައްކަތް ކުރަމުން އޭނާ ގަނޑުކޮޅު ފޮތް ތެރެއަށް ލިއެވެ. އެއަށްފަހު އައިސް އެނދުމަތީގައި އިށީނެވެ. އޭރުވެސް ހިތުގެ ހިނގުން މަޑެއް ނުވެއެވެ. ސިކުނޑިއާ ހިތާ ދެމެދު ހައިޖާނުގަނޑެއް އުފެދިފައި ވެއެވެ. ހިތާ ދެކޮޅަށް ސިކުނޑި ވިސްނައިދެމުން ދިޔައިރު ހިތް އޭގެ މުހުތާދުތައް ހާސިލް ކުރަން ޖަދަލު ކުރަނީއެވެ.\nއެނދުގައި އޮށޯވެލާ ދެ ލޯ މަރައިލި ސާރާއަށް ސިފަވީ ލިއަމްގެ ސޫރައެވެ. ދެލޯ ތަންމިނަށް ހުޅުވައިލުމާއެކު, ސާރާ އެނދުން ތެދުވިއެވެ. އެއީ ގޯސް ވިސްނުމެއްކަން ސިކުނޑިއަށް ވިސްނައިދިނެވެ.\nއެތައް އިރަކު ކޮޓަރީގައި އިނދެފައި، އޭނާ ނުކުތީ ޓެރެސްގައި ލިއަމް ހުރިތޯ ބަލައިލާށެވެ. ލިއަމް ފެންނަން ނެތުމުން ސާރާއަށް ދޫކޮށްލެވުނީ ފުންނޭވާއެކެވެ. އޭނަ ދެން ލިއަމްއާ ކުރިމަތި ލާނީ ކިހިނެއްހެއްޔެވެ؟\nލިއަމް ފެނުނުފަހުން ލިއަމާ މެދު އެހެން ފިރިހެނަކާ މެދު ނުދެކޭ ނަޒަރަކުން ދެކެން ފެށުނުކަން ޚުދު ސާރާއަށް ވެސް ފާހަގަ ކުރެވުނެވެ. އެހެންނަމަވެސް، އޭނާ އެ އިޙްސާސްތަކަށް ފުރަގަސް ދިނީ އެއީ ލިއަމް އޭނާގެ ގާތުން ދީނުގެ ކަންތައްތައް އެނގުމަށް ޝައުގުވެރިވާތީ ވާ ގޮތެއް ކަމަށް ނިންމާފައެވެ. އަންހެން ކުއްޖަކާ ފިރިހެން ކުއްޖަކު އެކަނި ވާނަމަ އެތަނުގައި ތިންވަނަ ފަރާތަކަށް ޝައިތާނާ ހުންނާނޭކަމަށް ބުނާތީ އޭނާ އަޑު އަހައެވެ. އަނެއްކާ އޭނައަށް ވެސް މިވަނީ އެހެންހެއްޔެވެ؟ ލިއަމާ މެދު އެހާ ވަރަށް ވިސްނެނީ އެ ހިތަށް ޝައިތާނާގެ ވަސްވާސްތައް ވަންނާތީ ހެއްޔެވެ؟\nއެތައް ސުވާލުތަކެއް ސާރާގެ ހިތުގައި ފުނިޖެހެމުން ދިޔުމުގެ ސަބަބުން އޭނާގެ ހިތަށް އުނދަގޫވަމުން ދިޔައެވެ .\nރޭގަނޑުގެ ކެއުމުގެ ވަގުތެވެ. މޭޒުމައްޗަށް ކާއެއްޗެހި އެރުވުމުގައި އުޅުނު ފިލިޕީންސް އަންހެން ކުއްޖާއަށް އަތް ގާތް ކޮށްލަދޭން ފަޒީލާ ވެސް ހަރަކާތްތެރި ވަމުންދިޔައެވެ.\nއެ މަސައްކަތް ނިންމާލާފައި އޭނާ ގޮސް ވާސިމާ ޒައިދަށް ގޮވިއެވެ. ލަސް ތަކެއްނުވެ އެ ދެ މީހުން ވެސް އަތުވެއްޖެއެވެ.\nސުފުރާމަތީގައި އެކި ބާވަތުގެ ތަކެތި ހުއްޓެވެ. ހަދާފައިވާ ބިރިޔާނީގެ މީރުވަހުން މުޅިތަން އެއްވަސް ކޮށްލާފައިވާއިރު ތަރުކާރީ ސެލެޑާއި ދެ ވައްތަރެއްގެ ރިހައިގެ އިތުރުން ތަފާތު ތިން ބާވަތެއްގެ ޖޫހާއި ފިހުނު ކުކުޅުވެސް ހުއްޓެވެ.\n"ހާދަ މީރުވެސް ދުވައޭ..." އިށީނުމަށްފަހު ނޭފަތް އެތެރެއަށް ދަމާލަމުން ޒައިދު ބުނެލިއެވެ.\n"އެ ބުނާހެން މާ ގިނަ ވައްތަރެކޭ މިރޭ ހަދާފަ މިހުރީ" ވާސިމު ވެސް ޒައިދުގެ ވާހަކައިގައި ބައިވެރިވިއެވެ.\nފަޒީލާ އޭނާއަށް ޚާއްސަ ކުރެވިފައިވާ ގޮނޑީގައި އިށީނެވެ. އޭނާ ލޮލުން ވާސިމަށް އިޝާރާތް ކޮށްލިއެވެ. ވާސިމު ބޯ ޖަހައިލިއެވެ. އެއަށްފަހު އޭނާ ވާހަކަ ފެށިއެވެ.\n"ދަރިފުޅާ ޒައިދު!،ބައްޕަ އެބައޮތް ދަރިފުޅާ ވާހަކައެއް ދައްކަންވެފަ" ވާސިމު ތަށީގެ ތެރެއަށް އޫ ދޫކޮށްލަމުން ބުނެލިއެވެ. ޒައިދު ވެސް ކެއުން މަޑު ޖައްސައިލަމުން ވާސިމަށް ބަލައިލިއިރު އެ ބުނަން އުޅޭ އެއްޗެއް އޭނައަށް އެނގޭ ފަދައެވެ.\n"ދަރިފުޅު ވެސް ތިހުރީ މިހާރު ބޮޑު ކުއްޖަކަށް ވެފަ. ފުރާ ފުރިހަމަ ވެފަ، އެކަމަކު މައިންބަފައިންނަކަށް ދުވަހަކު ވެސް ދަރިން ބޮޑެއް ނުވާނެ" ވާސިމު ފަޒީލާއަށް ބަލައިލިއެވެ. ފަޒީލާ ބޯ ޖަހައިލީ، ވާހަކަ ކުރިއަށް ގެންދާށޭ ބުނުމުގެ ގޮތުންނެވެ.\n"މިހާރު ދަރިފުޅު ވެސް ތިހުރީ މީހަކާ އިނދެގެން އަމިއްލަ ދިރިއުޅުމެއް ފަށާ ހިސާބަށް ގޮސްފަ، ދަރިފުޅަށް އެނގޭނެ ކަންނޭގެ ބައްޕަ ދައްކަން މިއުޅެނީ ކޮން ވާހަކައެއްކަން... ބުނަން މިއުޅެނީ ބައްޕަމެން ޤަބޫލެއް ނޫނޭ ދަރިފުޅު ބޭރު އަންހެން ކުއްޖަކާ އިންނާކަށް، ބައްޕަމެން ދަރިފުޅުގެ ކައިވެންޏާ މެދު ވަރަށް ފޮނި އުންމީދުތަކެއް ކުރިން، ބައްޕައަށް ހީވޭ ދަރިފުޅަށް ސާރާ ކަމުދާހެން، ނޫންތަ؟ ދަރިފުޅުގެ ކައިވެނި ސާރާ ފަދަ ކުއްޖަކާ ކުރެވިގެން ދިޔުމަކީ މަންމައާއި ބައްޕަގެ ވަރަށް ބޮޑު އުންމީދެއް... ބައްޕަ ހުރީ މި ވާހަކަ ފާރޫޤާ ދައްކަން ނިންމައިގެން، އެކަމަކު މަންމަގެ އެދުމާއެކު އޭގެ ކުރިން ދަރިފުޅާ މި ވާހަކަ ދައްކަން ބޭނުންވީ" ވާސިމު ވާހަކަ މެދު ކަނޑައިލަމުން ޒައިދުގެ ޖަވާބަކަށް އިންތިޒާރު ކުރިއެވެ.\n"ބައްޕާ! ބައްޕައަށް އަޅުގަނޑު އަބަދު ވެސް އިޙްތިރާމް ކުރަން... އެކަމަކު އަޅުގަނޑު ބޭނުމެއް ނޫން އަދި ކައިވެންޏެއް ކުރާކަށް" ޒައިދު އޭނާގެ އަޑަށް މަޑުމައިތިރިކަން ގެންނަން ބޭނުންވި ނަމަވެސް ވާހަކަ ދެއްކުނީ ކުޑަކޮށް ހަރުކަށިކޮށެވެ.\n"އެކަމަކު ދަރިފުޅާ... ދަރިފުޅު ހޯދައިގެން ތިއުޅެނީ ކޮން ދީނެއްގެ ކުއްޖެއްތަ؟" ވާސިމު ސުވާލުކުރިއެވެ.\n"ބައްޕާ! އަޅުގަނޑު އަދި ބޭނުމެއްނުވޭ ކައިވެންޏެއް ކޮށްގެން މިކޮޅަށް ދިރިއުޅުން ބަދަލު ކުރާކަށް" ޒައިދު ވާހަކަ ދެއްކިއެވެ. އޭނާ ފަޒީލާއަށް ބަލައިލިއެވެ. ފަޒީލާ އެއްޗެކޭ ބުނަން އަނގަ ހުޅުވާލާފައި ވެސް ފަސް ޖެހުނެވެ.\n"އެއީ ވެސް ކުރަން ޖެހޭ ކަމެކޭ... ކައިވެންޏެއް ކުރާއިރު ޖެހޭނެ އަންހެން ކުއްޖާގެ އަޚުލާގަށް ވެސް ބަލަން... ސާރާ އަކީ ކިހާ ރަނގަޅު ކުއްޖެއްތަ؟ ބައްޕަމެން ދަރިފުޅަށް ގޯސް ގޮތެއް ވާކަށް ނޭދެން... މަންމައާއި ބައްޕަގެ ކައިވެންޏަކީ ވެސް ދެ އާއިލާ ރާވައިގެން ކުރެވުނު ކައިވެންޏެއް. އެކުގައި އުޅެން ފެށުމުން ލޯބި ވެވުނީ" ވާސިމު ވާހަކަ ހުއްޓައިލީ ޒައިދު ފުން ނޭވާއެއް ދޫކޮށްލާ ގޮނޑީގައި ލެނގިލުމުންނެވެ.\nޒައިދު ނުކައި ތެދުވެގެން ހިނގައިގަތުމުން، ފަޒީލާ ޒައިދަށް ގޮވައިލިއެވެ. އެހެންނަމަވެސް ޒައިދު އަޅައިނުލާ ގޮސް ގެއިން ބޭރަށް ނުކުތެވެ.\n"އަހަރެމެންނަށް މާ އަވަހަށްތަ ކަންތައްތައް މި ކުރިއަށް ގެންދެވެނީ؟" ފަޒީލާ ހާސްކަމާއެކު ސުވާލުކޮށްލިއެވެ.\n"ކުޑަ އިރުއްސުރެ ވެސް އޭނަ ބޭނުންހާ ގޮތަކަށް ކަންތައްތައް ކޮށްދެމުން އައިމަ މިހެން މިވީ، އަހަރެން އޭނަ އެހެން ދީނެއްގެ ކުއްޖަކާ އިންނާކަށް ހުއްދައެއް ނުދޭނަން" ވާސިމު ބުނެލިއެވެ. އޭނާ ފެންތަށިން އެތި ފޮދެއް ބޯލަމުން ފަޒީލާއަށް ބަލައިލިއެވެ.\nބުނެވުނު އެއްޗެއްގެ ސަބަބުން ލިއަމްގެ ސިކުނޑީގައި ވަނީ ވަރުގަދަ ހައިޖާނުގަނޑެއް އުފެދިފައެވެ. ނުތަނަވަސްކަން ފިލުވާލުމަށް ބޭނުންވިއެވެ. މިއުޒިކް ޖަހައިގެން ހިންހަމަ ޖެހުން ނުލިބޭނެކަން އެނގި، އޭނާ ޤުރުއާނުގެ ސޫރަތެއް އަޑުއަހަން ފެށިއެވެ. ހެޑްސެޓް ޖަހައިގެން އަޑު އަހަން ފެށުމުން ނޭނގޭ ހިންހަމަ ޖެހުމެއް ލިބުނެވެ. ލިއަމް އެކަމާ ހައިރާންވެއެވެ. ދުވަހަކުވެސް އެހެން އެއްވެސް އެއްޗެއް އަޑު އެހުމުން ނުލިބޭ ފަދަ ހިންހަމަ ޖެހުމެއް އޭނާއަށް ޤުރުއާން އަޑު އިވުމުން ލިބެއެވެ. ކީއްވެ ހެއްޔެވެ؟ އެއީ އަދިވެސް ޖަވާބު ލިބުމެއްނެތް ސުވާލުތަކެކެވެ. ލިއަމް އެނދުން ތެދުވިއެވެ.\nއޭނާ ނޯޓު ފޮތް ހުޅުވައިލިއެވެ. ޤުރުއާނާ ބެހޭ ގޮތުން ގިނަ އެއްޗެހިތަކެއް އެނގުމަށް އޭނާ ޝައުގުވެރިވިއެވެ.\n"ސާރާ! އަހަންނަށް މާފުކުރޭ، އެއީ އަހަރެން ނުބުނާ އެއްޗަކަށް ހަދާފަ އަހަރެންގެ މި ސުވާލު ތަކުގެ ޖަވާބު ދީބަލަ، ކީރިތި ޤުރުއާނަކީ މާތް ﷲ ގެ ކަލާމްފުޅުކަމާއި އެ ފޮތަކީ ތެދު ފޮތެއްކަން ސާރާ ސާބިތުކޮށްދޭނީ ކިހިނެއް؟" ހިތަށް އަރަމުން ދިޔަ ސުވާލުތަކުގެ ޖަވާބު އެނގެން ލިއަމަށް ވަރަށް މުހިންމެވެ.\nކުރީގައި އޭނަ އެހެން ދީންތަކުގެ ފޮތްތައް ވެސް ބަލައި އުޅުނެވެ. އެހެން ނަމަވެސް ދުވަހަކު ވެސް، އޭނަ ޤުރުއާނުގައި އަތް ލާފައެއް ނުވެއެވެ. ހިތުގައި އިސްލާމް ދީނާ މެދު ވި ނަފްރަތުގެ ސަބަބުންނެވެ.\nއޭނާ ނުކުމެ އެ ގަނޑުކޮޅު ޓެރެސްއަށް އެއްލިއެވެ. ހިތާ ހިތާ ދުޢާ ކުރެވުނީ ސާރާ އެ ސުވާލު ތަކުގެ ޖަވާބު އޭނާއަށް ދިނުމަށެވެ. އޭރުން ވެސް އެ ހިތަށް ކޮންމެވެސް ތަސައްލީއެއް ލިބޭނެއެވެ. ސާރާއަށް އެކަން ސާބިތު ނުކޮށްދެވިއްޖެއްޔާ ފަހަރެއްގައި އޭނާ މި ދީން ދެކެ ފޫހި ވެސް ވެދާނެއެވެ. އޭރުން މި އުދާސްކަން ފިލައިފާނެއެވެ. ލިއަމްގެ ހިތަށް ތަފާތު އެއްޗެހި އަރާ ފައިބަމުން ދިޔައެވެ.\nފަތިސް ނަމާދުކޮށްގެން ނުކުތް ސާރާ ޓެރެސްއަށް ނުކުމެލިއެވެ. އެތަނުގައި އޮތް ގަނޑުކޮޅު ފެނިގެން އޭނަ އެ ނެގިއެވެ. ނިއުޅުވާލިއިރު އޭގައި ލިޔެފައި އޮތް ސުވާލުގެ ސަބަބުން ހިނދުކޮޅަކު ވިސްނަން ސާރާ މަޑުކޮށްލިއެވެ. ލިއަމަށް ވިސްނައި ގަންނަން ފަސޭހަ ވާނެ ފަދަ ގޮތަކަށް އެ ސުވާލުގެ ޖަވާބު އޭނާ ލިޔާނީ ކިހިނެއްހެއްޔެވެ؟ އެނބުރި ކޮޓަރިއަށް ވަނުމަށްފަހު އޭނާ މޭޒުކައިރީގައި އިށީނެވެ. ފުރަތަމަ ލިޔުނީ އަލް ޙިޖްރު ސޫރަތުގެ9ވަނަ އާޔަތަކާއި, މާނައެވެ.\n"ހަމަކަށަވަރުން، قرآن ބާވައިލެއްވީ، ތިމަންރަސްކަލާނގެއެވެ. އަދި ހަމަކަށަވަރުން، ތިމަންރަސްކަލާނގެ، އެ قرآن ރައްކާތެރި ކުރައްވާހުށީމެވެ."\nލިއަމަށް ވިސްނަން ފަސޭހަ ވާނެ ފަދަ މިސާލެއް ގެންނަން ސާރާ ބޭނުންވިއެވެ. ކީރިތި ޤުރުއާނުން ހެކި ދެއްކި ނަމަވެސް ލިއަމް މެން ފަދަ މީހުންނަށް އެކަން ގަބޫލުކުރަން އުނދަގޫ ވާނެތީއެވެ. އޭނަ ދެން ލިޔުނީ އަންނަބާ ސޫރަތުގެ7ވަނަ އާޔަތާއި، މާނައެވެ.\n"އަދި (ބިން ހިފެހެއްޓުމަށްވާ) ކަޑަތަކެއް ކަމުގައި، ތިމަންރަސްކަލާނގެ ފަރުބަދަތައް ނުލައްވަންހެއްޔެވެ؟"\n"މި އާޔަތާ މެދު ވިސްނައިލަބަލާށެވެ! މި ހޯދުންތައް އިންސާނުންނަށް ހޯދުނީ ދާދި ފަހުން ސައިންސްގެ އަލީގައި ކަމަށް ވާއިރު، އެ ވާހަކަ މީގެ 1400 އަހަރު ކުރިން ޤުރުއާނުގައި ވަޙީ ކުރައްވާފައިވުމުން ވެސް އެނގެނީ އެއީ މާތް ﷲ ގެ ވަޙީ ބަސްފުޅު ކަމެވެ. މީގެ ސާދަސްތޭކަ އަހަރު ކުރިން އެއްވެސް ޓެކްނޮލޮޖީއެއް ނެތް ޒަމާނެއްގައި، މިހާ ފުރިހަމައަށް އެ ވާހަކަ ބަޔާން ކުރީ އިންސާނެއް ކަމަށް ލިއަމްގެ ސިކުނޑި ޤަބޫލުކުރޭހެއްޔެވެ؟"\nސާރާ ލިއަމާ ކޮށްލީ ސުވާލެކެވެ. އޭނާގެ ބޭނުމަކީ ލިއަމް އެކަމާ މެދު ފުންކޮށް ވިސްނުމެވެ. އެއީ ޤުރުއާނުގައިވާ އެތަކެއް މިސާލުތަކެއްގެ ތެރެއިން އެންމެ މިސާލެއްކަމަށާއި ކީރިތި ޤުރުއާނުން މިފަދަ އެތައް ޙަޤީގަތް ތަކެއް އެނގިގެން ދާނެކަމަށް ސާރާ ލިޔުނެވެ. އެއަށްފަހު، ގަނޑުކޮޅު ފޮތް ތެރެއަށްލީ ޤުރުއާނުގެ އާޔަތެއް ލިޔެފައި ވުމާއެކު ބޮނޑިކޮށްލާފައި އެއްލައިލަން ބޭނުން ނުވާތީއެވެ. ސާރާ ގަސްތުކުރީ ލިއަމް ފެނުމުން އެ ގަނޑުކޮޅު ހަވާލުކުރާށެވެ.\nއެ ދުވަހު ސާރާއަށް، ލިއަމާ ދިމާވީ ކޮލެޖުން އައި ގަޑީގައެވެ. ގޭޓާ އަރާ ހަމަވީއިރު ލިއަމް ނުކުންނަނީއެވެ. ލިއަމްގެ ފެނުމާއެކު އޭނާގެ ހިތު ވިންދު އަވަސްވިއެވެ. އަމިއްލަ އިޙްސާސްތައް އޭނަގެ ބާރުގެ ދަށަށް ގެންނަން ސާރާ މަސައްކަތް ކުރިއެވެ. ހިލޭ ފިރިހެނަކާ މެދު ވިސްނާކަށް އޭނާ ބޭނުމެއް ނުވެއެވެ.\nސާރާ އެ ގަނޑުކޮޅު ލިއަމާ ހަވާލުކޮށްލާފައި ލަސްނުކޮށް ގޭތެރެއަށް ވަނެވެ. ލިއަމް ވެސް ގަނޑުކޮޅު ދަބަސް ތެރެއަށްލީ ގެއަށް އައިސް ހަމަޖެހިގެން އިނދެގެން އޭގައި ލިޔެފައި އޮތް އެއްޗެއް ކިޔައިލުމުގެ ބޭނުމުގައެވެ. ސާރާ އެހާ އަވަހަށް ގެއަށް ވަނުމުން ލިއަމްގެ ހިތަށް މާޔޫސްކަން ވެރިވިނަމަވެސް އޭނާއަށް ޖަވާބު ދިނުމުން، ހިތަށް ކޮންމެވެސް ވަރެއްގެ ހިންހަމަ ޖެހުމަކާއި ފިނިކަމެއް ލިބުނެވެ.\nލިއަމަށް ގެއަށް އާދެވޭ ވަރުވީ ރޭގަނޑު ނުވައެއް ޖަހަނިކޮށެވެ. ފުރަތަމަ ފެން ވަރާލައިގެން ކޮފީއެއް ބޮއިލިއެވެ. އެއަށްފަހު ސާރާ ދިން ގަނޑުކޮޅު ނަގާ އޭގައި ލިޔެފައި އޮތް އެއްޗެއް ކިޔައިލިއެވެ. އެއާއެކު އޭނާއަށް އެ އާޔަތާ މެދު ފުންކޮށް ވިސްނައިލަން މަޖުބޫރު ވެއްޖެއެވެ.\n"މިއީ އަދި އެންމެ އާޔަތެއްގެ މާނަ... އެތައް ހަޤީގަތް ތަކެއް ޤުރުއާނުގައި ވާކަމަށް އެ ބުނަނީ، އާ... މި ހަޤީގަތް ތަކަކީ އިންސާނަކަށް މީގެ 1400 އަހަރު ކުރިން އެނގޭނެ ކަންތައްތަކެއް ނޫން، ކޮންފަދަ ބޮޑު މުޢުޖިޒާތެއް... " ގައިން ހީބިހި ނަގައި ލިއަމަށް ދެލޯ މަރައިލެވިއްޖެއެވެ.\nއެ އާޔަތުން އެކަނިވެސް އޭނާގެ ސިކުނޑި ހުޅުވައި ދީފިއެވެ. މީގެ ކުރިން އެއްވެސް ދީނަކުން އޭނާއަށް މި ފަދަ އާޔަތްތަކެއް ފެނިފައެއް ނުވެއެވެ. އެތައް އިރަކު ޤުރުއާނާ މެދު ވިސްނަން އިނދެވުނެވެ. ހިތާ ދިމާލުގައި އަތް އަޅާލެވުނީ އެ ދީނާ މެދު ސާފު ހިތަކުން ވިސްނުމަށް އެ ހިތް ވެސް ގޮވަމުން ދިޔައީތީއެވެ.\n"އަހަރެން އަބަދުވެސް އަޑު އަހަނީ މުސްލިމުންނަކީ ޓެރެރިސްޓުންނޭ ބުނާ އަޑު، މިސްކިތްތަކަކީ އެމީހުންގެ ހަރުކަށި ފިކުރުތައް އާލާކޮށް މީސްތަކުންނަށް ގެއްލުންދޭ ރޭވުންތައް ރާވާ ތަނެއްގެ ގޮތުގައި އަހަންނަށް ސިފަވި. އެކަމަކު އެންމެ ފަހަރަކު މިސްކިތަށް ވަނުމުން އެ ހުރިހާ ޝައްކެއް ފިލާ ހިނގައްޖެ! ޤުރުއާނާ ބެހޭ ގޮތުން ދަސްކުރަމުންދާ ވަރަކަށް އަޖައިބުވާ ފަދަ ކަންތައްތަކެއް އަހަންނަށް އެނގިގެންދޭ... މި ދީނާ މެދު އިތުރަށް އުނގެނެން އަހަރެންގެ މުޅި ހަށިގަނޑު މަޖުބޫރު ކުރުވާ ފަދަ" ލިއަމަށް އަމިއްލަ ނަފުސާ ވާހަކަ ދެކެވުނެވެ.\nޔުނިވާސިޓީން ކުލާސް ނިންމާލާފައި ނުކުތް ސާރާ ގޭޓުގެ އެއްފަރާތުގައި ހުރި ގަހެއްގެ ކައިރީގައި މަޑުކޮށްލައިގެން ހުރީ އެކުވެރި މައިހާ އަންނަންދެނެވެ. އޭނާ ގަޑިއަށް ބަލައިލިއެވެ. މެންދުރު ދެއެއް ޖަހަނީއެވެ. އޭނާގެ އަތުގައި ދެ ނޯޓް ފޮތް އޮތެވެ. ފޯނަށް މެސެޖެއް އައުމާއެކު އޭނާ ފޯނަށް ބަލައިލިއެވެ.\n"ސާރާ! އަދި ދިހަވަރަކަށް މިނިޓް ވެދާނެ. ފޯނު ބަލައި ކްލާހަށް އައި ތަނާހެން ޕްރޮފެސަރާ ހެދި ނުދެވިފަ މިހުރީ" މައިހާގެ މެސެޖެކެވެ.\nސާރާ މެސެޖަށް ޖަވާބު ދޭން އުޅެނިކޮށް ސިހުން ގެނުވީ ދާދި ގާތުން ފިރިހެނަކު ވާހަކަ ދެއްކި އަޑު އިވިފައެވެ.\nބަލައިލިއިރު ޒައިދު ފެނިގެން ސާރާގެ މޫނުމައްޗަށް ވެރިވީ ފޫހިކަމެވެ. ޒައިދަށް ލޯ އަޅާލަމުން ސާރާ ހިނގައިގަންނަން އުޅުނެވެ. އެހެންނަމަވެސް ސިހުން ގެނުވީ ޒައިދު އެ އަތުގައި ހިފެއްޓުމުންނެވެ.\n"ދޫކުރޭ" އޭރު ގޭޓުން ބޭރަށް ކުދިން ނުކުންނަމުން ދިޔައެވެ. ބައެއް ކުދިންގެ ނަޒަރު އެދެމީހުންނަށް ހުއްޓެމުން ދިޔައެވެ.\nސާރާ ގަދަ ހެދިޔަސް ޒައިދު ހުރީ ދޫ ދޭ ގޮތަކަށް ނޫނެވެ. އޭނަ އެ އަތަށް ބާރުކޮށްލިއެވެ.\n"ތަދުވޭ ހަމަ މިހާރު ދޫކުރޭ" އެހެން ބުނުމާއެކު, ހަދައިލެވުނު ގޮތަކުން އަތުގައި އޮތް, އެއް ފޮތުގެ ތެރެއިން ގަނޑުކޮޅެއް ވެއްޓުނެވެ. އެކަން ސާރާއަށް ރޭކާ ނުލިޔަސް, ޒައިދަށް އެނގުނެވެ.\nސާރާ ޒައިދުގެ އަތް ފޮޅުވާލަމުން ގޭޓުން އެތެރެއަށް ހިނގައިގަތްއިރު ޒައިދު ގުދުވެލާ ވެއްޓިފައި އޮތް ގަނޑުކޮޅު ނަގާ އޭގައިވި އެއްޗެއް ކިޔާލިއެވެ.\n"ސާރާ!... އެންމެ ފުރަތަމަ ސާރާ ފެނުނު ދުވަހުން ފެށިގެން ވެސް މިހިތުން ސާރާ ޖާގައެއް ހޯދައިފި. އަހަންނަށް ސާރާ ވަރަށް ކަމުދޭ... މިރޭ ސާރާ ވަރަށް ރީތި"\nތިރީގައި ޖަހާފައިވާ ނަން ފެނި ޒައިދަށް އޭނާގެ ނިތަށް ރޫތައް ގިނަ ކޮށްލެވުނެވެ. އަތުގެ ތެރޭގައި އެ ގަނޑުކޮޅު ބޮނޑިކޮށްލެވުނެވެ.


India aai Pakistan aai dhemedhu oeh Kashmeeru massala Rajje ge Majilis Thlhumugaives hoonu vejje! | Fashui Online\nއިންޑިއާ އާއި ޕާކިސްތާނާއި ދެމެދު އޮތް ކަޝްމީރް މައްސަލަ ރާއްޖެގެ މަޖިލިސް ތަޅުމުގައިވެސް ހޫނުވެއްޖެ!\nރާއްޖޭގެ ރައްޔިތުންގެ މަޖިލީހުގައި މިހާރު ކުރިއަށްދާ ސައުތު އޭޝިއަން ސްޕީކާޒް ސަމިޓުގައި އިންޑިއާ އާއި ޕާކިސްތާނާ ދެމެދު އޮތް ކަޝްމީރު މައްސަލަ ރާއްޖޭގެ މަޖިލިހުގެ ތަޅުމުގައި ހޫނުވެއްޖެއެވެ.\nޕާކިސްތާނުގެ ގާނޫނު ހަދާ މަޖިލީހުގެ ނައިބު ރައީސް ގާސިމް ސޫރީ މަޖިލިސް ތަޅުމުގައި ތަގުރީރު ކުރައްވަމުން ކަޝްމީރުގެ ވާހަކަދައްކަވަން ފެށުމާއެކު އިންޑިއާއިން ވަނީ ނިޒާމީ ނުކުތާއެއް ނަންގަވާފަ އެވެ.\nއުރުދޫ ބަހުން ވާހަކަފުޅު ދައްކަވަމުން ގާސިމް ސޫރީ ވަނީ، ކަޝްމީރާއިމެދު ބޭއިންސާފުކޮށް އިންޑިއާ ސިފައިން ޢަމަލުކުރަމުން އަންނަކަން ފާހަގަ ކުރައްވާފައެވެ.\nއެއާއެކު އިންޑިއާގެ ފަރާތުން ސަމިޓުގައި ބައިވެރިވާ ވަފުދުން ވަނީ ނިޒާމީ ނުކުތާއެއް ނަގާފަ އެވެ. އެކަމަކު ގާސިމް ސޫރީ މެދުކެނޑުމެއް ނެތި ވާހަކަ ދައްކަމުން ގެންދިޔުމާއެކު އިންޑިއާއިން ވެސް ވާހަކަދައްކަން ފެށި އެވެ.\nއިންޑިއާގެ ގާނޫނު ހަދާ މަޖިލީހުގެ ތިރިގޭގެ ރައީސް ވިދާޅުވީ އެގައުމުގެ ދާހިލީ މައްސަލައެއް މިހާރު ކުރިއަށްދާ ސަމިޓުގައި ޕާކިސްތާނުން ނަގަން މަސައްކަތް ކުރުން ގަބޫލު ނުކުރެވޭނެ ކަމަށެވެ.\nދެޤައުމު ދެމެދު ކުރެވުނު ބަހުސް މާބޮޑަށް އަޑުގަދަވުމުން، މަޖިލިހުގެ ރައީސް މުޙައްމަދު ނަޝީދު ވަނީ ސަމިޓު އެވަގުތު މެދުކަނޑާލައްވާފައެވެ.އިންޑިއާ އާއި ޕާކިސްތާނާއި ދެމެދު އޮތް ކަޝްމީރް މައްސަލަ ރާއްޖެގެ މަޖިލިސް ތަޅުމުގައިވެސް ހޫނުވެއްޖެ!\nދެޤައުމު ދެމެދު ކުރެވުނު ބަހުސް މާބޮޑަށް އަޑުގަދަވުމުން، މަޖިލިހުގެ ރައީސް މުޙައްމަދު ނަޝީދު ވަނީ ސަމިޓު އެވަގުތު މެދުކަނޑާލައްވާފައެވެ.\nރާއްޖެ ދޫކޮށް ފިލި މައްސަލައިގަ އަދީބަށް މާދަމާ ހުކުމް ކުރަނީ!\nކުރިއަށް އޮތް ދެދުވަހުވެސް ރާއްޖޭގެ އެކި ހިސާބުތަކަށް ވިއްސާރަކުރާނެ!\nހުޅުމާލޭގައި ހަދަމުންދިޔަ އިމާރާތެއްގެ އަށްވަނަ ބުރިން ބިދޭސީއަކު ވެއްޓި މަރުވެއްޖެ!\nފީނަން އުޅެނިކޮށް އޮޔާ ގޮސް ގެއްލުނު މީހަކު ހޯދައިފި\nއަދީބު ބޭސްފަރުވާއަށް ފޮނުވަން ރިލްވާންގެ އާއިލާ ދެކޮޅު\nޕީޕީއެމް އޮފީސް ކުރިމަތީގައި މީހެއްގެ މެޔަށް ވަޅި ހަރައިފި\nރާއްޖޭގެ ބޮޑު ބަޔަކަށް ވައިޓް އެލާޓް ނެރެފި\nސާމަލުވޭ! ބޮޑު ބަޔަކަށް ޔެލޯ އެލާޓް ނެރެފި!\nމާލޭ މަގުތަކުން ފެން ހިންދުމުގެ މަސައްކަތް ކުރަމުން އެބަދޭ


Falhuthah Vihkkaigen Dhaulathah4Billion Liben Jehey: Commission | Hathaavees\nފަޅުތައް ވިއްކައިގެން ދައުލަތަށް ހަތަރު ބިލިއަން ލިބެންޖެހޭ: ކޮމިޝަން\nސްޓޭޓް އެސެޓް ރިކަވަރީ ކޮމިޝަންގެ ރައީސް އަހްމަދު އައްސަދު: ފޮޓޯ / ސަން\nމިފަހުން ރާއްޖޭގައި ހިނގާދިޔަ އެންމެ ބޮޑު ހިޔާނާތް އެމްއެމްޕީއާރްސީ މެދުވެރިކޮށް ރަށްތަކާއި ފަޅުތައް ވިއްކައިގެން ދައުލަތަށް 210 މިލިއަން ޑޮލަރު ނުވަތަ ހަތަރު ބިލިއަން ރުފިޔާ ލިބެން ޖެހޭ ކަމަށް ހިޔާނާތުގެ މައްސަލަތައް ބެލުމަށް އުފައްދާފައިވާ ރިޔާސީ ކޮމިޝަނުން ހާމަކޮށްފިއެވެ.\nމިއަދު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އެސެޓް ރިކަވަރީ ކޮމިޝަންގެ ރައީސް އަހުމަދު އައްސަދު ވިދާޅުވީ ދައުލަތުގެ ހުރިހާ އިދާރާއެއް ކަހަލަ ގޮތަކަށް ހިނގަމުން ދިޔައީ ސަރުކާރު ބޭނުންވާ ގޮތަށް ކަމަށެވެ. ކުރީގެ ސަރުކާރުން އެމްއެމްޕީއާރްސީ މެދުވެރިކޮށް 37 ރަށް އަދި 12 ފަޅު ދޫކޮށްފައިވާއިރު އެ ރަށްތައް ދޫކޮށްފައި ވަނީ ގާނޫނާއި ހިލާފަށް ކަމަށާއި އަދި އެރަށްތަކާއި ފަޅުތައް ދޫކޮށްފައި ވަނީ ނުއަގުގައި ކަމަށްވެސް އޭނާ ވިދާޅުވިއެވެ.\nނަމަވެސް ރަށްތައް އަގުމަގު ކުރާނެ އުސޫލެއް އޮތް. އެ އުސޫލުގެ މައްޗަށް ބިނާކޮށް ބެލީމަ އަޅުގަނޑުމެން މި އުޅެނީ 77 މިލިއަން ޑޮލަރެއް ނޫން ނުލިބިގެން، 220 މިލިއަން ނުވަތަ 3.4 ބިލިއަން ރުފިޔާ ނުލިބިގެން މި އުޅެނީ. ފަޅުތައް ހިމަނައިފި ނަމަ އަޅުގަނޑުމެންނަށް މި އަންދާޒާ ކުރެވޭ ގޮތުގައި4ބިލިއަންގެ މައްޗަށް އަރައިގެން ދާނެ. 3.4 އަކާ ހަތަރު ބިލިއަނާ ދޭތެރެއިން ލިބެންޖެހޭ އެއްޗަކުން އަޅުގަނޑުމެންނަށް ލިބިގެން މިއުޅެނީ 1.2 ބިލިއަން. ހަތަރުބައިކުޅަ އެއް ބައި ވަރުގެ އަދަދެއް ލިބިގެން މި އުޅެނީ،" އައްސަދު ވިދާޅުވިއެވެ.\nއޭނާ ވިދާޅުވީ މި ހިޔާނާތަކީ ރާއްޖޭގެ މުއްސަނދިކަމުގެ ގޮތުގައި ހުރި އެންމެ ބޮޑު ވަސީލަތް ފަޅުރަށްތައް ބަޔަކަށް ދީގެން ހިންގި ހިޔާނާތެއް ކަމަށެވެ. މި ހިޔާނާތް ހިނގީ ދައުލަތުގެ ހުރިހާ އިދާރާތަކެއް ފެއިލްވުމުގެ ސަބަބުން ކަމަށް ވެސް އަސްއަދު ވިދާޅުވިއެވެ.\nPrevious ހާލަތުން އަރަގަނެ، އިގްތިސޯދު ނެގެހެއްޓުމަށް ރާވާފައިވާ ކަންކަމާ ގުޅޭ ގޮތުން މަޝްވަރާކޮށްފި\nNext ރިމާންޑު ޖަލެއްގައި އަދީބު ބެހެއްޓުމަށް އަމުރުކޮށްފި


Hospital Ge Ihumaalun Maruvi Anhenehge Hashigandu Binmathee Baahvaafai - Vaguthu\nހޮސްޕިޓަލުގެ އިހުމާލުން މަރުވި އަންހެނެއްގެ ހަށިގަނޑު ބިންމަތީ ބާއްވާފައި\nކޮވިޑް-19 ޖެހިފައިވާ އުމުރުން ދުވަސްވީ މީހަކަށް ފަރުވާ ނުދެވުމުގެ ސަބަބުން އިނގިރޭސިވިލާތުގެ ހޮސްޕިޓަލެއްގެ ބިންމައްޗަށް މަރުވެއްޖެއެވެ.\nއުމުރުން 78 އަހަރުގެ މައުރީން ޕެޓަސަންގެ މަރާއި ގުޅިގެން އޭނާގެ އާއިލާއިން ވަނީ ހޮސްޕިޓަލުގެ އިހުމާލު އެކަމުގައިވާ ކަމަށް ބުނެ ބަދުނާމު ކޮށް ވާހަކަ ދައްކާފައެވެ.\nސިއްހީ މައްސަތަކެއް ދިމާވެގެން އެންމެ ފުރަތަމަ މައުރީން އެގައުމުގެ ޔުނިވާސިޓީ ހޮސްޕިޓަލް ވިޝޯގައި އެޑްމިޓް ކޮށްފައިވަނީ މިދިޔަ ޑިސެމްބަރު މަހުގެ 16 ވަނަ ދުވަހުއެވެ. މައުރީން ކޮވިޑް-19 އަށް ފައްސިވެފައިވާ ކަމަށް އާއިލާއިން ބުނެފައިވަނީ އެމަހުގެ ފަހުކޮޅުގައި ހޮސްޕިޓަލުގައި ބާއްވާފައި އޮއްވާއެވެ.\nމައުރީން އަށް ހޮސްޕިޓަލުގައި ފަރުވާ ދެމުން ގެންދިޔައިރު، އޭނާގެ އާއިލާގެ ފަރާތުން ވަނީ އޭނާ އެކަނި ނުބޭއްވުމަށާއި، އެނދުން ނުވެއްޓޭނެ ގޮތަކަށް ބޭއްވުމަށް އެދިފައެވެ. އެހެން ނަމަވެސް އެގޮތަށް އަމަލު ނުކޮށް އެންމެ ފަހުން އާއިލާއަށް އަޑިއިވިގެން ގޮސްފައިވަނީ މައުރީން ވެއްޓި އޭނާގެ އުނަގަނޑު ބިންދައިގެން ދިޔަ ވާހަކައެވެ.\n"އަޅުގަނޑުމެން ބުނިން ވަރަށް ބަލައިގެން އުޅޭށޭ. އެއީ ވެއްޓިއްޖެއްޔާ އެކަހަލަ ކޮންމެވެސް ކަމެއް ވެދާނެތީ" އާއިލާގެ ފަރާތުން މީހަކު ބުންޏެވެ.\nއޭގެ ފަހުންވެސް އެކި ކަހަލަ ސިއްހީ މައްސަލަތައް އޭނާއަށް ވަނީ އެ ހޮސްޕިޓަލުގައި ލިބިފައެވެ. މައުރީން ވެއްޓުމާއި ގުޅިގެން އޭނާ ވަނީ އެހެން ވޯޑަކަށް ބަދަލު ކޮށްފައެވެ.\nމައުރީންގެ ހާލު ގޯސްވަމުން އަންނާތީ އެ ހޮސްޕިޓަލުން ވަނީ އާއިލާ ކައިރީ އޮޕަރޭޝަނެއް ނުކޮށްފިނަމަ އެގޮތަށް އެނދުގައި އޮވެގެން މަރުވެދާނެ ކަމަށް ބުނެފައެވެ. އެހެން ނަމަވެސް ޑޮކްޓަރު ބުނެފައިވަނީ އެއީ 50/50 ގެ އޮޕަރޭޝަނެއް ކަމަށެވެ.\nއޭނާ މަރުވެފައިވަނީ ހޮސްޕިޓަލުން އެގޮތަށް ބުނިތާ ހަތަރު ވަނަ އަށްވީ ދުވަހުއެވެ. އެއީ މިދިޔަ ހަފްތާގެ ބުރާސްފަތި ދުވަހެވެ.\nމަންމަ އާއި ބައްދަލުކޮށްލުމަށް އެދުމުން ވަކި ގަޑިއެއް ހޮސްޕިޓަލުން ދިން ކަމަށާއި އެގަޑިއަށް ދިޔައިރު، މަންމަ އޮތީ ބިންމަތީގައި ގޮދަޑިއެއް އަޅައި އޭގެ މަތީ ބާއްވާފައި ކަމަށް އާއިލާއިން ވަނީ މައުލޫމާތު ދީފައެވެ.\nމިކަމާއި ގުޅިގެން އެއާއިލާއިން ވަނީ ހޮސްޕިޓަލާއި މެދު ފިޔަވަޅު އެޅުމަށް މައްސަލަ ހުށަހަޅާފައެވެ.


އޮސްޓްރޭލިއާއިން ރާއްޖެއަށް 3.5 ޓަނުގެ ޕީޕީއީ ސާމާނު ހަދިޔާކޮށްފި | Sandhaanu\nއޮސްޓްރޭލިއާއިން ރާއްޖެއަށް 3.5 ޓަނުގެ ޕީޕީއީ ސާމާނު ހަދިޔާކޮށްފި\nއޮސްޓްރޭލިއާ ސަރުކާރުން 3.5 ޓަނުގެ ޕަރސަނަލް ޕްރޮޓެކްޓިވް އިކުއިޕްމަންޓް (ޕީޕީއީ) ސާމާނު ރާއްޖެއަށް ހަދިޔާކޮށްފިއެވެ.\nއޮސްޓްރޭލިއާ ސަރުކާރުގެ ފަރާތުން އެ ތަކެތި ދިވެހި ސަރުކާރާއި ހަވާލު ކޮށްފައި ވަނީ އިއްޔެ ސްރިލަންކާގައި ހުންނަ އޮސްޓްރޭލިއާ ހައިކޮމިޝަނުގަ އެވެ.\nއޮސްޓްރޭލިއާއިން ބުނީ މި ތަކެއްޗަކީ ކޮވިޑް-19 އާއި ދެކޮޅަށް ކުރީ ސަފުގައި ހަރަކާތްތެރިވާ ހިދުމަތްތެރިންގެ ރައްކާތެރިކަން ކަށަވަރުކޮށްދިނުމަށް ކުރާ މަސައްކަތުގައި އެހީތެރިވުމަށް ހަދިޔާކޮށްފައިވާ ސާމާނުތަކެއްކަމަށެވެ.\nމި ތަކެތީގެ ތެރޭގައި ހިމެނެނީ 8،500 ޕީޕީއީ، 137,500 އަންގި، 30,000 ފޭސް މާސްކް ހިމެނެ އެވެ. މިތެކެތީގެ އަގު 1.4 މިލިއަން ރުފިޔާއަށް އަރަ އެވެ.\n🇦🇺 was pleased to gift 🇲🇻 3.5 tonnes of Personal Protective Equipment (PPE). The 🇦🇺 Government’s COVID support to Maldives now totals AUD 780,000 (approx. MVR9million) including donations of PPE, capacity building for frontline workers & support for women & girls. pic.twitter.com/VWHBdvS1a2\n— Australia in Sri Lanka and Maldives (@AusHCSriLanka) July 27, 2021\nއޮސްޓްރޭލިއާ ސަރުކާރުން ރާއްޖެއަށް 3.5 ޓަނުގެ ޕީ.ޕީ.އީ ސާމާނު ހަދިޔާކޮށްފައިވާތީ، ދިވެހި ސަރުކާރުގެ ނަމުގައި ފޮރިން މިނިސްޓަރ ޢަބްދުއްލާ ޝާހިދު ވަނީ ޚާއްސަ ޝުކުރެއް ދަންނަވާފައެވެ.\nއަދި މިއީ ރާއްޖޭގައި ކޯވިޑް ކޮންޓްރޯލްކުރުމަށް ކުރާ މަސައްކަތްތަކަށް ލިބިގެންދާ އިތުރު ހިތްވަރަކާއި ބާރެއްގެގޮތުގައި މިނިސްޓަރ ވަނީވިދާޅުވެފައެވެ.\nލަންކާގައި ހުންނަ އޮސްޓްރޭލިއާ ހައިކޮމިޝަނުން ކޮށްފައިވާ ޓުވީޓެއްގައި ކޮވިޑުން އަރައިގަތުމަށް ކުރާ މަސައްކަތުގައި އެހީތެރިވުމަށް އެ ގައުމުން ރާއްޖެއަށް މިހާތަނަށް ގާތްގަނޑަކަށް9މިލިއަން ރުފިޔާގެ އެހީ ފޯރުކޮށްދީފައިވާކަމަށް ބުނެފައިވެއެވެ.\nމީގެ ތެރޭގައި ޕީ.ޕީ.އީ ސާމާނު ހަދިޔާކުރުމާއި، ކުރީ ސަފުގައި ހަރަކާތްތެރިވާ ފަރާތްތަކުގެ ކެޕޭސިޓީގެ އިތުރުކުރުމާއި، އަންހެނުންނާއި އަންހެން ކުދިންނަށް ރައްކާތެރިކަން ފޯރުކޮށްދިނުމާ ގުޅުންހުރި އެހީތެރިކަން ފޯރުކޮށްދީފައިވާކަން ފާހަގަކޮށްފައިވެއެވެ.


Nepal athun India ah muhinmu molheh\nނޭޕާލް އަތުން އިންޑިއާއަށް މުހިންމު މޮޅެއް\nނޭޕާލް އަތުން އިންޑިއާ މޮޅުވީ 1-0 ގެ ނަތީޖާއަކުން\nއިންޑިއާއާ އެއްވަރުކޮށްގެން ރާއްޖެއަށް ފައިނަލަށް ދެވޭނެ\n10 އޮކްޓޯބަރ 2021 | އާދީއްތަ 23:11\nނޭޕާލާއި އިންޑިއާ ބައްދަލުކުރި މެޗުގެ ތެރެއިން\nދެކުނު އޭޝިއާގެ އެންމެ ބޮޑު ފުޓްބޯޅަ މުބާރާތް ކަމަށްވާ "އުރީދޫ ސާފް ޗެމްޕިއަންޝިޕް 2021" ގައި އާދީއްތަ ދުވަހުގެރޭ ނޭޕާލް ބަލިކޮށް އިންޑިއާއިން މުބާރާތުގެ ފައިނަލުގެ އުއްމީދު އާކޮށްފިއެވެ.\nގައުމީ ފުޓްބޯޅަ ދަނޑުގައި ކުޅުނު މެޗުން އިންޑިއާ މޮޅުވީ 1-0 ގެ ނަތީޖާއަކުންނެވެ.\nމި މެޗު ފަށައިގެން ދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު، މެޗުގެ 18 ވަނަ މިނެޓުގައި އިންޑިއާގެ ކެޕްޓަން ސުނިލް ޗެތުރީއަށް ވަނީ ލަނޑު ޖަހަން ރަނގަޅު ފުރުސަތެއް ލިބި ބޭކާރުވެފައެވެ. އެގޮތުން އޭރިއާ ތެރެއިން އޭނާ ފޮނުވާލި ބޯޅަ ނޭޕާލުގެ ގޯލްކީޕަރު ކިރަން ކުމާރު ލިމްބޫ ވަނީ ހުށިޔާރުކަމާއެކު ދިފާއުކޮށްފައެވެ. އޭގެ ފަހުން މެޗުގެ 34 ވަނަ މިނެޓުގައިވެސް ޗެތުރީއަށް ވަނީ ލަނޑު ޖަހަން ރަނުގެ ފުރުސަތެއް ލިބި ބޭކާރުވެފައެވެ. އޭރިއާ ތެރޭގައި ހުހަށްހުރެ އޭނާ ފޮނުވާލި ހަމަލާ ދިޔައީ އަރިމަތީ ދަނޑި ކައިރިން ބޭރަށެވެ.\nމި މެޗުގެ ދެވަނަ ހާފުގައިވެސް ދެ ޓީމުގެ ފަރާތުން ދާދި ހަމަހަމަ ކުޅުމެއް ފެނިގެންދިޔައިރު، މެޗުގެ 57 ވަނަ މިނެޓުގައި އިންޑިއާގެ މަންވީރް ސިންގް ހުހަށްހުރެ ބޮލުން ފޮނުވާލި ބާރު ހަމަލާ ނޭޕާލުގެ ގޯލްކީޕަރު ކިރަން ވަނީ ހުށިޔާރުކަމާއެކު ދިފާއުކޮށްފައެވެ.\nއެކަމަކު މެޗުގެ 72 ވަނަ މިނެޓުގައި މެޗުގައި އިންޑިއާއިން ވަނީ ލީޑު ނަގާފައެވެ. ފާރޫޚް ޗޮދްރީގެ އެހީތެރިކަމާއެކު މި ލަނޑު އެ ޓީމަށް ކާމިޔާބުކޮށްދިނީ މެޗުގައި މޮޅު ކުޅުމެއް ދެއްކި ޗެތުރީއެވެ.\nމި މޮޅާއެކު ތާވަލުގެ ތިންވަނައަށް އިންޑިއާ ޖެހިލިއިރު، ކުޅުނު ތިން މެޗުން އެ ޓީމަށް ވަނީ ފަސް ޕޮއިންޓް ލިބިފައެވެ. މި މެޗުން ބަލިވި ނަމަވެސް ނޭޕާލް އޮތީ ހެޑް-ޓު-ހެޑް އުސޫލުން ތާވަލުގެ އެއްވަނައިގައެވެ. އެގޮތުން ނޭޕާލާއި ދެވަނައިގައި އޮތް ރާއްޖެއަށްވެސް ތިން މެޗުން ލިބިފައިވަނީ ހަ ޕޮއިންޓެވެ. އަދި ތާވަލުގެ ހަތަރުވަނައިގައި އޮތް ބަންގްލަދޭޝްއަށް ތިން މެޗުން ހަތަރު ޕޮއިންޓް ލިބިފައިވާއިރު، ފުލުގައި އޮތީ ހަތަރު މެޗުން އެއް ޕޮއިންޓް ހޯދި ސްރީ ލަންކާއެވެ. އެ ޓީމު ވަނީ މުބާރާތުން ކަޓާފައެވެ.\nގްރޫޕް ސްޓޭޖުގެ އެންމެ މޮޅު ދެ ޓީމު ފައިނަލަށް ދަތުރުކުރާއިރު، އިންޑިއާ އަތުން ނޭޕާލް ބަލިވުމުން، ފަހު މެޗުގައި އިންޑިއާއާ އެއްވަރުކޮށްލައިގެންވެސް ރާއްޖެއަށް ފައިނަލަށް ދެވޭނެއެވެ.


Reyvumehgai Genai Namaan Hindhukolhu, E Vaguthu Thibi Meehun Mi Sifakohdhee! - Vaguthu\nނަޝީދަށް ހަމަލާދިން ސީސީޓީވީ ފޫޓެޖްގެ ސްކްރީން ޝޮޓެއް\nކުއްލިއަކަށް އެ ސަރަހައްދުން އިވިގެން ދިޔަ ބާރުގަދަ އަޑުފަށްގަނޑެކެވެ. ދެން ފެނިގެން ދިޔައީ ބޮޑު ދުންގަނޑެކެވެ. ލޯޖަހައިލައިގެން ވީޑިއޯއަށް ބަލާލުމުން އެ އަޑާއެކު އެންމެ ފުރަތަމަ ވެސް ބިން މައްޗަށް ވެއްޓިވަޑައިގެންނެވީ ކުރީގެ ރައީސް މުޙައްމަދު ނަޝީދެވެ. މިހާރުގެ ރައްޔިތުންގެ މަޖިލީހުގެ ރައީސެވެ. މިއީ އެމަނިކުފާނަށް އަމާޒުކޮށް ދިން ހަމަލާގެ ސިސީޓީވީ ފުޓޭޖުން ފެންނަ ބިރުވެރި މަންޒަރެވެ. ފުރަމާލޭގެ އެންމެ ބާރުބޮޑު ސަރަހައްދުގައި ހިނގި މި ހާދިސާގައި ނަޝީދުއާ އެމަނިކުފާނުގެ ބޮޑީގާޑުންނާއި ދިވެއްސެއްގެ އިތުރުން އިނގިރޭސިވިލާތުގެ ރައްޔިތަކަށް ވަނީ އަނިޔާވެފައެވެ.\nފުލުހުން ވަނީ ނަޝީދުގެ ގެކޮޅު، ގ.ކެެނެރީގެ ހުންނަ ނިލޯފަރު ހިނގުމުގައި ހުންނަ ސީސީޓީވީ ފޫޓެޖެއް މިއަދު އާއްމުކޮށްފައެވެ. ނީލޯފަރުހިނގުން ހަނިކަމުން އެމަނިކުފާނުގެ ކާރު އޮންނަނީ މަޖީދީމަގު ކަންމަތީގައެވެ. ވީޑިއޯގެ ފުރަތަމަ ސުކުންތާއެކު ފެންނަނީ ކަޅުކުލައިގެ ގަމީހެއް ލައިގެން ހުރި މީހަކު ހިނގާފައި ނީލޯފަރު ހިނގުމުން މަޖީދީ މަގަށް ނިކުންނަ މަންޒަރެވެ. އެ މީހާގެ ފަހަތުން ކޮނޑުގައި ދަބަހެއް އަޅުވައިގެން ހުރި މީހަކު ވެސް މަޑު މަޑުން ހިނގަމުން ދެއެވެ. އެ މީހާ ފޫޓަކަށްުވުރެ ކައިރިން ހުދު ކުލައިގެ ގަމީހެއް ތުރުކުރައްވައިގެން ބެގީ ޖައްސަވައިގެން ރައީސް ނަޝީދު ހިންގަވާފައި ވަޑައިގަންނަވައެވެ.\nއެމަނިކުފާނުގެ ފަހަތުން ހަށިފާރަވެރިޔަކު ވެސް ދެއެވެ. ނީލޯފަރު މަގުނ ހިނގުމުން ކަންމައްޗަށްވާ ގޮތަށް ނަޝީދުގެ ކާރުކޮޅު އޮތީ ޕާކްކޮށްފައެވެ. އެ ވަގުތުގައި ވެސް މާލޭގެ މަގުމަތީގެ ހަލަބޮލިކަން ފެނެއެވެ. ނަޝީދު މަޖީދީ މަގާއި އެ ގޯޅީގެ ކަންމައްޗަށްވާ ހިސާބަށް ދެވުނެވެ. އެ ވަގުތު އެމަނިކުފާނާ ވަރަށް ކައިރިން މީހަކު އެ ގޯޅިއަށް ވަދެއެވެ. ނަޝީދުގެ ފަހަތުން މަޑުމަޑުން ދެ ސައިކަލެއް ވެސް ދުއްވާފައި އެ ގޯޅިއަށް ވަދެއެވެ. ކާރު ދޮރާ ހަމައަށް ނަޝީދަށް ނުދެވެނީސް ދެން އިވެނީ ބާރުއަޑެކެވެ. އެ އަޑާއިއެކު އެ ގޯޅީގެ ކަންމަތި ބައްދަލައިލީ ދުމުންނެވެ. ކާރާއި ދިމާއިން އަތް މައްޗަަށް ނަގައި ދިމަ ދިމާއަށް ހޫރަމުންދާ މަންޒަރު ފެނެއެވެ. ބެލެވޭ ގޮތުގައި އެއީ ރައީސް ނަޝީދުގެ ހަށިފާރިވެރިން އެމަނިކުފާނު ސަލާމަތް ކުރަން ކުރަމުން ދިޔަ މަސައްކަތެވެ.\nއެ އަޑާ އެކު ދެ މީހަކު ދުވެފައި އަންނަ މަންޒަރާއި ނަޝީދުގެ ފަހަތުން ދުއްވާފައި ދިޔަ ސައިކަލުގައި ހުރި މީހާކު އޭނާގެ ކޮނޑުގައި އޮތް ދަބަސް އެއްލާލައި ޓީޝާޓް ބާލުވާ މަންޒަރު ފެނެއެވެ. ހާސްވެފައިހުރި އެ މީހާ، ޕާކްކޮށްފައި ހުރި ސައިކަލާ ދިމާއަށް ހުރި ގެއެއްގެ ވަންނަ ދޮރު ކައިރީގައި އިށީންނަ މަންޒަރު ފެނެއެވެ. އެއަށް ފަހު ގޯޅީގެ އެކި ދިމަ ދިމާއިން ވެގެން އުޅޭ ގޮތް ބަލަން ނިކުމެ މުޅި ސަރަހައްދު ހަަލަބޮލިވެގެންދާ މަންޒަރު ފެނިގެންދެއެވެ. ސައިކަލް ފަހަތުން ދިޔަ މީހަކު އިވުނު އަޑާ އެކު ބޮލުގައި އަތް އަޅައިގެން ދުއްވައިގަތް މަންޒަރު ވެސް ސީސީޓީވީ އަށް ވަނީ އަރާފައެވެ.\nRaees @MohamedNasheed Ah Hamalaa Dhey Video pic.twitter.com/AxNBoIaHg1\n— Hussain shareef (@Jerrikow) May 8, 2021\nމި ވީޑިއޯ ފެންނަ ކޮންމެ މީހަކަށް ވެސް އެތަނުގެ ބިރުވެރި މަންޒަރު ސިފަވެގެންދާނެއެވެ. އެކަމަކު އެ މަންޒަރު އެންމެ ރަނގަޅަށް ސިފަކޮށްދޭން އެނގޭނީ ހަމަ އެވަގުތު އެ ގޮވުން ފެނުނު މީހުންނަށެވެ. އެ ތަނުގައި އެ ވަގުތު ތިބި ބަޔަކަށެވެ. އެ ވަގުތު އެ ތަނުގައި މި ހަމަލާގައި ބައިވެރިވި މީހަކު ވެސް ހުރެދާނެއެވެ. އެ ހަމަލާގައި ބައިވެރިވި އެންމެ އިސް މީހާ ހުރީ ވެސް އެ ތަނުގައެވެ. އޭނާ އެ ތަނުގައި ހުރި ކަމަށް ސީސީޓީވީގެ އެކި ފުޓޭޖްތަކުން ފެނެއެވެ. ހަމަލާއަށް ފަހު ދެވެފައި ފިލަންދާ މަންޒަރު ވެސް ފެނެއެވެ. އޭނާ ދުވެފައި ދިޔައީ ބާ އިންޖީނުގޭ ހުންނަ އަލިކިލެގެފާނު މަގުންނެވެ. އޭނާ ވެސް މިހާރު ހޯދައި ހައްޔަރު ކޮށްފިއެވެ. އެ މަގުގައި ހުރި ގެއަކުން ގޮއްވާލި ސައިކަލުގެ ވެރިފަރާތް ފެނި އޭނާ ހައްޔަރުކޮށްފިއެވެ.\nއެކަމަކު އަދިވެސް މުޅި މަންޒަރު ސާފުކުރަން ޖެހެއެވެ. ފުލުހުންގެ ނަޒަރުން ދޫވެ ދިޔަ މީހަކު ވެސް އޮވެދާނެ ކަމަށް ބަލައި، އެ ވަގުތު އެ ސަރަހައްދުގައި ތިބި މީހުނަށް ޝައްކުވާ މީހަކުވާނަމަ، ރިޕޯޓް ކުރަން ޖެހެއެވެ. މި މީހުންގެ ތެރެއިން އެއްވެސް މީހަކަށް ވެސް އެއްވެސް މައުލޫމާތެއް އެނގޭނަމަ ފުލުހުންނަށް ހިއްސާކުރުމަށް ފުލުހުން ވަނީ ވަރަށް ބޮޑަށް ބާރުއަޅާފައެވެ.\nނަޝީދަށް އަމާޒުކޮށް ގޮއްވާލީ އައިއީޑީ އަކީ 2007 ވަނަ އަހަރު ސަލްޓަން ޕާކްގައި ގޮއްވާލި އައިއީޑީއަށް ވުރެ ބާރުގަދަ އައިއީޑީއެކެވެ. ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލް ވިދާޅުވި ގޮތުގައ، ގޮއްވާލީ އައިއީޑީ އަކީ "ކޮމަންޑް ޑިޓޮނޭޝަން" އެކެވެ. ރިމޯޓް ކޮންޓްރޯލް ޑިވައިސްއެއް ކަމަށާއި، ބޮޑަށް ބެލޭވޭ ގޮތުގައި އެ ގޮއްވާލަފައިވަނީ ފޯނަކަށް ވުރެ ބޮޑަށް ރިމޯޓް ޑިވައިސްއެއް ބޭނުން ކޮށްގެން ކަމަށް އޭނާ ވަނީ ވިދާޅުވެފައެވެ. މި އައިޑީއަކީ މީގެ ކުރިން ރާއްޖޭގައި ގޮއްވާލާފައިވާ ޒާތުގެ އައިއީޑީތަކަށް ވުރެ ބާރުގަދަ އަދި އެތައް ދަރަޖައެއް މަތި އައިއީޑީއެއް ކަމަށެވެ.\nމިއީ ތަކުރާރު ވެގެން ވާނެ މަންޒަރެއް ނޫނެވެ. މީގެ ފަހަތުގައި ތިބި ބަޔަކު ހޯދަން ޖެހެއެވެ. އެންމެން އެއް ބަހެއް ބުނެ އިދާރާތަކަށް އެއްބާރުލުން ދޭންވީއެވެ. އިދާރާތަކުން ވެސް މިހާރަށް ވުރެ ހަރުދަނާ ވާންވީއެވެ. ޒިންމާދާރުވެ މީގެ ފަހަތުގައި ތިބި ބަޔަކު ހޯދުމުގެ މަސައްކަތް އަވަސް ކުރަން ޖެހެއެވެ. ކުރިން މިފަދަ މައްސަތަކުގެ ހަގީގަތް ހޯދުން ލަސްވެ އެ ދިޔަ ދުވެލި ބޭނުމެއް ނޫނެވެ.\nމުޅި ރައްޔިތުން އެއް އަޑަކުން އެ ގޮވަނީ އެއް ކަމަކަށެވެ. "ގައުމު ހިމާޔަތް ކޮށްދީ!" އެވެ. މި ކަމަށް ޓަކައި އިދާރާތުގެ ޒިންމާ ފުރިހަމައަށް ނެގުމުގެ އިތުރަށް އެ ހިނދުކޮޅު އެ ސަރަހައްދުގައި ތިބި މީހުން "މި މަންޒަރު ސިފަކޮށްދީ!" އެވެ.\nމެއި 9, 2021 11:50\nބޭފުޅާ ތިޔައީ ރައީސް ނަސީދު ހޮސްޕިޓަލް އަށް ގެންދިޔާ ފޮޓޯ އެއް ނޫން.ރަންގަޅަށް ބަލާފަ ފޮޓޯ އެއްޗެހި ލުމަށް ނަސޭހަތް ތެރިިިވަން\nމެއި 9, 2021 17:42\nއަސްލުވެސް ދޯ...ތީކަޅު ޓީޝާޓެއް ލައިގެން އޮތްމީހެއް....އަންނިހުރީ ހުދު ނޫނީ މަޑުރީނދޫ ހަމީހެއްލއިގެން ސާބަހޭ އޭކަމާކުވާ....ސާބަސްހަމަ....\nދެންފަހެ ދިވެހި ޓެރަރިޒަމަކީ ނަޝީދު އުފަންކުރި އެއްޗެކެވެ. އ.ހ\nމެއި 9, 2021 13:46\nމާ ބޮޑަށް އެނގިފަ ތިޔަހުރީ.. އެއީ ނަޝީދު ދުނިޔެއަށް އައުމުގެ ކުރިންވެސް މިތާނގަ އޮއްއެއްޗެއް،9ވަނަ ހަސަން ރަސްގެފާނާ ދޮންބުޅާފާޝަނާއާ ހަމައިންވެސް އެކުޅި ފެށި ދިވެހިންގެ ކަށީގަ ހިފާފަ އޮތްކަމެއް.. ނަޝީދުގެ ޒަމާނަށް އައިއިރު އޮތީ ރެޑިކަލް އިސްލާމް ހައްދުފަނައެޅި ޓެރުރިޒަމް ވެސް އާންމުވެފަ، އެކަން ހުއްޓުވަން ނަޝީދަށް ވުރެއް ބޮޑަށް މަސައްކަތްކޮށް އަޑު އުފުލި އަނެކަކު ނެތް މި ޤައުމަކު.. އެކަން ތިޔަ އުޅެނީ ކަލޭ މެންނަށް ހަހަމު ނުވެގެން..\nމެއި 11, 2021 22:55\nދެން ތިހާވަރަށް ލާދީނީންނާ ދެކޮޅައް ވަކާލާތު ނުކުރަނީ ކީއްވެ ؟\nޙަށިފާ ރު2މީހުން ގަޔަށް ނެހެ ރި އޭނާ ގަޔަށް އެކަނި ތޯ ހެހެރެން ވީ ؟ތިޔައީ ؟؟؟؟؟؟ އެއް.ޚޮށްފަނުކު ރާ ނެ ކަމެއް ނޭގޭނެ ކަނާތުން ކުކުރާ ކަން ވާތަކަށް ވެސް ނޭގޭނެ.\nރޭޒާ ފުއްތަކަށްވެސް ރ ނަޝީދު ވަކިކުރަން އެނގުނީއޭ ދޯ. ކައިރީގެ ތިން4މީހުން ތިބި އިރުވެސް... އަވަސް ޝިފާ އެއް ދެއްވާށި\nމެއި 9, 2021 17:16\nއެހުރިހާ ރޭޒާ ފުށްތައް ނަސީނުގެ އެތަން މިތަންށް ވަދެގެންދިޔައިރު އެންމެ ލޭތިއްކެއްވެސް ބިންމައްޗަށް ނުވެއްޓޭ ގަމީހުގަވެސް އެހެންތަނަކުވެސް ލޭތިއްކެއްވެސް ނެތް ލޭ ގަނޑުވެފާ ހުރީބާ؟އެކަމަކު ރޭޒާފުށްތައް މެޔައި ހިތައި ގޮހޮރާހަމަޔަށް ވާސިލްވެއްޖެ. ހިތުގެ ކައިރިންލާފަ ގޮއްސަ އޮތީ ވިޑިއޯ މަންޒަރުއ ހިތަށް ވަންނަނީ ކޯޓަށް ވައްދަންއުޅުނުދުވަހުވެސް ކުޅުއްވި މަންޒަރު. މިކަހަލަ މަންޒަރެއްބާ؟ މިކުޅުއްވީ. ވިދާޅުވި ކޮށްފަ ނުކުރާނެ ކަމެއްނެގޭނެ ކަމަށާއި ކަނާތުންކުރާކަން ވާތަކަށް ވެސް ނެގޭނެ ކަމަށް.\nމެއި 10, 2021 02:15\nނަޝީދު ގެންދިޔައީ އެމްބިޔުލެންސެއްގައެއް ނޫން.\nރައީސް ޔާމިން ލޯންކޮޅު ގޮއްވާލި ދުވަހު ކުރި މަލާމާތް ހިތަށް ގެނެސްބަލަ.. މިއަދު މިއޮތީ އެދުވަސް އިޔާދަވެފަ.މީހުންނަށް މަލާމްތ ކުރާ މީހުންނަށް ދުނިޔޭގެ4ބިތު ޖެހިފަވެސް އެކަމެއް އަންނާނެ.\nމެއި 11, 2021 21:43\nވަގުތު ކުދިންނަށް ފިނިފެންމާ ލޯންޗް ގޮައްވާލި ކަންތަށް މިހާރު ހަނދާން ނެތިއްޖެ އެވެ. އެއީ ޔާމީނު ކުޅުއްވި ޑްރާމާ އަކަށް ވެއްޖެއެވެ.އެމައްސަލައިގެ ފައިލްވެސް މިހާރު ޕީޖީ އޮފީހުން ގެއްލިއްޖެއެވެ.


Noonu Atholhugai Quran Mubaaraatheh Baavaifi - Vaguthu\nނ.އަތޮޅުގައި ޤުރުއާން މުބާރާތުގެ ނަތީޖާ ފާޅުކުރުމުގެ ރަސްމިއްޔާތު\nނ.އަތޮޅު ރައްޔަތުންގެ ހިތްތަކުގައި ކީރިތި ޤުރުއާނަށް ލޯބިޖެއްސުމާއި، ކީރިތި ޤުރުއާން ކިޔެވުމުގެ ފަންނާއި، ހުނަރު އާލާކޮށްދިރުވުމާއި، ޤައުމީ އަދި ބައިނަލްއަޤުވާމީ މުބާރާތްތަކުގައި ވާދަކުރެވޭފަދަ ދަރިވަރުން އުފެއްދުމުގެ މަޤުޞަދުގައި ނ.އަތޮޅުގެ ހުރިހާ ސްކޫލްތަކަށާއި، ޤުރުއާން ކްލާސްތަކަށް ހުޅުވާލައިގެން އޮގަސްޓްމަހުގެ2ން4އަށް ނ.މަނަދޫގައި ޤުރުއާން މުބާރާތެއް ބާއްވައިފިއެވެ.\nމިމުބާރާތުގައި9ރަށަކުން 8 އުމުރުފުރައިން 114 ދަރިވަރުން ބައިވެރިވެފައިވެއެވެ.\nމިމުބާރާތުގެ ހާއްޞަ މެހްމާނުންގެ ގޮތުގައި ދިވެހިރާއްޖޭގެ އެންމެއަލިގަދަތަރި ޖޫނިއަރގެ ފަޚުރުވެރި 1 ވަނަ2ވަނަ ހޯދާފައިވާ ނ.އަތޮޅުގެ ދެ ދަރިންކަމުގައިވާ އަލްހާފިޡު ނާދިޙް ޢަބުދުލްހަމީދު ނ.މާފަރު އާއި، މުޙައްމަދު ޝާޢީ މުބާރިކް ނ.ހޮޅުދޫ ބައިވެރިވެފައިވެއެވެ.\nނ.އަތޮޅު ކައުންސިލުން ބުނީ އެދެދަރިވަރުން އަތޮޅަށް ރީތިނަން ހޯދައިދީފައިވާތީ އެކަމުގެ އަގު ވަޒަންކުރުމުގެ ގޮތުން ނ.އަތޮޅު ކައުންސިލުން ވަނީ ހަނދާނީ އަށްޑަނައެއް އެރުވިކަމަށެވެ.\nމިމުބާރާތް ނިންމުމުގެ ރަސްމިއްޔާތުގެ ޝަރަފްވެރި މެހްމާނެއްގެ ގޮތުގައި ބައިވެރިވެވަޑައިގެންފައިވަނީ ދިވެހިރާއްޖޭގެ ޤައުމީ ޔުނިވާސިޓީގެ ލޯއެންޑް އިސްލާމިކް ސްޓަޑީޒްގެ ސީނިއަރ ލެކްޗަރަރ ޑރ. މުޙައްމަދު އިޔާޒް އަބްދުއްލަތީފްއެވެ.\nމުބާރާތުގެ ބަލައިގެން ކިޔެވުމުގެ ގޮފީގެ 1 ވަނަ އަށް އަސްކޮއި އިންވެސްޓްމަންޓްގެ ފަރާތުން އުމުރާ ދަތުރެއް އަދި ނުބަލާކިޔެވުމުގެ ގޮފީގެ 1 ވަނައަށް ފިއުލް އެކްސްޕްރެސް މޯލްޑިވްސްގެ ފަރާތުން އުމުރާދަތުރެއް ވަނީ ދެއްވާފައެވެ.\nމުބާރާތުގެ ބަލައިގެން ކިޔެމުގެ ގޮފީގެ 1 ވަނަ ހޯދާފައި ވަނީ ފާތިމަތު ރަހާ ޒުހުރީ ނ.ހޮޅުދޫ،2ވަނަ އާމިނަތު ޝިބާ އަހުމަދު މޯނިންގވާދީ ހޮޅުދޫ،3ވަނަ ފާތިމަތު ލުބާނާ ޢަބުދުއްރަހުމާން ނ.މަނަދޫ އެވެ.\nމުބާރާތުގެ ނުބަލާ ކިޔެމުގެ ގޮފީގެ 1 ވަނައަށް އައިސްފައިވަނީ ސައިމް ބިންތު އައްބާސް ނ.ހޮޅުދޫ ،2ވަނަ ލަމްސާ މުޙައްމަދު ނ.މާފަރު ،3ވަނަ މުހައްމަދު ޒީކް ސިރާޖް ނ.ހޮޅުދޫއެވެ.\nމުބާރާތުގެ 1 ވަނަ ރަށަކަށް ހޮވިފައިވަނީ ނ.ހޮޅުދޫއެވެ.2ވަނަރަށަކަށް ހޮވިފައިވަނީ ނ.މާފަރެވެ.3ވަނަރަށަކަށް ހޮވިފައިވަނީ ނ.ހެނބަދޫއެވެ. މީގެ އިތުރުން އުމުރުފުރާތަކުގެ ވަނަތައްވެސްވަނީ ހޮވިފައެވެ. މުބާރާތުގެ 1 ވަނަ2ވަނަ އަދި3ވަނައަށް ހޮވުނު ރަށްރަށަށް އެވޯރޑް ދެއްވާފައި ވެއެވެ.\nމިއީ ނ.އަތޮޅުކައުންސިލުން ކޮންމެ އަހަރަކުވެސް ބާއްވަމުން އަންނަ މުބާރާތެކެވެ.


BREAKING NEWS: Hanimaadhoo Met Office Anhen Muvvazafun Ge Barahanaa Manzaruthakeh Sirrun Video Kohfi - Vaguthu\nހަނިމާދޫ މެޓް އޮފީހުގެ އަންހެން މުވައްޒަފުންގެ ބަރަހަނާ މަންޒަރުތަކެއް ސިއްރުން ވީޑިއޯކޮށްފި\n1 އަހަރު ކުރިން ( ނޮވެމްބަރު 1, 2019 )\nހަނިމާދޫ - ފޮޓޯ: ގޫގުލް\nހަނިމާދޫ ގައި ހުންނަ މޫސުމާއި ބެހޭ ގައުމީ އިދާރާގެ އޮފީހުގައި މަސައްކަތް ކުރާ އަންހެން މުވައްޒަފުންގެ ބަރަހަނާ މަންޒަރުތަކެއް ސިއްރުން ވީޑިއޯކުރި މައްސަލައެއް ފެންމަތިވެއްޖެއެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި ހަނިމާދޫގައި ހުންނަ މެޓް އޮފީހުގައި މުވައްޒަފުން އަރާމު ކުރުމަށާއި، ހެދުން ބަދަލު ކުރުމަށް ބޭނުން ކުރާ ކޮޓަރިއެއްގައި ސްޕްއި ކެމެރާއެއް ހަރުކޮށްގެން މުވައްޒަފުންގެ ވީޑިއޯތަކެއް ވަނީ ނަގާފައެވެ. އެ ކޮޓަރިއަކީ އޮފީސް އިމާރާތުގެ އެތެރޭގައި ހުންނަ ކޮޓަރިއެކެވެ.\n"އަންހެން މުވައްޒަފަކު ހެދުން ބަދަލު ކޮށްލުމަށް ރޫމަށް ވަދެފައި ކުޑަދޮރުގެ ފޮތިގަނޑު ރަނގަޅު ކޮށްލަން އުޅެނިކޮށް ފެނުނީ ކުޑަކުޑަ ކެމެރާއެއް ހަރުކޮށްފައި އިންދާ. އެމައްސަލަ ފުލުހުންނަށް ހުށަހެޅުމުން ފުލުހުން ގެންދަނީ މައްސަލަ ތަޙްޤީޤު ކުރަމުން." މައުލޫމާތު އެނގޭ މީހަކު "ވަގުތު" އަށް މައުލޫމާތު ދެމުން ބުންޏެވެ.\nހަނިމާދޫގައި ހުންނަ މެޓް އޮފީހުގައި ތިން އަންހެން މުވައްޒަފަކާއި ހައެއްކަ ފިރިހެން މުވައްޒަފުން މަސައްކަތް ކުރާކަމަށް ވެއެވެ. އެ އިމާރާތަކީ ހަމައެކަނި މެޓް އޮފީހުގެ މުވައްޒަފުން ބޭނުން ކުރާ އިމާރާތެކެވެ.\n"ވަރަށް ބޮޑަށް ޔަގީން ކުރެވޭ ކޮންމެވެސް މުވައްޒަފަކު ކުރި ކަމެއް ކަމަށް. ކޯޓު އަމުރެއްގެ ދަށުން ފުލުން އޮފީހަށް ވަދެ ބައެއް ތަކެތި ފާސްކޮށްފައިވާ ކަމަށް ވަނީ." މައުލޫމާތު ދިން މީހާ ބުންޏެވެ.\nސިއްރުން ކެމެރާ ހަރުކޮށްގެން މުވައްޒަފުންގެ ބަރަހަނާ ވީޑިއޯ ނެގި މައްސަލަ އާއި ގުޅޭ ގޮތުން ފުލުހުންގެ ބަހެއް އަދި ނުލިބެއެވެ.\nދުނިޔޭގެ ބައެއް ގައުމުތަކުގައި ވެސް މިފަދަ ކުދިކުދި ކެމެރާތައް ހަރުކޮށްގެން މީހުންގެ ލަދުވެތި މަންޒަރުތައް ވީޑިއޯ ކުރުމުގެ މައްސަލަތައް ދޭތެރެ ދޭތެރެއިން ފެންމަތިވެއެވެ. ނަމަވެސް އެއްވެސް ގައުމެއްގެ ސަރުކާރު އިދާރާއެއްގެ މުވައްޒަފުން މިފަދަ ހަޑިހުތުރު އަމަލެއް ހިންގިކަން މީގެ ކުރިން އެނގިފައެއް ނުވެއެވެ.\nބަރަހަނާ ވީޑިއޯ އާއްމުކުރި މީހާ ހައްޔަރުނުކޮށް ފުލުހުން ގަދަނިދީގައި!\nދިއްދޫ ހޮސްޕިޓަލް މެނޭޖަރު ނަރުހެއް ކައިރިއަށް ވަދެ އޮއްވާ ހައްޔަރުކޮށްފި\nނޮވެމްބަރު 1, 2019 00:09\nރާއްޖެ އެތިފަހަރުން މާ ހަޔާތް ކުޑައީ\nވިއްސާރަ ދުވަސްކޮޅެއްވީމަ ކުރިއަށް މޫސުން ލަފާ ކުރުމަށް އިތުރު ދިމަދިމާގައި ކެމެރާ ހަރުކުރަންވާނެ.\nނޮވެމްބަރު 1, 2019 00:47\nއަންހެން މުވައްޒަފުންގެ ހަށިގަނޑުގެ ފިނި ހޫނުމިން ބެލުމަށް ހެން ހީވަނީ. އެއީ މޫސުމީ އިދާ ރާއެއް ވީމަ ހު ރެދާނެ އެކަހަލަ ޑިވައިސް ތަކެއް\nނޮވެމްބަރު 1, 2019 04:07\nޖާހިލްކަމުން ގޮސް ހައްދު ފަހަނައަޅާފަ!\nމީ ދިވެހި ފިރިހެންވެރިންގެ ހާލަތު!\nނޮވެމްބަރު 1, 2019 15:48\nދެން ބޭރު މީހަކާ އިނދޭ.\nނޮވެމްބަރު 1, 2019 05:25\nތި ވާނީ ކޮޓަރި ތެރޭގެ މޫސުން ބަލާން ހަރުކޮއްފަ އިން ކެމެރާއެކައް.\nނޮވެމްބަރު 1, 2019 06:29\nހަގީގަތގައިވެސް އަންހެނުންނަށް އޮފީސްތަކުގައި ބޮޑެތި ފުރައްސާރަކުރޭ. ޢަދި ދީނަށް ފުރައްސާރަ ކުރުާ ގޮތަށް މިހާރު މިކަން އާއްމު ކަމަކަށްވެއްޖެ.\nކުޅުދުއްފުށީ ދިރާގުގައި މީގެ އަހަރުތަކެއް ކުރިން އޮފީސް މާހައުލުގައި ހިނގަން ނުޖެހޭ ކަންކަން ހިނގުމުން ބައެއް އިސް މުވަޒަފުން ވަޒީފާ އެހެން ތަންތަނަށް ބަދަލު ކުރި . ނަމަވެސް ފެނަކައިގެ މުވައްޒަފުންނަށް ކުރާ ގޯނާ ހުށަހަޅައިގެން ހައްލެއް އަދިވެސް ނުލިބޭ.\nނޮވެމްބަރު 1, 2019 07:56\nމިއީވ ޢިންތިހާއަށް މިނިވަންކަންދިނީމަވަމުންދާގޮތް\nނޮވެމްބަރު 1, 2019 07:57\nތިޔަކަހަލަގެ އުކުޅުތަށް އޮފީސްތަކުގަ ވަރަށް ގިނަވާނެ، ތިވާނީ އެކުދިން އުޅޭނޫޅޭގޮތް މޮނީޓާރ ކުރުމަށް ކުރި ކަމަކަށް. އޮފާހަށް ދާގޮތަށްގޮސް ހެދުންބޭލުމާއި އަރާމްކޮށްލާން ނިދާލުމާއި މިހުރިހާކަމެއް ހިގާތަންތާގައި ދެން ބާކީ ހުރި ކަންކަންވެސް ހުންނާނީ ހިންގާފަ، އެހެންވެ ބޮޑުމަސް ބާނަން ޖަހާފައިހުރި ލޭނަކަށް ވާނީތި.\nނޮވެމްބަރު 1, 2019 08:10\nހަނިމާދޫ މެޓް އޮފީހުގެ. ހު ރިހާ މުއަށްޒަފުން ވަޒީފާއިން ވަކިކު ރަންވީ ތީ ރާއްޖޭގަ މިކަހަލަކަމެއް ހިނގި ފު ރަތަމަ ފަހަ ރު ސަ ރުކާ ރުގެ. މުއަށްޒަފުންގެ. މެދުގަ. އެހެންވީމަ ހަ ރުކަށި ފިޔަވަޅު އަޅައިގެން ރަގަޅު ފެށުމަކުން ފަށަންވާނެ އެހެންނޫނީ ތިކަންތަށް އާންމުވެދާނެ.\nނޮވެމްބަރު 1, 2019 08:13\nއިންޑިޔާ ކަނޑުގައި އުފެދިފައި ހުރި ކޮޅިގަނޑު ތޫފާނަކަށް ބަދަލުވަނީ..ރާއްޖޭގެ އުތުރަށް ތިޔަ އަސަރުކުރަންފެށީ\nނޮވެމްބަރު 1, 2019 08:42\nތީ ހަމަ އެޖެންޑާ 19 ގައި އޮތްގޮތް\nނޮވެމްބަރު 1, 2019 09:20\nއެޖެންޑާ 19 ވަރަށް ތަފާތުވާނެ!\nނޮވެމްބަރު 1, 2019 09:29\nތިޔަ މެޓް އޮފީހުގެ މެނޭޖްމަންޓްގެ ދޯދިޔާކަމުގެ ވާހަކަ ރަގަޅުވާނީ ނުދެއްކީޔާ!\nކަމެއްކުރަން އެނގޭ ބައެއް ނޫން. މިފަހަރުވާ ބަސްޓް ވެގެން ތިވަރުތިވީވެސް އާއްމު މުވައްޒަފުންގެ މަސައްކަތުން. މެނޭޖްމަންޓް ބުންޏޯ ދެމީހުން ދެމީހުން ވާހަކަ ދައްކާލައިގެން ހައްލުކޮށްލާށޭ. ލޮލް.\nބޮޑު މުސާރަ ލިބެޔޭ ކަމެއްކުރަން ނޭންގުނަސް.\nޙެޔޮ ރުޅި އަޔަސް\nނޮވެމްބަރު 1, 2019 11:14\nތިކަން ކުރީ ކެމެރާ ޢެތަނުން ނެގި މީހާ....\nނޮވެމްބަރު 2, 2019 00:35\nމިއީ މުޅި ހަނިމާދޫ ސިއްސުވާލި ނުބައި އަމަލެއް. ކުއްވެރިޔާ ( ސަސްޕެކްޓް) އަދިވެސް ހަމަޖެހިލާފަ ޑިއުޓީގަ މީ ނުރައްކާތެރި ކަމެއް. އަވަހަށް ފިޔަވަޅުއަޅާ. ތީ އެއްވަނަދަރަޖައިގެ ބޮޑު ކުށެއް.\nނޮވެމްބަރު 2, 2019 00:40\nތިކަންކުރީ ޔޫއްޓ ހިތިރަހަ މިހާރު ތިފެންނަނީ\nނޮވެމްބަރު 2, 2019 00:47\nމީ ބޮޑުޖަރީމާއެއް ކުރިމީހާ އެންމެންނަށް އެނގޭ. ޑިއުޓީގަ އެކަނި އިނދެގެން ކޮއްލިކަންތަށް މީ\nނޮވެމްބަރު 3, 2019 10:55\nކުއްކުރިމީހާ ގެ ގާތްވީމާ އޭނާ ކުށުން ބަރީއަ ކުރަންނޫޅޭ. މިމައްސަލައިގައި ކުއްކުރިމީހާ ވަރަށް ސާފުކޮށް ފެންނަން އެބޮތް އެކަނި ޑިއުޓީގައި ހުރެގެން ކޮއްފަ އިންކަމެއް މީ. އަދި ޖެހިގެން އައި ޑިއުޓީއަށް އައިސް ހެކިފޮރުވަން ކޮއްފަ ހުރިމަސައްކަތުން އެކަން އިތުރަށް ސާބިތުވޭ. އަދިވެސް ހޭއަރަންވީ އާއްމުން. މަޑުންހުންނަ ކޮންމެ މީހަކީ ރަނގަޅުމީހެއްނޫން.\nނޮވެމްބަރު 6, 2019 10:43\nމިހާރު މި ރާއްޖެ އެކޭ އެހެންގގައުމުތަކޭ ކޮބާ ތަފާތެއް؟\nމިހާރު ރާއްޖޭގައި އާ ކަމެއް ކުރަން ވަރަށް އުނދަގޫ ވާނެ